হিন্দুত্ব : মোদী বনাম গান্ধী\nখ্ৰীষ্টান, বৌদ্ধ, ইছলাম, শিখ, হিন্দুকে ধৰি বিভিন্ন ধৰ্মাৱলম্বীৰে ভৰি আছে এই সুন্দুৰ, অনুপম পৃথিৱীখন। কোনোটো ধৰ্মক ইয়াৰ ismৰ সৈতে পৃথক কৰিব নোৱাৰি। বৌদ্ধত্ব অবিহনে বৌদ্ধ ধৰ্মৰ অস্তিত্বৰ কথা ভাবিব পাৰিনে? কথাষাৰ শিখ, জৈন, ইছলাম, খ্ৰীষ্টানৰ ক্ষেত্ৰতো সমানেই প্ৰযোজ্য। প্ৰযোজ্য হিন্দু ধৰ্মৰ ক্ষে্ত্ৰতো। কিন্তু শেহতীয়াকৈ কংগ্ৰেছ নেতা ৰাহুল গান্ধীয়ে হিন্দুৰ অস্ত্ৰপোচাৰ কৰি ইয়াৰ পৰা হিন্দুত্বক পৃথক কৰি দেখুওৱাৰ অভিযান এটা চলাই আছে। ৰাজস্থানৰ জয়পুৰত দলটোৰ এখন সভাত ৰাহুল গান্ধীয়ে নিজকে হিন্দু বুলি দাবী কৰাৰ লগতে সভাখনত উপস্থিত থকা সকলোকে হিন্দু বুলি অভিহিত কৰি বিজেপি তথা বিজেপিৰ ভাতৃ-ভগ্নী আৰু সহযোগী সংগঠনসমূহক হিন্দুত্ববাদী বুলি সমালোচনা কৰে। অৰ্থাৎ কংগ্ৰেছৰ তথাকথিত যুৱৰাজ ৰাহুল গান্ধীৰ মতে, হিন্দু আৰু হিন্দুত্ববাদী দুটা সুকীয়া বস্তু। ইয়াৰে এটা গ্ৰহণযোগ্য আৰু আনটো বৰ্জনীয় অথবা ঘৃণাৰ যোগ্য। ই জানো এটা ধৰ্মক ইয়াৰ আত্মাৰ সৈতে পৃথক কৰাৰ অপচেষ্টা নহয়? ইয়াক মুৰ্খতাৰ বাহিৰে কি বুলি ক’ব পাৰি! হিন্দু বা যিকোনো ধৰ্মৰ বিষয়ে সামান্যতম জ্ঞান থকা লোকে এইদৰে ধৰ্ম এটাৰ অস্ত্ৰপোচাৰ কৰিব পাৰেনে?\nৰাহুল গান্ধী এটা প্ৰতিষ্ঠিত ৰাজনৈতিক দলৰ নেতা। দলীয় সভা এখনত দিয়া বক্তব্যটো তেওঁৰ ব্যক্তিগত কথা হ’ব নোৱাৰে। সেইটো কংগ্ৰেছৰ বক্তব্য। হিন্দু আৰু হিন্দুত্ব সন্দৰ্ভত কংগ্ৰেছৰ দলীয় বিশ্লেষণ। ইয়াৰ পৰা দলটোৱে নিজকে আঁতৰাই ৰাখিব নোৱাৰে। প্ৰশ্ন হ’ল, ৰাহুল গান্ধীৰ দৰে নেতা এজনে ধৰ্মক লৈ এনে ধৰণৰ অনৈতিক, অহেতুক ভাষণ দিয়ে কিয়? ইয়াৰ ভিত্তি বিচাৰ কৰিবলৈ গ’লে ভাৰতবৰ্ষৰ ৰাজনৈতিক প্ৰেক্ষাপটলৈ যাব লাগিব। ২০১৪ চনৰ পৰাই দেশখন বিজেপিৰ শাসনত আছে। বিজেপিৰ সৈতে হিন্দুত্বৰ সম্পৰ্ক কি, ইয়াক দুনাই কোৱাৰ প্ৰয়োজন নাই। দলটোৱে হিন্দু আৰু হিন্দুত্বৰ গৌৰৱ, শ্ৰেষ্ঠত্বক প্ৰতিপন্ন কৰাৰ বাবে বিগত সময়ছোৱাত আন্তৰিকতাৰে কাম কৰি আহিছে। বিজেপিয়ে মোগলৰ আক্ৰমণৰ পাছৰ ইতিহাস নহয়, হাজাৰ হাজাৰ বছৰ পুৰণি সনাতনী সভ্যতা-সংস্কৃতিৰ সৈতে নিজকে সংযুক্ত কৰি ৰাখিছে। স্বাভাৱিকতে বিজেপিৰ চিন্তাধাৰাত হিন্দুৰ প্ৰতি আনুগত্য, হিন্দুৰ মৰ্যাদা ৰক্ষাই আগস্থান পাবলৈ বাধ্য। কিন্তু ইয়াৰ অৰ্থ এইটোও নহয় যে বিজেপিৰ শাসনকালত হিন্দুৰ বাহিৰে আন আন ধৰ্মৰ লোকে ধৰ্মীয় বিশ্বাস আৰু পৰম্পৰা ৰক্ষাত বাধাৰ সন্মুখীন হৈছে। পাৰ্থক্য এটাই যে স্বাধীনোত্তৰ ভাৰতবৰ্ষত পূৰ্বতে ধৰ্মীয় সংখ্যালঘু বিশেষকৈ ইছলাম ধৰ্মাৱলম্বীক ৰাজনৈতিকভাৱে অধিক গুৰুত্ব দিয়া হৈছিল। লগতে দেশখনৰ সংখ্যাগৰিষ্ঠ হিন্দুক প্ৰাপ্য মৰ্যাদাৰ পৰা বঞ্চিত কৰা হৈছিল। যাক সংখ্যালঘু তুষ্টিকৰণৰ ৰাজনীতি বুলি আখ্যা দিয়া হয়। বিজেপিয়ে ইয়াৰ বিপৰীত স্থিতি লৈ দেশখনৰ সংখ্যাগুৰু হিন্দুসকলৰ পক্ষত অৱস্থান কৰিছে। মোগল আৰু পৰৱৰ্তীকালৰ শাসকসকলৰ সময়ত উপেক্ষিত সনাতনী সভ্যতা-সংস্কৃতিৰ গৰিমাক পুনৰ প্ৰতিষ্ঠা কৰাৰ বাবে কাম কৰি আছে। বাৰাণসীত বিশ্বনাথ মন্দিৰৰ পুনৰ নিৰ্মাণো সেই চিন্তা-চেতনাৰে প্ৰতিফলন। ঔৰংগজেবে ধ্বংস কৰা ঐতিহ্যপূৰ্ণ মন্দিৰটো পুনৰ নিৰ্মাণ কৰি প্ৰধানমন্ত্ৰী নৰেন্দ্ৰ মোদী আৰু বিজেপিয়ে ভাৰতৰ পৰিচয় সনাতনী সভ্যতা-সংস্কৃতিৰে জয়ধ্বজা উৰুৱাইছে। বিজেপিৰ এই চিন্তাধাৰাই ভাৰতৰ ৰাজনৈতিক ক্ষেত্ৰখনত এটা বৃহৎ পৰিৱৰ্তন আনি দিছে। কিন্তু পৰিৱৰ্তিত ৰাজনৈতিক ক্ষেত্ৰখনৰ সৈতে নিজকে খাপ খুৱাব নোৱাৰি কংগ্ৰেছৰ দৰে দল ক্ৰমশঃ অপ্ৰাসংগিক হৈ পৰিবলৈ ধৰিছে। এসময়ত কংগ্ৰেছে ভাবিছিল যে বিজেপিৰ হিন্দুবাদী চিন্তাধাৰাক উগ্ৰ তথা সন্ত্ৰাসবাদীৰ সৈতে তুলনা কৰি দেশখনৰ ক্ষমতাত অধিষ্ঠিত হোৱাৰ পৰা দলটোক আঁতৰাই ৰাখিব পৰা যাব। তাৰ বাবে এদিন এইজন ৰাহুল গান্ধীয়ে লস্কৰ-ই-তৈবা, হিজবুল দৰে কুখ্যাত জেহাদী-সন্ত্ৰাসবাদী সংগঠনতকৈ বিজেপি, আৰ এছ এছ অধিক ভয়ংকৰ বুলি আখ্যা দিছিল। ইয়াৰ জৰিয়তে উদাৰবাদী হিন্দুক নিজৰ পক্ষলৈ অনাৰ লগতে সংখ্যালঘুৰো তুষ্টিকৰণ হৈ যাব বুলি দলটোৱে ধৰি লৈছিল। কিন্তু সেয়া হৈ নুঠিল। বৰং দেশৰ ৰাজনৈতিক ক্ষেত্ৰখনত দিনক দিনে বিজেপি শক্তিশালী হৈহে উঠিবলৈ ধৰিলে। ইয়াৰ বিপৰীতে কংগ্ৰেছ দিশহাৰা হৈ গৈ থাকিল। ধাৰাটো অব্যাহত থাকিব লাগিলে লোকসভাত কংগ্ৰেছৰ আসনৰ সংখ্যা একক ঘৰলৈ আহিবলৈ বেছি পৰ নালাগিব। সেয়ে ৰাহুল গান্ধী অথবা কংগ্ৰেছক এতিয়া প্ৰয়োজন ‘হিন্দু’ নামৰ ৰাজনৈতিক কাৰ্ডখনৰ। কিন্তু ক্ষেত্ৰখনত ইতিমধ্যে বিজেপিয়ে নিজৰ বাবে স্থান এটা উলিয়াই থৈছে। বিজেপিক তাৰ পৰা আঁতৰাই পঠিয়াব নোৱাৰিলে হিন্দু কাৰ্ডখন লৈ কংগ্ৰেছ কাৰ ওচৰলৈ যাব? বিজেপিৰ ৰাজনৈতিক চিন্তাধাৰাত হিন্দু সভ্যতা-সংস্কৃতিৰ প্ৰতি দায়বদ্ধতা আৰম্ভণিৰ পৰাই আছে। ইয়াৰ বিপৰীতে কংগ্ৰেছৰ প্ৰতিষ্ঠা সংখ্যালঘুৰ তুষ্টিকৰণৰ ৰাজনীতিৰ সৈতেহে। বিশ্বাসযোগ্যতা-গ্ৰহণযোগ্যতা বুলিও কথা এষাৰ আছে। নিজকে বিজেপিতকৈ অধিক হিন্দু বুলি প্ৰতিষ্ঠা কৰিব নোৱাৰিলে কংগ্ৰেছক কোনে আঁকোৱালি ল’ব? সেয়ে ৰাহুল গান্ধীয়ে দলীয় সভাত নিজকে হিন্দু বুলি দাবী কৰিবলগীয়া হ’ল। লগতে সভাত সমৱেত সকলোকে হিন্দু আৰু শাসক শিবিৰক হিন্দুত্ববাদী বুলি অভিহিত কৰি হিন্দু আৰু হিন্দুত্বৰ মাজত সীমাৰেখা এডাল টানি দিলে। ৰাহুল গান্ধী আৰু কংগ্ৰেছৰ হিন্দু আৰু হিন্দুত্বৰ নতুন পৰিভাষা যে ৰাজনৈতিক মুনাফা লাভৰ এটা ৰণকৌশল, সেইটো এতিয়া দিনৰ পোহৰৰ দৰে ফটফটীয়া হৈ পৰিল। কিন্তু ইয়াৰ দ্বাৰা কংগ্ৰেছ লাভান্বিত হ’বনে?\nৰাহুল গান্ধীয়ে বিজেপি, আৰ এছ এছ আদিক সমালোচনা তথা দেশৰ জনসাধাৰণৰ ওচৰত তেওঁলোকক লঘু কৰিবলৈ গৈ হিন্দুক হিন্দুত্বৰ পৰা পৃথক কৰিলে। এইটো হিন্দুৰ বাবে চৰম অপমান ৰূপে বিবেচিত হৈছে। ইয়াৰ দ্বাৰা তেওঁ আত্মাক শৰীৰৰ পৰা বিচ্ছিন্ন কৰাৰ ধৃষ্টতা দেখুৱাইছে। ৰাহুল গান্ধীৰ এই দুস্কাৰ্যটোৱে বিজেপিক অধিক শক্তিশালীহে কৰি তুলিব। দ্বিতীয়তে, তেওঁ কৈছে যে সকলো হিন্দু। এই কথাষাৰ আৰ এছ এছৰ মুৰব্বী মোহন ভাগৱতে কৈয়েই থাকে। বিজেপিৰো একেই নীতি। মোহন ভাগৱতৰ মতে, ধৰ্মীয় পৰম্পৰা পৃথক হ’ব পাৰে কিন্তু ভাৰতৰ সকলো হিন্দু। সকলো ভাৰতীয়ৰে ডিএনএ হিন্দু। ৰাহুল গান্ধীৰ বক্তব্যই বিজেপি-আৰ এছ এছৰ নীতি আৰু চিন্তাধাৰাক ন্যায়সংগত কৰিলে। ইয়াৰ লাভ কংগ্ৰেছে নহয়, বিজেপিয়েহে অৰ্জন কৰিব। তদুপৰি, কংগ্ৰেছৰ এই স্থিতিত দলটোক বছৰ বছৰ ধৰি সমৰ্থন জনাই অহা সংখ্যালঘু সমাজখন বিভ্ৰান্ত হৈ পৰিব। দলটোৱে হিন্দুৰ নাম লৈ ইমান দিনে সংখ্যালঘুক ভীতিগ্ৰস্ত কৰাৰ ৰাজনীতি কৰি আহিছে। ধৰ্মীয় সংখ্যালঘু বিশেষকৈ মুছলমানসকলেও প্ৰায় সকলো সময়তে কংগ্ৰেছৰ পক্ষত অৱস্থান কৰি আহিছে। অৱশ্যে এইটো কথা সুকীয়া যে কংগ্ৰেছৰ শাসনকালতে দেশখনত সৰ্বাধিক সাম্প্ৰদায়িক সংঘৰ্ষ হৈছে। দেশখন সৰ্বাধিককাল শাসন কৰা কংগ্ৰেছৰ বাবেই ধৰ্মীয় সংখ্যালঘুসকলৰ কাংক্ষিত বিকাশ সম্ভৱ হৈ উঠা নাই। কিন্তু ধৰ্মৰ নামত ভীতিগ্ৰস্তকৰণ ৰাজনীতিৰ কথা অলপ সুকীয়া। এতিয়া ‘হিন্দু’ কাৰ্ডখন হাতত লোৱা কংগ্ৰেছক লৈ ধৰ্মীয় সংখ্যালঘু বিভ্ৰান্ত হৈ পৰাটো নিশ্চিত। গতিকে ৰাহুল গান্ধীৰ তথাকথিত হিন্দু আৰু হিন্দুত্বৰ ৰাজনীতি কংগ্ৰেছৰ বাবে আত্মহত্যাৰ লেখিয়া হৈ পৰাৰ সম্ভাৱনা অধিক।\nনৰেন্দ্ৰ মোদীয়ে প্ৰধানমন্ত্ৰী ৰূপে কাৰ্যভাৰ গ্ৰহণ কৰাৰ পিছৰে পৰা নীতি-ৰণকৌশল গ্ৰহণৰ ক্ষেত্ৰত কংগ্ৰেছক যিমান অসহায় আৰু দিশহাৰা অৱস্থাত দেখা গৈছে, পূৰ্বতে সিমান দেখা পোৱা নগৈছিল। পূৰ্বতে অহা ৰাজনৈতিক সংকটসমূহৰ সৈতে দলটোৱে সফলতাৰে আৰু কম সময়ৰ ভিতৰত মোকাবিলা কৰি প্ৰত্যাৱৰ্তন কৰিবলৈ সক্ষম হৈছিল। কিন্তু বিজেপিৰ মোদীৰ শাসনকালত দলটো বাৰে বাৰে বিজেপিৰ ফান্দত ভৰি নিজকে অসহায়-দুৰ্বল অৱস্থাৰ মাজলৈ নিজেই ঠেলি দিছে। যাৰ বাবে কেতিয়াবা দলটোৰ ভাবমূৰ্তি ভাৰতবিৰোধী, কেতিয়াবা পাকিস্তানপন্থী, কেতিয়াবা হিন্দুবিৰোধীৰ ৰূপত প্ৰতিষ্ঠা হৈছে। সমালোচনাৰ নামত সমালোচনা কৰিবলৈ গৈ দলটোৰ নেতৃত্ব বাৰে বাৰে বিজেপিৰ ফান্দত ভৰি দিছে। শেহতীয়াকৈ ৰাহুল গান্ধীৰ হিন্দুত্বও তাৰেই প্ৰকাশ বুলি ক’ব পাৰি। সমাগত নৱবৰ্ষৰ ফেব্ৰুৱাৰীতে উত্তৰপ্ৰদেশ, ুত্তৰাখণ্ড, পঞ্জাব, মণিপুৰ, গোৱা বিধানসভাৰ নিৰ্বাচন অনুষ্ঠিত হ’ব। বিৰোধীৰ লগতে কংগ্ৰেছ নেতৃত্বই এটা কথা ভালদৰে জানে য়ে এইটো নিৰ্বাচন ২০২৪ চনত অনুষ্ঠিত হ’বলগীয়া সাধাৰণ নিৰ্বাচনৰ ছেমি ফাইনেলসদৃশ। নিৰ্বাচনটোক অধিক গুৰুত্বপূৰ্ণ কৰি তুলিছে উত্তৰ প্ৰদেশ বিধানসভা নিৰ্বাচনে। উত্তৰ প্ৰদেশত বিজেপিক প্ৰতিহত কৰিব পাৰিলে সমাগত লোকসভা নিৰ্বাচনটো প্ৰধানমন্ত্ৰী নৰেন্দ্ৰ মোদী, বিজেপিৰ বাবে কঠিন হৈ পৰিব। কিন্তু উত্তৰ প্ৰদেশত কংগ্ৰেছৰ সাংগঠনিক শক্তি তেনেই দুৰ্বল। প্ৰদেশখনত কংগ্ৰেছৰ সাধাৰণ সম্পাদিকা প্ৰিয়ংকা ৱাদ্ৰাই দলটোক শক্তিশালী কৰাৰ বাবে যথেষ্ট শ্ৰম কৰি আছে। কিন্তু কামত অহা নাই। প্ৰদেশখনত বিজেপিক প্ৰতিহত কৰাৰ এটাই পথ খোলা আছে-‘হিন্দু’ কাৰ্ড। তাকে কৰিবলৈ যাওঁতে ৰাহুল গান্ধী আৰু কংগ্ৰেছে হাতৰ কুঠাৰ মিজৰ ভৰিতে মৰাৰ দৰে হ’ল। কংগ্ৰেছৰ পূৰ্বৰ গৰিমা আৰু প্ৰতিষ্ঠা ওভতাই আনিবলৈ দলটোত নতুন চিন্তাৰ আমদানি ঘটাব লাগিব। ৰাহুল গান্ধী, প্ৰিয়ংকা ৱাদ্ৰাৰ দৰে ৰাজনৈতিক নেতাৰ আওপুৰণি আৰু সোপাঢিলা নীতিয়ে দলটোক ডুবাইহে এৰিব। আজিৰ তাৰিখত দেশখনৰ জনসাধাৰণত অতিষ্ঠ কৰি তোলা বহু বিষয় আছে। সেইবোৰক সঠিক ৰূপত জনসাধাৰণৰ ওচৰত তুলি ধৰিব নোৱাৰিলে ৰাজনৈতিকভাৱে দলটোৰ উত্তৰণ ঘটাৰ সম্ভাৱনা কম। ময়ূৰৰ পাখি লগাই কাউৰী কেতিয়াও ময়ূৰ হ’ব নোৱাৰে।


ফেচবুকত ফটো দিওতে সাৱধান! হেকাৰৰ কবলত ১২ কোটি একাউন্ট - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nফেচবুকত ফটো দিওতে সাৱধান! হেকাৰৰ কবলত ১২ কোটি একাউন্ট\nডিজিটেল ডেস্কঃ ন ন বিজ্ঞান-প্ৰযুক্তিৰ উদ্ভাৱনৰ লগে লগে সমগ্ৰ বিশ্ব যেন ক্ৰমাৎ সৰু হৈ গৈ আছে। প্ৰযুক্তিয়ে মানুহক সংযুক্ত কৰে। দূৰত্ব আঁতৰাই মানুহৰ সৈতে মানুহৰ সংযোগ গঢ়ি তোলে। কিন্তু এই প্ৰযুক্তি ব্যৱহাৰৰ ক্ষেত্ৰত আপুনি কিমান সুৰক্ষিত সেয়াও এক প্ৰশ্নৰ বিষয়।\nবিশ্বৰ আটাইতকৈ জনপ্ৰিয় ছ’চিয়েল নেটৱৰ্কিং চাইট ফেচবুকত সম্প্ৰতি বিশ্বজুৰি প্ৰায় ১২ কোটি একাউন্ট হেক কৰা হৈছে। ইয়াৰ উপৰিও অনলাইন নিলাম হৈছে ৮১ হাজাৰ হাই প্ৰফাইল ব্যক্তিৰ ব্যক্তিগত কথোপকথন। শুনিবলৈ আচৰিত লাগিলেও এয়া আপোনাকো ভবাই তুলিবলৈ যথেষ্ট যে আপুনি ফেচবুকত কিমান সুৰক্ষিত?\nযোৱা ছেপ্টেম্বৰ মাহত এই বিষয়টো পোহৰলৈ আহে। এটা বিদেশী অনলাইন ফ’ৰামে এক বিজ্ঞাপন দিছিল। য’ত উক্ত ফ’ৰামে ধনৰ বিনিময়ত হাই প্ৰফাইল ব্যক্তিসমূহৰ গোপন বাৰ্তালাপ কিম্বা ইনবক্স মেছেজ বিক্ৰী কৰিছিল। ভাবি আচৰিত লাগে যে বিশিষ্ট ব্যক্তিৰ ব্যৱহৃত পোছাক, সামগ্ৰী আদি বিক্ৰী হ’ব পাৰে। কিন্তু গোপন বাৰ্তালাপ?\nএকাংশ লোকে এই গোপন বাৰ্তালাপ বা ইনবক্স মেছেজসমূহ এক বৃহৎ অংকৰ বিনিময়ত ক্ৰয় কৰে। সেইসকল ব্যক্তিৰ বাবে এনে গোপন বাৰ্তালাপ বা মেছেজ কোনো পৰ্ণ ছবিতকৈ কোনোগুনে কম নহয়। যাৰ ফলত তেনে এখন অনলাইন বজাৰ লাহে লাহে এতিয়া গঢ় লৈ উঠা পৰিলক্ষিত হৈছে। য’ত ব্যক্তিগত বাৰ্তালাপৰ বাবদ দাবী কৰা হয় মোটা অংকৰ ধন।\nআন্তৰ্জাতিক সংবাদ মাধ্যমত প্ৰকাশিত বাতৰি অনুসৰি ইতিমধ্যে সমগ্ৰ বিশ্বৰ ১২ কোটি ফেচবুক ব্যৱহাৰকাৰীৰ ব্যক্তিগত মেছেজ আৰু বিভিন্ন তথ্য অনলাইন বিক্ৰী হৈছে। এই বজাৰখন ইমানেই বিস্তাৰিত হৈ পৰিছে যে আগন্তক কিছু দিনৰ ভিতৰতে এই সংখ্যা দুগুণলৈ বৃদ্ধি পোৱাৰ আশংকাই দেখা দিছে।\nইফালে, ফেচবুক কৰ্তৃপক্ষৰ পৰা তেওঁলোকৰ নিৰাপত্তা ব্যৱস্থাত কোনো ক্ৰুটি নাই বুলি বাৰে বাৰে দোহাৰিলেও কিন্তু ফেচবুকৰ একাউন্ট হেকলৈ লক্ষ্য কৰিলে সেয়া সঁচা নহয় যেনেই বোধ হয়। ফেচবুকে সদৰী কৰা মতে কোনো দ্বিতীয় ব্ৰাউজাৰে এনে হেকিঙৰ কাম কৰি আছে। ফেচবুকে পৰৱৰ্তী সময়ত যাতে কোনো একাউন্ট হেক কৰা নহয় তাৰ বাবেও নজৰ ৰাখিব বুলি আশ্বাস দিছে।\nএক সূত্ৰৰ মতে, বিশ্বৰ অধিকাংশ একাউন্ট হেক হৈছে ইউক্ৰেইন আৰু ৰাছিয়াত। তাৰ লগতে ব্ৰিটেইন, ব্ৰাজিল, মাৰ্কিন যুক্তৰাষ্ট্ৰৰ নামো সাঙোৰ খাই পৰিছে একাউন্ট হেকিঙৰ তালিকাত। আনহাতে, চুৰি হোৱা তথ্যৰ ভিতৰত প্ৰেমিক প্ৰেমিকাৰ গোপন বাৰ্তালাপ, মেছেঞ্জাৰৰ জৰিয়তে প্ৰেৰণ কৰা নগ্ন ছবিয়ে অন্যতম। বাদ পৰা নাই স্বামী-স্ত্ৰী কিম্বা শাহু-বোৱাৰীৰ ফেচবুক কাজিয়াও। সকলোৰে অলক্ষিতে প্ৰফাইল হেকিঙেৰে হেকাৰে সকলো তথ্য চুৰি কৰি মিলিয়ন ডলাৰত বিক্ৰী কৰে তৃতীয় পক্ষৰ হাতত।\nউল্লেখ্য যে, ইয়াৰ পূৰ্বেও ফেচবুকৰ বিৰুদ্ধে তথ্য চুৰিৰ অভিযোগ উত্থাপন হৈছিল। তাৰ পিছতে ফেচবুকে বিগত মাহত ব্যৱহাৰকাৰীসকলক এক বিকল্প প্ৰদান কৰে। যাৰ দ্বাৰা ফেচবুক ব্যৱহাৰকাৰীয়ে পূৰ্বেই জানিব পাৰিব যে তেওঁলোকৰ কি কি পোষ্ট বা তথ্য অন্য ফেচবুক একাউন্টতত দৃশ্যমান হ’ব। ফেচবুক কৰ্তৃপক্ষই এই বিকল্পৰ জৰিয়তে একাউন্ট হেকৰ পৰিমাণ হ্ৰাস পাব বুলি মন্তব্য কৰিছিল যদিও সেয়া হোৱা পৰিলক্ষিত নহ’ল।\nআত্মসমৰ্পণৰ পিছতে গ্ৰেপ্তাৰ অসমীয়াক হত্যাৰ ভাবুকি দিয়া সুজিতক\nছৈখোৱা কাণ্ডৰ মৃতকৰ ঘৰত উপস্থিত আছুৰ সাধাৰণ সম্পাদক লুৰিণজ্যোতি গগৈ, চৰকাৰক সমালোচনা


চমৎকাৰী ফল খেজুৰ! খাই যদি ভাল কথা,যদি নাখায় সোনকালে খোৱা আৰম্ভ কৰক -\nHomeৰাষ্ট্ৰীয়চমৎকাৰী ফল খেজুৰ! খাই যদি ভাল কথা,যদি নাখায় সোনকালে খোৱা আৰম্ভ কৰক\nচমৎকাৰী ফল খেজুৰ! খাই যদি ভাল কথা,যদি নাখায় সোনকালে খোৱা আৰম্ভ কৰক\nনৱেম্বৰ 2, 2021\nডিজিটেল ডেস্কঃ খেজুৰ খোৱাতো স্বাস্থ্যৰ বাবে অতি লাভদায়ক। আপুনি যদি খেজুৰ খাই ভালপায় তেন্তে আপুনি নজনাকৈয়ে আপুনি নিজৰ স্বাস্থ্যৰ প্ৰতি গুৰুত্বপূৰ্ণ কাম কৰি আছে। যদি এই ফল খোৱাৰ অভ্যাস নাই তেন্তে নতুনকৈ খোৱাৰ অভ্যাস গঢ়ি তোলক। লো, খনিজ পদাৰ্থ, কেলচিয়াম, এমিনো এচিড, ফছফৰাছ আৰু ভিটামিনেৰে সমৃদ্ধ বাবে খেজুৰক আশ্চৰ্যকৰ ফল বুলিও কোৱা হয়। এই শুকান ফলবিধ খালে কি লাভালাভ হয় জানো আহক-\nকৰ্কট-হৃদৰোগ প্ৰতিৰোধঃ গ্লুক’জ আৰু ফ্ৰুক্ট’জৰ ভাণ্ডাৰ খেজুৰে ৰোগ প্ৰতিৰোধ শক্তি বৃদ্ধি কৰে। ইয়াত কলেষ্টেৰল নাথাকে আৰু খেজুৰত ২৩% কেলৰি থাকে। ই কোষৰ ক্ষতি, কৰ্কট ৰোগ আৰু হৃদযন্ত্ৰৰ সমস্যা প্ৰতিৰোধৰ ক্ষেত্ৰত যথেষ্ট কাৰ্যকৰী।\nশৰীৰ গৰম ৰাখেঃ খেজুৰত ফাইভাৰ, লো, কেলচিয়াম, ভিটামিন আৰু মেগনেছিয়াম পোৱা যায়। শীতকালত এই ফল খোৱাতো অতি উপকাৰী।ই শৰীৰত উষ্ণতা বৃদ্ধি কৰাৰ লগতে শক্তি প্ৰদান কৰে।\nহাড় শক্তিশালী কৰেঃ হাড় শক্তিশালী হয় এই শুকান ফলবিধ খালে। খেজুৰত থকা মেংগানিজ, তাম আৰু মেগনেছিয়ামে হাড় শক্তিশালী তথা মজবুত হোৱাত সহায় কৰে।\nছাল সুন্দৰ ৰাখেঃ খেজুৰ খোৱাৰ ফলত ছালৰ সমস্যা আঁতৰ হয় আৰু ই ছালক কোমল আৰু মোলায়েম কৰি ৰাখে। খেজুৰত থাকে এণ্টি-এজিং গুণ অৰ্থাৎ আপোনাৰ ছালত বয়সৰ চাপ পৰাৰ পৰা ৰক্ষা কৰিব পাৰে খেজুৰে।\nএচিডিটিৰ সমস্যা দূৰ কৰেঃ খেজুৰ খালে এচিডিটিৰ সমস্যা দূৰ হয়। ই প্ৰ’টিনেৰে সমৃদ্ধ। প্ৰতিদিনে ৰাতিপুৱা উঠি গৰম পানী খাই খেজুৰ খালে এচিডিটিৰ পৰা সকাহ পাব পাৰি।\nআৰু পঢ়কঃ ভয়ংকৰ পথ দুৰ্ঘটনাত কৰুণ মৃত্যুক সাবটিলে দুগৰাকী প্ৰতিভাৱান মডেলে\nৰক্তচাপ নিয়ন্ত্ৰণ কৰেঃ এই ফলত থকা মেগনেছিয়াম আৰু পটাছিয়ামে ৰক্তচাপ বৃদ্ধি হোৱা প্ৰতিহত কৰে। দৈনিক ৫-৬টা খেজুৰ খোৱাতো ৰক্তচাপ ৰোগীসকলৰ বাবে উপকাৰী।\nকোষ্ঠকাঠিন্যৰ পৰা সকাহঃ খেজুৰত আঁহ থাকে, যি কোষ্ঠকাঠিন্য নিৰাময় কৰে। ইয়াৰ বাবে কেইটামান খেজুৰ ৰাতি পানীত তিয়াই ৰাখক। ৰাতিপুৱা উঠাৰ পিছত আৰু সেই খেজুৰবোৰ পিহি শ্বেক বনাই খাওঁক। এনে কৰাৰ ফলত সোনকালেই কোষ্ঠকাঠিন্যৰ সমস্যা দূৰ হ’ব।\nএয়া কেইটামান উদাহৰণহে মাত্ৰ। খেজুৰৰ আছে আৰু অনেক উপকাৰী গুণ। সেয়েহে শুকান ফল খেজুৰক আপোনাৰ খাদ্য তালিকাত স্থান দিয়ক।\nPrevious articleগুৱাহাটীত ২১সংখ্যক আন্তঃৰাষ্ট্রীয় লিঅ’ এক্সপ’; প্ৰশান্ত ৰাজগুৰু, মলয়া গোস্বামীলৈ বিশেষ সন্মান\nNext articleফেচবুকত নিষিদ্ধ প্ৰসিদ্ধ লেখিকা তছলিমা নাছৰিন, কিয়?\nপেট্ৰ’ল-ডিজেলৰ দাম; ইউপিএ বনাম এনডিএ চৰকাৰ : আন্তঃৰাষ্ট্ৰীয় বজাৰ মূল্যৰে বৃহৎ তাৰতম্য\nছেল্‌ফী লওঁতে ভৰি পিছলি নদীত পৰি কৰুণ মৃত্যুক সাবটিলে IITৰ ছাত্ৰীয়ে\nআইন বাতিল হ’লেও চলি থাকিব আন্দোলন! এইবাৰ কি দাবীক লৈ সংগ্ৰাম?


পলকতে সুখ দুখৰ - অসমীয়াৰ সুখ-দুখ\nHome goodnews ইতিবাচক খবৰ ভাল খবৰ পলকতে সুখ দুখৰ\nxukhdukh.com March 28, 2015 goodnews, ইতিবাচক খবৰ, ভাল খবৰ,\n১. আজি সমগ্ৰ বিশ্বতে ৰাতি ৮-৩০বজাৰ পৰা ০৯-৩০ বজালৈ বৈদ্যুতিক পোহৰ পৰিহাৰ কৰি “ধৰিত্ৰী ঘণ্টা” পালন কৰা হব। এই কাৰ্যসূচীৰ বাবে সকলো ৰাইজৰে সহযোগিতা কামনা কৰি বিদ্যুত শক্তি ব্যৱহাৰ সন্দৰ্ভত সজাগতা সৃষ্টিৰ বাবে অসম শক্তি বিতৰণ কোম্পানীয়েও ৰাইজক আহ্বান জনাইছে।\n২. অসমৰ সাংস্কৃতিক সম্পদ “জাৰী” গীতৰ স্ৰষ্টা দাৰা ফকীৰ চাহেবৰ স্মৃতি জনমানসত জীয়াই ৰখাৰ বাবে সদৌ অসম গৰিয়া যুৱ-ছাত্ৰ পৰিষদে প্ৰৱৰ্তন কৰিছে এক বঁটা। ২৮-২৯ মাৰ্চত গুৱাহাটীৰ আজানপীৰ উদ্যানত অনুষ্ঠিত হব লগা দ্বিতীয় বাৰ্ষিক জিকিৰ-দাৰী প্ৰতিযোগিতাত দ্বিতীয় বাৰৰ বাবে ৰেকিবুদ্দিন আহমেদ বঁটাৰ সৈতেই দাৰা ফকীৰ বঁটা প্ৰদান কৰা হব। এই বঁটাৰ বাবে সাহিত্যিক শিক্ষক ৰফিউল হুছেইন বৰুৱাৰ নাম মনোনীত কৰা হৈছে।\n৩. সদৌ অসম ছাত্ৰ সন্থাৰ নতুন কাৰ্যনিবাহকে কৰিলে দ্বায়িত্ব গ্ৰহণ। দীপাংক কুমাৰ নাথ সভাপতি আৰু লুৰিণজ্যোতি গগৈ সাধাৰণ সম্পাদক ৰূপে দ্বায়িত্ব লাভ কৰাৰ লগতে ৫৫ জনীয়াকৈ কেন্দ্ৰীয় কাৰ্যনিৰ্বাহকখন গঠন কৰা হৈছে। বিদায়ী সভাপতি আৰু সাধাৰণ সম্পাদক হব পৰম্পৰা ৰক্ষা কৰি আছুৰ উপদেষ্টা। আছুৰ মুখ্য উপদেষ্টা হিচাবে কাৰ্যনিৰ্বাহ কৰিবলৈ ডঃ সমুজ্জ্বল ভট্টাচাৰ্যক আহ্বান জনায় প্ৰতিনিধি সভাই।\n৪. প্ৰাক্তন প্ৰধানমন্ত্ৰী অটল বিহাৰী বাজপেয়ীক তেওঁৰ নতুন দিল্লীৰ বাসভৱনত কালি ৰাষ্ট্ৰপতি প্ৰণৱ মুখাৰ্জীয়ে প্ৰদান কৰিলে দেশৰ সৰ্বোচ্চ অসামৰিক সন্মান “ভাৰত ৰত্ন”। এই অনুষ্ঠানত প্ৰধানমন্ত্ৰী, গৃহমন্ত্ৰীকে ধৰি বহুতো সুধীজনেও অংশগ্ৰহণ কৰে।\n৫. বঙাইগাঁও জিলাৰ ৰবৰ খেতিয়ক সকলক টেপিং প্ৰশিক্ষণৰ কালি সফল ভাৱে সামৰণি পৰে। ৰবৰ বৰ্ডৰ বিষয়া সকলে খেতিয়ক সন্থাৰ সহযোগত দুটা পৰ্যায়ত প্ৰশিক্ষণ প্ৰদান কৰে। প্ৰশিক্ষণ কাৰ্যসূচী তিনি মাৰ্চৰ পৰা তেৰ মাৰ্চলৈ আৰু ১৬-২৫ মাৰ্চলৈ অনুষ্ঠিত হয়।\n৬. অসমৰ লামডিং আৰু শিলচৰ ব্ৰডগজ ৰেলপথৰ শুভাৰম্ভ হোৱাৰ সুখবৰ। দিল্লীৰ পৰাই দূৰ নিয়ন্ত্ৰণ পদ্ধতিৰে এই ৰেল সেৱাৰ শুভাৰম্ভ কৰিলে ৰেল মন্ত্ৰী সুৰেশ প্ৰভূৱে।\n৭. অনুপ্ৰৱেশকাৰীক আন্তঃৰাষ্ট্ৰীয় আইন অনুসৰি বিতাড়ণ কৰাৰ বাবে ভাৰত-বাংলাদেশৰ মাজত প্ৰত্যৰ্পণ চুক্তি সম্পন্ন কৰিবলৈ ভাৰত চৰকাৰক হেঁচা দিবলৈ বিধান সভাৰ বিশেষ অধিবেশন অনুষ্ঠিত কৰিবলৈ দাবী জনাইছে অসম জাতীয় গণ সংগ্ৰাম পৰিষদে। অসম বিধান সভাৰ অধ্যক্ষক এখন স্মাৰক পত্ৰৰে এই বিষয়ত পদক্ষেপ লবলৈ আহ্বান জনাইছে।\n৮. গুৱাহাটীত থকা সংগীত-নাটক অকাডেমীৰ কাৰ্যালয় ত্ৰিপুৰালৈ স্থানান্তৰ কৰা নহয় বুলি বিধান সভাত স্পষ্ট কৰি দিলে অসমৰ সাংস্কৃতিক মন্ত্ৰী বিস্মিতা গগৈয়ে। ভাড়াঘৰত থকা কাৰ্যালয়টোৰ বাবে শ্ৰীমন্ত শংকৰদেৱ কলাক্ষেত্ৰতে ঠাই দিয়া হব বুলিও সুখবৰ প্ৰকাশ কৰিছে মন্ত্ৰীগৰাকীয়ে।\n৯. অসমৰ গুৱাহাটীৰ সমীপৰ আমিনগাঁৱত স্থাপিত হব ইণ্ডিয়ান ইনষ্টিটিউট অৱ পেকেজিংৰ শাখা প্ৰতিষ্ঠান। ছবিঘা মাটি ইয়াৰ বাবে ৰাজ্য চৰকাৰে মোকোলাই দিছে আৰু কেন্দ্ৰীয় চৰকাৰে পাঁচ কোটি টকাও মুকলি কৰি দিছে বুলি সুখবৰ প্ৰকাশ পাইছে। মুম্বাইত আছে এই প্ৰতিষ্ঠানৰ মুখ্য কাৰ্যালয়।\n১০. আধ্যাত্মিক যুৱ সন্মিলন (আয়ুস)ৰ উদ্যোগত মাজুলীৰ শ্ৰীশ্ৰী দক্ষিণপাট ৰাজসত্ৰৰ বণমালী সত্ৰত ২৬ মাৰ্চৰ পৰা অনুষ্ঠিত হৈছে ৰাজ্যিক অভিবৰ্তন আৰু আধ্যাত্মিক কৰ্মশালাৰ। শ্ৰীমন্ত ফাউণ্ডেচনৰ মুখ্য সম্পাদক দীপাংকৰ মহন্তই নৈতিক শিক্ষাৰ ওপৰত আলোচনা সত্ৰত অংশ লয়, ৰাজীৱ কমল শইকীয়াৰ সম্পাদনাত প্ৰকাশিত স্মৰণিকা “বনমালী”ও উন্মোচিত হয়। অভিবৰ্তনত ৫০খনৰো অধিক বিপনীয়ে মেলা আৰম্ভ কৰিছে। প্ৰায় দুই হাজাৰ নৱ-প্ৰজন্মই আধ্যাত্মিক কৰ্মশালাত অংশ লোৱাৰ লগতে বহু দেশ বিদেশৰ পৰ্যটকেও এই অনুষ্ঠানত উপস্থিত হোৱা বুলিও সুখবৰ জানিব পৰা গৈছে।


Brimocom in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Brimocom ar byavahar, ppali, parshwakriya, upkaar, kriya-pratikriya aaru satarkatabani\nBrimocom ৰ মূল্য আৰু পেকৰ চাইজ - Brimocom Price and Pack Size in Assamese - Brimocom ar mulya aaru pakor size\nBrimocom की जानकारी\nBrimocom ৰ লাভ আৰু ব্যৱহাৰসমূহ- Brimocom Benefits & Uses in Assamese- Brimocom ar laabh aaru byavaharsamuh\nBrimocom ৰ পালি আৰু সেয়া কেনেদৰে ল'ব- Brimocom Dosage & How to Take in Assamese - Brimocom ar paali aaru xeya kenedore lobo\nBrimocom ৰ পাৰ্শ্চক্ৰিয়াসমূহ- Brimocom Side Effects in Assamese- Brimocom ar parshwakriyasamuh\nBrimocom সংক্ৰান্ত সতৰ্কতাবাণীসমূহ- Brimocom Related Warnings in Assamese- Brimocom xonkranta xatarkatabanisamuh\nঅইন দৰৱৰ সৈতে Brimocomৰ গুৰুতৰ ক্ৰিয়া-প্ৰতিক্ৰিয়া- Severe Interaction of Brimocom with Other Drugs in Assamese- Oinor xoite Brimocom ar gurutor kriya-pratikriya\nBrimocom মতভেদসমূহ- Brimocom Contraindications in Assamese- Brimocom nishedhsamuh\nBrimocom ৰ বিষয়ে সততে সোধা প্ৰশ্নসমূহ- Frequently asked Questions about Brimocom in Assamese- Brimocom ar bikhoye satate xodha prashnasamuh\nখাদ্য আৰু মদৰ সৈতে Brimocom ক্ৰিয়া-প্ৰতিক্ৰিয়া- Brimocom Interactions with Food and Alcohol in Assamese- khadya aaru modor xoite Brimocom kriya-pratikriya\nBrimocom ৰ লাভ আৰু ব্যৱহাৰসমূহ - Brimocom Benefits & Uses in Assamese - Brimocom ar laabh aaru byavaharsamuh\nBrimocom তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nBrimocom ৰ পালি আৰু সেয়া কেনেদৰে ল'ব - Brimocom Dosage & How to Take in Assamese - Brimocom ar paali aaru xeya kenedore lobo\nBrimocom-ৰ উপাদানসমূহ - Brimocom Active Ingredients in Assamese - Brimocom-ar upadaansamuh\nBrimocom ৰ পাৰ্শ্চক্ৰিয়াসমূহ - Brimocom Side Effects in Assamese - Brimocom ar parshwakriyasamuh\nগৱেষণাৰ ভিত্তিত, Brimocom ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nBrimocom সংক্ৰান্ত সতৰ্কতাবাণীসমূহ - Brimocom Related Warnings in Assamese - Brimocom xonkranta xatarkatabanisamuh\nBrimocom-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nBrimocomৰ ক্ষতিকৰ প্ৰভাব অতি বিৰল।\nBrimocom-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Brimocomৰ পাৰ্শ্ব-প্ৰতিক্ৰিয়াৰ বিষয়ে জনা নাযায়। কাৰণ এইটো বিষয়ৰ ওপৰত গৱেষনা কৰা হোৱা নাই।\nবৃক্কত Brimocom কি প্ৰভাৱ দেখা গৈছে?\nBrimocom গ্ৰহণ কৰাৰ পিছত আপোনাৰ বৃক্ক ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nযকৃতত Brimocom কি প্ৰভাৱ দেখা গৈছে?\nBrimocom গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Brimocom ৰ কি প্ৰভাৱ দেখা গৈছে?\nহৃদয় can be affected by Brimocomৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Brimocomৰ গুৰুতৰ ক্ৰিয়া-প্ৰতিক্ৰিয়া - Severe Interaction of Brimocom with Other Drugs in Assamese - Oinor xoite Brimocom ar gurutor kriya-pratikriya\nBrimocom তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nBrimocom মতভেদসমূহ - Brimocom Contraindications in Assamese - Brimocom nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Brimocom লোৱা অনুচিত যাতে -\nBrimocom ৰ বিষয়ে সততে সোধা প্ৰশ্নসমূহ - Frequently asked Questions about Brimocom in Assamese - Brimocom ar bikhoye satate xodha prashnasamuh\nএই Brimocom-এ অভ্য়াস বা নিচাৰ সৃষ্টি কৰে নেকি?\nনহয়, Brimocom আসক্তি সৃষ্টি কাৰক বুলি কোনো সাক্ষ্য নাই।\nহয়, Brimocom লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nBrimocom লোৱাৰ পিছত কোনো পাৰ্শ্চক্ৰিয়া নাই।\nমানসিক ৰোগৰ চিকিত্সাৰ বাবে Brimocom লৈ কোনো লাভ নাই।\nখাদ্য আৰু মদৰ সৈতে Brimocom ক্ৰিয়া-প্ৰতিক্ৰিয়া - Brimocom Interactions with Food and Alcohol in Assamese - khadya aaru modor xoite Brimocom kriya-pratikriya\nখাদ্য আৰু Brimocomৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Brimocom ল'ব পাৰে।\nমদ আৰু Brimocomৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Brimocomৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nBrimocom ৰ অনুকল্প - Substitutes for Brimocom in Assamese\nআপুনি বা আপোনাৰ পৰিয়ালৰ কোনোবাই Brimocom লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Brimocom ব্যৱহাৰ কৰিছিল নেকি?\nআপুনি কিমান পৰিমাণে Brimocom সেৱন কৰিছিল?\nআপুনি Brimocom ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Brimocom সেৱন কৰে?


বাৰ্তা:চকলং - অসমীয়া ৱিকিপিডিয়া\nঅসমৰ সংস্কৃতি কোষ: সম্পাদনা: নাৰায়ন দাস, পৰমানন্দ ৰাজবংশী, পৃষ্ঠা ১৯১, প্ৰথম প্ৰকাশ মাৰ্চ ২০০৯ ৰ তথ্য মতে চকলং প্ৰথাত ১০৮ খন চাকি জলোৱা হ’য়। ৱিকিৰ এই প্ৰৱন্ধটোত ১০১ খন বুলি উল্লেখ কৰা হৈছে। কোনোবাই সঠিক তথ্যটো জনালে ভাল হ’ব।\nশুদ্ধ নিয়ম সমুহ সাচিপতীয়া পুথি লাই লিত নাঙ হুন ফাত আছে অইন কিতাপ বিস্ৱাসযোগ্য় নহবও পাৰে --KhiLanTzi (talk) 13:55, 24 August 2019 (ইউ.টি.চি.)\n2 নাম শুধৰণি\n2.1 সাধাৰণ ব্যৱহাৰ\n2.2 শব্দৰ গাঁথনি\n3 অন্য প্ৰবন্ধৰ প্ৰয়োজন\nঅনুগ্ৰহ কৰি পৃষ্ঠা স্থানান্তৰ কৰাৰ আগতে ইয়াত নিজৰ মন্তব্য ৰাখিব আৰু আন ৱিকিপিডিয়ানসকলৰ মতামতলৈ বাট চাব। প্ৰচলিত নামটোহে মূল শিৰোনাম হিচাপে ৰাখিব লাগে, বাকীবোৰ পুনৰ্নিৰ্দেশ কৰিব লাগে। — গীতাৰ্থ বৰদলৈ (talk) 07:09, 15 August 2019 (ইউ.টি.চি.)\nহয়, একমত। দিব্য দত্ত (বাৰ্তা) 13:21, 15 August 2019 (ইউ.টি.চি.)\nনাম শুধৰণি[সম্পাদনা কৰক]\n@— গীতাৰ্থ বৰদলৈ @দিব্য দত্ত\nমাননীয় অসমীয়া ৱিকিপিডিয়াৰ সম্পাদক সকল চকলং পৃষ্ঠটোৰ নাম প্ৰকৃততে চ'-ক্লঙ হব লাগে বুলি মই ভাবো ইয়াৰ কাৰণ সমূহ হল-\nসাধাৰণ ব্যৱহাৰ[সম্পাদনা কৰক]\nইংৰাজী ৱিকিপিডিয়াৰ WP: COMMON ৰ দৰে অসমীয়া ৱিকিপিডিয়াটো সাধাৰণতে ব্যৱহাৰ হোৱা শব্দ সমূহ ব্যৱহৃত হব লাগে বুলি মই ভাবো। সাধাৰণতে আহোম সমাজে ইয়াক চ'-ক্লঙ (ইংৰাজী: CHOKLONG) বুলি ব্যৱহাৰ কৰে , চকলং হলে ইয়াৰ উচ্চাৰণ ঠিক CHOKOLONG ৰ দৰে হব। আৰু লগতে 'ক' আৰু 'ল' প্ৰায় লগতে উচ্চাৰিত হয় যাৰ ফলত 'কল' নহৈ 'ক্ল' হয়। 'ক' আখৰটো ইয়াত মুক্তভাৱে উচ্চাৰিত নহয়।\nশব্দৰ গাঁথনি[সম্পাদনা কৰক]\nশব্দৰ গাঁথনিলৈ চালে ই তাঈ আহোম ভাষাৰ দুটা শব্দৰ পৰা আহিছে ' চ' আৰু ক্লঙ। আৰু আহোমৰ পূজাৰী সকলেও (মহন দেওধাই বাইলুং) ইয়াৰ নীতি নিয়ম খন লিখি থলুৱা প্ৰাচীন লাই লিট নাঙ হুন ফা পুথিত চ'-ক্লঙ বুলিয়ে আছে। উপৰোক্ত বিষয় সমূহ চালিজাৰী চালে দেখা যায় চকলং শব্দটো এফালৰ পৰাও শুদ্ধ নহয়। সেয়েহে মই এই প্ৰবন্ধটোৰ নাম চ'-ক্লঙ কৰিব বিচাৰিছোঁ।-\nKhiLanTzi (talk) 05:00, 18 August 2019 (ইউ.টি.চি.)\nKhiLanTzi: আপুনি আন সদস্যৰ মতামতলৈ বাট নাচাই পুনৰ একপক্ষীয়ভাৱে নামটো সলাই দিছে। "সাধাৰণতে ব্যৱহাৰ হোৱা শব্দ"ৰ কথা কৈছে যদি "চ'-ক্লঙ" ইয়াত নপৰে। গৰিষ্ঠ সংখ্যক ৰেফাৰেন্স পুথিত কেনেকৈ আছে সেয়াহে অনুসৰণ কৰা ভাল। মোৰ হাতত থকা প্ৰসংগসমূহত এনেকৈ আছে- চকলং (অসমৰ লোক সংস্কৃতিৰ ৰূপৰেখা, উমেশ চেতিয়া), চক্‌লং (তাই-আহোম জনগোষ্ঠী আৰু তাই পৰম্পৰা, ড° বীৰেন্দ্ৰ কুমাৰ গোহাঁই), চকলং (অসমৰ সংস্কৃতি-কোষ, সম্পা-পৰমানন্দ ৰাজবংশী, চকলং (সাংস্কৃতিক বিনিময় আৰু সংহতি- ড° প্ৰফুল্ল কুমাৰ নাথ) আদি। — গীতাৰ্থ বৰদলৈ (talk) 09:21,2September 2019 (ইউ.টি.চি.)\nGitartha.bordoloi: বৰদলৈ ডাঙৰীয়া সর্বপ্রথমে আপোনাক পলমকৈ হলেও এই বিষয়ত মত প্রকাশ কৰাৰ বাবে ধন্যবাদ জনালো। মই নিজৰ জনগোষ্ঠী আহোম আৰু নিজৰ বিষয় জীৱবিজ্ঞানৰ বিষয়েহে অধিক জানো সেয়েহে মই এই দুটা বিষয়তহে অধিক তথ্য় যোগান ধৰিব পাৰিম , আপুনি মোতকৈ বয়স আৰু অভিজ্ঞতাত ডাঙৰ সেয়েহে ভৱিষ্য়তেও কিবা ভূল দেখিলে শুধৰাই দিব কিন্তু এই ক্ষেত্ৰত মোৰ ভূল হোৱা নাই বুলি ভাবিছো। আলোচনাৰ মাজেৰে বিষয়তোৰ সঠিক সিদ্ধান্তত উপনিত হোৱাটো বিচাৰো যদি ভূল হৈছে নিশ্চয় শুধৰোৱা যাব। সাধাৰণতে ব্যৱহাৰ হোৱা শব্দৰ ক্ষেত্ৰত আপুনি দিয়া কিতাপ কেইখনৰ পৰা চ'-ক্লঙ নপৰে বুলি কোৱাটো শুদ্ধ নহব কাৰণ লেখক কেইজনৰ এজনো টাই ভাষাৰ বিশেষজ্ঞ যেন নালাগিল | কোনো কিতাপৰ পৰা সাধাৰণতে ব্যৱহাৰ হোৱা শব্দৰ উলিয়াব পৰা নাযাব ইয়াক আহোম সমাজে কিদৰে উচ্ছাৰণ কৰে তাৰ পৰাহে জানিব পৰা যাব ইয়াৰ উচিত উদাহৰণ হ'ল টাই শব্দটোৰ ক্ষেত্ৰত , আহোমৰ ছাত্ৰ সংগঠন সমুহে প্ৰায় টাই শব্দটো ব্য়বহাৰ কৰে , আনহাতে তাই সাহিত্য় সভাই তাই শব্দটো ব্য়বহাৰ কৰে আৰু দুজনমান লেখকে তাঈ শব্দটো ব্য়বহাৰ কৰে গতিকে আমি উচ্ছাৰণ আৰু ভাষিক ক্ষেত্ৰলৈ মন কৰি পূৰণা ভূল তথ্য়ৰ সলনি নতুন শুদ্ধ বুৰন্জীত লিখা তথ্য়সমূহ প্ৰদান কৰিলে বেছি ভাল হব বুলি ভাবো| ḱḩḭ-ḸḀN-ʈẐɛ̃ɛ̃ আলোচনাউৎস প্ৰসংগ 14:01,3September 2019 (ইউ.টি.চি.)\nKhiLanTzi: ধন্যবাদ। কেনেকৈ উচ্চাৰিত হয়, বা কোন বিশেষজ্ঞ সেয়া বিচাৰ পাছত, ৱিকিপিডিয়াত প্ৰচলিত তথ্যকে যি ৰূপত আছে তেনেকৈ ৰেফাৰেন্সত সহায়ত উপস্থাপন কৰা হয়। — গীতাৰ্থ বৰদলৈ (talk) 14:26,3September 2019 (ইউ.টি.চি.)\nGitartha.bordoloi:মই মোৰ কবলগিয়াখিনি কলো এতিয়া কি কৰে আপোনালোকৰ সিদ্ধান্তḱḩḭ-ḸḀN-ʈẐɛ̃ɛ̃ আলোচনাউৎস প্ৰসংগ 14:35,3September 2019 (ইউ.টি.চি.)\nৱিকিপিডিয়াত প্ৰচলিত নাম আৰু বানান ব্যৱহাৰ হ'ব লাগে। প্ৰবন্ধৰ নাম চকলং কৰা হ'ল। --SlowPhoton (talk) 14:59,3September 2019 (ইউ.টি.চি.)\nচ'-ক্লঙৰ সলনি চকলং কৰাত ময়ো একমত কিয়নো চকলং শব্দটো বেছিকৈ ব্যৱহাৰ হয়। আনহাতে উচ্চাৰণৰ ক্ষেত্ৰটো চ'-ক্লঙ (= cho clongo) বা চকলং (=chokolong)তকৈ চক্‌লং বা চ'-ক্লংহে বেছি শুদ্ধ যেন লাগে। গতিকে নতুন শব্দ সৃষ্টি কৰি থকাতকৈ চকলং ৰখাই ভাল। দিব্য দত্ত (বাৰ্তা) 14:58,4September 2019 (ইউ.টি.চি.)\nঅন্য প্ৰবন্ধৰ প্ৰয়োজন[সম্পাদনা কৰক]\nমাননীয় সম্পাদক সকল, চ'-ক্লঙ আৰু আহোম বিবাহ পদ্ধতি দুইটা বেলেগ বস্তু হয়। চ'-ক্লঙ আহোম বিবাহ পদ্ধতিৰ ২০ তা নিয়মৰ এটা নিয়মহে বাকী ১৯ টা নিয়ম চ'-ক্লঙ ৰ ভিতৰত নপৰে।সেয়েহে মই আহোম বিবাহ প্ৰথাৰ বাবে আৰু অন্য এটা পৃষ্ঠা আৰম্ভ কৰাৰ কথা ভাবিছোঁ।কাৰণ চ'-ক্লঙ পৃষ্ঠাটোতে বাকী অইন ১৯ তা পৰম্পৰা দিয়া আছে যি কেইটা চ'-ক্লঙ নহয়। ḱḩḭ-ḸḀN-ʈẐɛ̃ɛ̃ আলোচনাউৎস প্ৰসংগ 11:29, 1 September 2019 (ইউ.টি.চি.)\n"https://as.wikipedia.org/w/index.php?title=বাৰ্তা:চকলং&oldid=203466"ৰ পৰা অনা হৈছে\nএই পৃষ্ঠাখন ০৪ ছেপ্টেম্বৰ, ২০১৯ তাৰিখে ২০:২৮ বজাত অন্তিম সংশোধন কৰা হৈছিল।


কাইলৈ নহয় ফাঁচি, নিৰ্ভয়া কাণ্ডৰ অভিযুক্তৰ ফাঁচি ক’ৰ্টৰ পৰৱৰ্তী আদেশলৈ স্থগিত– News18 Assam\nকাইলৈ নহয় চাৰি পাষণ্ডৰ ফাঁচি, নিৰ্ভয়া কাণ্ডৰ অভিযুক্তৰ ফাঁচি ক’ৰ্টৰ পৰৱৰ্তী আদেশলৈ স্থগিত\nহিংসা বিয়পাইছে কংগনা ৰাণাৱটে! অভিনেত্ৰীগৰাকীৰ বিৰুদ্ধে কঠোৰ পদক্ষেপ টুইটাৰৰ\nএইবাৰ ফলৰ নাম সলনি কৰিলে বিজেপি চৰকাৰে, 'ড্ৰেগন ফ্ৰুট'ৰ নাম সলনি কৰি দিলে এইটো নাম\nMission Paani: ৰাজস্থানৰ শ শ গাঁৱত পানীৰ সংকট দূৰ কৰা সংৰক্ষক আমলা ৰুইয়াৰ বিষয়ে জানো আহক\nMission Paani: পানী সংৰক্ষণক আমাৰ দৈনন্দিন জীৱনৰ অভ্যাসৰূপে গঢ়ি তোলাৰ সময় পাৰ হও হও\nUpdated:January 31, 2020, 5:49 PM IST\nকাইলৈ হোৱাৰ কথা আছিল ফাঁচি।\nLast Updated: January 31, 2020, 5:49 PM IST\nকাইলৈ নহয় নিৰ্ভয়া কাণ্ডৰ চাৰিওটা অভিযুক্তৰ ফাঁচি। আদালতৰ পৰৱৰ্তী ৰায় পৰ্যন্ত ফাঁচি স্থগিত ৰখাৰ নিৰ্দেশ দিয়া হৈছে। মুকেশ সিং, বিনয় শৰ্মা, পৱন গুপ্তা আৰু অক্ষয় ঠাকুৰৰ ফাঁচি কাইলৈ পুৱা ৬বজাত হোৱাৰ কথা আছিল যদিও এতিয়া পৰৱৰ্তী সময়তহে নতুন ফাঁচিৰ তাৰিখ নিৰ্ধাৰণ কৰা হ’ব।\nপাটিয়ালা হাউচ ক’ৰ্টে পৰৱৰ্তী আদেশ পৰ্যন্ত ফাঁচি স্থগিত কৰিছে। দোষী বিনয়ে বৃহস্পতিবাৰে ক’ৰ্টত আৱেদন দাখিল কৰি ৰাষ্ট্ৰপতিয়ে দয়া আৱেদন বিবেচনা নকৰা পৰ্যন্ত ফাঁচি স্থগিত ৰাখিবলৈ আৱেদন কৰিছিল। শুনানিৰ সময়ত তিহাৰৰ উকীলে কৈছিল যে বিনয়ে অপেক্ষা কৰিব পাৰে, কিন্তু বাকী তিনিওটা দোষীক কাইলৈয়ে ফাঁচি দিয়া উচিত।\nমুকেশ সিঙৰ বাহিৰে অন্য তিনিওটা দোষীয়ে এতিয়া ফাঁচিৰ পৰা বাচিবলৈ আইনী বিকল্প লেহেমীয়া গতিত ব্যৱহাৰ কৰি ফাঁচি বিলম্ব কৰাৰ চেষ্টা চলাইছে।\nনিৰ্ভয়াৰ মাতৃৰ অধিবক্তাই কৈছিল যে আইনী মেৰ পেচৰ কাৰণে ফাঁচি হয়তো ৭০–৭৫দিন বিলম্ব হ’ব পাৰে।\nPublished by: Tulika Devi\nFirst published: January 31, 2020, 5:49 PM IST\nমাতৃত্বৰ গৌৰৱ অৰ্জনৰ দিশে জনপ্ৰিয় অভিনেত্ৰী অমৃতা গগৈ\nসাংসদ তথা অভিনেত্ৰী নুচৰত জাহানৰ বিবাহ বিচ্ছেদৰ চৰ্চা!\nপঢ়া–শুনাত গুৰুত্ব নাই! ১০ বছৰীয়া পুত্ৰক জীৱন্তে জ্বলাই দিলে খোদ পিতৃয়ে\nসাংসদ গৌৰৱ গগৈৰ নেতৃত্বত গোলাঘাটত কংগ্ৰেছৰ প্ৰতিবাদ, প্ৰতিবাদকাৰীৰে হতাহতিত লিপ্ত আৰক্ষী-অৰ্ধসামৰিক বাহিনী\nবিজেপিক প্ৰত্যাহ্বান জনাব পৰা শক্তি অসমত নাই, এইবাৰ ১২৬ৰ ওচৰে–পাজৰে আসন পাম - নগাঁৱত মন্তব্য বিজেপিৰ প্ৰভাৰী অজয় জামোৱালৰ\n‘অজিত দাক সন্মান কৰো কিন্তু বেয়া লাগে, তেওঁৰ দলে এখনো আসন নাপায়’ – ক’লে পীযূষ হাজৰিকাই\n‘বিজেপি পুনৰ ক্ষমতালৈ আহিলে ভাঙিব ৩৫০০ মছজিদ’ – ধুবুৰীত ক’লে বদৰুদ্দিন আজমলে\nসাংসদ গৌৰৱ গগৈৰ নেতৃত্বত গোলাঘাটত কংগ্ৰেছৰ প্ৰতিবাদ\n‘বিজেপিক প্ৰত্যাহ্বান জনাব পৰা শক্তি অসমত নাই’\n‘অজিত দাক সন্মান কৰো কিন্তু বেয়া লাগে, তেওঁৰ দলে এখনো আসন নাপায়’\n‘বিজেপি পুনৰ ক্ষমতালৈ আহিলে ভাঙিব ৩৫০০ মছজিদ’\n'২০২১ৰ নিৰ্বাচনী যুঁজ হ'ব ৰাষ্ট্ৰীয়তাবাদী শক্তি আৰু জাতীয়তাবাদী শক্তিৰ মাজত


ধনবৰ আৰু ৰতনী কবিতা Class 11 প্রশ্ন-উত্তৰ একাদশ শ্ৰেণী\nধনবৰ আৰু ৰতনী কবিতা Class 11 Assamese Lesson 12\nপাঠৰ নাম ধনবৰ আৰু ৰতনী\nপাঠৰ নং অধ্যায় 10\nধনবৰ আৰু ৰতনী কবিতা\n১। লক্ষ্মীনাথ বেজবৰুৱাৰ কবিতা পুথি দুখনৰ নাম লিখা।\nউত্তৰ : ‘কদমকলি’আৰু পদুমকলি।\n২। লক্ষ্মীনাথ বেজবৰুৱাৰ আত্মজীৱনীখনৰ নাম কি?\nউত্তৰ : “মােৰ জীৱন সোঁৱৰণ”।\n৩। অসমীয়া সাহিত্যত চুটিগল্পৰ জনক বুলি কাক কোৱা হয় ?\nউত্তৰ: লক্ষ্মীনাথ বেজবৰুৱাক অসমীয়া চুটিগল্প জনক বুলি কোৱা হয়।\n৪। লক্ষ্মীনাথ বেজবৰুৱাই ৰচনা কৰা চুটিগল্প পুথি এখনৰ নাম লিখা।\nউত্তৰ : লক্ষ্মীনাথ বেজবৰুৱাই ৰচনা কৰা এখন চুটিগল্পৰ পুথিৰ নাম “সাধু কথাৰ কুঁকি”।\n৫।‘বাহী’ আলােচনীখন কোনে সম্পাদনা কৰিছিল ?\nউত্তৰ : ‘বাহী’ আলােচনীখন লক্ষ্মীনাথ বেজবৰুৱাই সম্পাদনা কৰিছিল।\nধনবৰ আৰু ৰতনী কবিতা চমু প্রশ্ন\n১। মালিতা কি? ইংৰাজীত ইয়াক কি বুলি কোৱা হয়?\nউত্তৰঃ মালিতাবুলিলে আখ্যানমূলক গীতি কবিতাক বুজায়। ইয়াক ইংৰাজীত Ballad বুলি কোৱা হয়।\n২। ধনবৰ আৰু ৰতনী কোন?\nউত্তৰঃ ধনবৰ দিখৌমুখৰ এজন ডেকা আৰু ৰতনী হ’ল ধনশিৰিমুখৰ এজীন ঘােড়শী গাভৰু। দুয়াে আছিল প্রেমিক-প্রেমিকা।\n৩। “বােপই মােৰ লুইত ঐ! সামৰি লােৱা মােক!” – বুলি কোনে কিয় কৈছে?\nউত্তৰ: “বেগাই মােৰ লুইত ঐহ্ল সামৰি লােৱা মোকহ্ল” বুলি ধনবৰে ৰতনীৰ বিৰহত বিলাপ কৰি কৈছে।\n৪।“ৰতনীক তুলিলে মাকে বাপেকে ধনাইৰ কাল শতৰু কৰি” :ৰতনীক কিয় ধনাইৰ কাল শতৰু বুলি কোৱা হৈছে?\nউত্তৰ : ৰতনী আৰু ধনবৰ দুয়ােৰে মাজত প্রেম হৈছিল যদিও সিহঁতক মিলন হ’বলৈ নিদি মাক-বাপেকে ৰতনীক লগত লৈ অহা বাটেৰে গুচি যায়। আনহাতে ধনবৰে ৰতনীৰ বিৰহত বৰ লুইতত জাপ দি আত্মহত্যা কৰে। সেয়ে ৰতনীক ধনবৰৰ কাল শতৰু’ বুলি কৈছে।\n৫। “পাৰতে কান্দিছে ধনবৰ দুখীয়া’: ধনবৰে কিয় কান্দিছে?\nউত্তৰ : ধনবৰ আৰু ৰতনীৰ মাজত প্ৰেমৰ উন্মেষ হৈছিল যদিও ৰতনীৰ মাক-দেউতাকে সিহঁতৰ প্ৰেমক গুৰুত্ব নিদি ৰতনীক লগত লৈ অহা বাটেৰে গুচি যায়। ফলত ধনবৰে ৰতনীৰ বিৰহত লুইতৰ পাৰত বহি কান্দিছে।\nধনবৰ আৰু ৰতনী কবিতা দীঘল প্রশ্ন\n১।“ধনবৰ আৰু ৰতনী” কবিতাটোৰ কাহিনীভাগ সংক্ষেপে বর্ণনা কৰা।\nউত্তৰ : ৰতনী নামৰ এজনী ষােড়শী গাভৰুয়ে এবাৰ মাক-দেউতাকৰ সৈতে ধনশিৰিমুখৰ ঘৰৰ পৰা দিখৌমুখলৈ উজাই আহি ধনবৰহঁতৰ ঘৰলৈ আহে। ইয়াতে ডেকা ধনবৰ আৰু যুৱতী ৰতনীয়ে পৰস্পৰে পৰস্পৰক ভাল পাবলৈ লয়। কিন্তু এদিন বুকুৰ মাধুৰী হৈ অহা ৰতনীয়ে ধনবৰৰ হৃদয় শূন্য কৰি মাক-দেউতাকৰ সৈতে অহা বাটেৰে গুচি যায়। ৰতনী গুচি যােৱাত ৰতনীৰ বিৰহত ধনবৰ শােকাকুল হৈ পৰে। তেওঁ ৰতনীৰ স্মৃতি বুকুত সাৱটি বিলাপ কৰি থাকিল। তেওঁৰ মনৰ অৱস্থা ৰতনীয়ে বুজিলেও তাইৰ মাক-বাপেকে নুবুজিলে। ধনবৰে দেখিলে যে জাক পাতি বগলীবােৰে পাখিত পাখি লগাই উৰি ফুৰিছে। কিন্তু ধনবৰে ৰতনী অবিহনে উৰিব নােৱাৰে। পূৱৰ বতাহজাকে ধান গছত ঠোক দি যায়, কিন্তু ৰতনীয়ে ধনবৰক শােকহে দি গ’ল। লুইতৰ বুকুত শিহুয়ে টুপাই বুৰ মাৰিলেও কিছুসময় পিছত আকৌ ওলাই দেখা দিয়ে।কিন্তু ৰতনী পুনৰাই উভতি নাহিল।\_\nএইদৰে দুখ-শােকত ধনবৰৰ বুকু ভাগি পৰে। ৰতনী যেন ধনবৰৰ কালশতৰু হৈ পৰিল। ৰতনীৰ অনুপস্থিতিত ধনবৰ ব্ৰহ্মপুত্ৰৰ পাৰত বহি অভিমান কৰি ৰতনীক পুনৰায় ঘূৰি আহিবলৈ বাধা দিলে। কাৰণ ধনবৰ ভিকহুৰো ভিকহু। অৱশেষত শােকত ম্রিয়মান হৈ ধনবৰে ব্ৰহ্মপুত্ৰৰ বুকুত আত্মজাহ গ’ল।\n২। “ধনবৰ আৰু ৰতনী” কবিতাটোত ধনবৰে কেনেদৰে বিলাপ কৰিছে?\nউত্তৰ : ধনবৰ দিখৌমুখৰ এজন ডেকা আৰু ৰতনী হ’ল ধনশিৰিমুখৰ এজীন ষােড়শী গাভৰু। দুয়াে প্রেমিক-প্রেমিকা। কবিতাটিত ৰতনীয়ে ধনবৰক এৰি গুচি যােৱাত ধনবৰে বিচ্ছেদ বেদনাত শােকাকুল হৈ তলত দিয়া ধৰণে বিলাপ কৰিছে। ৰতনী নামৰ এজনী ষােড়শী গাভৰুয়ে এবাৰ মাক- দেউতাকৰ সৈতে ধনশিৰিমুখৰ ঘৰৰ পৰা দিখৌমুখলৈ উজাই আহি ধনবৰহঁতৰ ঘৰলৈ আহে। ইয়াতে ডেকা ধনবৰ আৰু যুৱতী ৰতনীয়ে পৰস্পৰে পৰস্পৰক ভাল পাবলৈ লয়। কিন্তু এদিন বুকুৰ মাধুৰী হৈ অহা ৰতনীয়ে ধন হৃদয় শূন্য কৰি মাক-দেউতাকৰ সৈতে অহা বাটেৰে গুচি যায়। ৰতনী গুচি যােৱাত ৰতনীৰ বিৰহত ধনবৰ শােকাকুল হৈ পৰে। তেওঁ ৰতনীৰ স্মৃতি বুকুত সাৱটি বিলাপ কৰি থাকিল। তেওঁৰ মনৰ অৱস্থা ৰতনীয়ে বুজিলেও তাইৰ মাক-বাপেকে নুবুজিলে। ধনবৰে দেখিলে যে জাক পাতি বগলীবােৰে পাখিত পাখি লগাই উৰি ফুৰিছে। কিন্তু ধনবৰে ৰতনী অবিহনে উৰিব নােৱাৰে। পূৱৰ বতাহজাকে ধান গছত ঠোক দি যায়, কিন্তু ৰতনীয়ে ধনক শােকহে দি গ’ল। লুইতৰ বুকুত শিহুয়ে টুপাইবুৰ মাৰিলেও কিছুসময় পিছত আকৌ ওলাই দেখা দিয়ে। কিন্তু ৰতনী পুনৰাই উভতি নাহিল। এইদৰে দুখ-শােকত ধনবৰৰ বুকু ভাগি পৰে। ৰতনী যেন ধনবৰৰ কালশত হৈ পৰিল। ৰতনীৰ অনুপস্থিতিত ধনবৰ ব্ৰহ্মপুত্ৰৰ পাৰত বহি অভিমান কৰি ৰতনীক পুনৰায় ঘূৰি আহিবলৈ বাধা দিলে। কাৰণ ধনবৰ ভিকহুৰৰ ভিকৎ। অৱশেষত শােকত স্রিয়মান হৈ ধনবৰে ব্ৰহ্মপুত্ৰৰ বুকুত আত্মজাহ গ’ল। এইদৰে কবিতাটিৰ মাজেৰে ধনবৰৰ শােক আৰু বিলাপ অতি সকরুণ সুৰত প্রতিধ্বনিত হৈছে।\n৩। ৰতনীৰ প্ৰতি ধনবৰৰ প্ৰেমৰ কিদৰে প্ৰকাশ ঘটিছে বর্ণনা কৰা।\nউত্তৰঃ ৰতনী নামৰ এজনী যােড়শী গাভৰুয়ে এবাৰ মাক-দেউতাকৰ সৈতে ধনশিৰিমুখৰ ঘৰৰ পৰা দিখৌমুখলৈ উজাই আহি ধনবৰহঁতৰ ঘৰলৈ আহে। ইয়াতে ডেকা ধনবৰ আৰু যুৱতী ৰতনীয়ে পৰস্পৰে পৰস্পৰক ভাল পাবলৈ লয়। কিন্তু এদিন বুকুৰ মাধুৰী হৈ অহা ৰতনীয়ে ধনবৰৰ হৃদয় শূন্য কৰি মাক-দেউতাকৰ সৈতে অহা বাটেৰে গুচি যায়। ৰতনী গুচি যােৱাত ৰতনীৰ বিৰহত ধনবৰ শােকাকুল হৈ পৰে। তেওঁ ৰতনীৰ স্মৃতি বুকুত সাৱটি বিলাপ কৰি থাকিল। তেওঁৰ মনৰ অৱস্থা ৰতনীয়ে বুজিলেও তাইৰ মাক-বাপেকে নুবুজিলে। ধনবৰে দেখিলে যে জাক পাতি বগলীবােৰে পাখিত পাখি লগাই উৰি ফুৰিছে। কিন্তু ধনবৰে ৰতনী অবিহনে উৰিব নােৱাৰে। পূৱৰ বতাহজাকে ধান গছত ঠোক দি যায়, কিন্তু ৰতনীয়ে ধনবৰক শােকহে দি গ’ল। লুইতৰ বুকুত শিহয়ে টুপাই বুৰ মাৰিলেও কিছুসময় পিছত আকৌ ওলাই দেখা দিয়ে। কিন্তু ৰতনী পুনৰাই উভতি নাহিল। এইদৰে দুখ-শােকত ধনবৰৰ বুকু ভাগি পৰে। ৰতনী যেন ধনবৰৰ কালশত হৈ পৰিল। ৰতনীৰ অনুপস্থিতিত ধনবৰ ব্ৰহ্মপুত্ৰৰ পাৰত বহি অভিমান কৰি ৰতনীক পুনৰায় ঘূৰি আহিবলৈ বাধা দিলে। কাৰণ ধনবৰ ভিকহুৰো ভিকহু। অৱশেষত শােকত ম্রিয়মান হৈ ধনবৰে ব্ৰহ্মপুত্ৰৰ বুকুত আত্মজাহ গ’ল।\nSee also বনকুঁৱৰী Class 11 Assamese Lesson 13 একাদশ শ্ৰেণী\n৪। প্রসংগ সঙ্গতি দর্শাই ব্যাখ্যা কৰা:\n(ক) গঙতে উৰিল ঐ গঙাৰে চিলনী,\nৰতনী ধনাইৰ পৰা।\nউত্তৰ : উদ্ধৃত কবিতাফাঁকি ‘সাহিত্য সৌৰভ’ৰ অন্তর্গত লক্ষ্মীনাথ বেজবৰুৱাই ৰচনা কৰা ‘ধনবৰ আৰু ৰতনী’ নামৰ গীতি কবিতাটিৰ পৰা তুলি দিয়া হৈছে।\nউক্ত কবিতাফাঁকিৰ মাজেৰে ৰতনীয়ে ধনবৰক এৰি গুচি যােৱাত ধনবৰৰ মনৰ শােক প্রকাশ পাইছে। প্ৰেমত বলিয়া হৈ ধনবৰে শােক কৰি কৈছে যে আকাশৰ ওপৰেদি পাখি মেলি উৰি যােৱা গঙা চিলনীবােৰ কিছুসময়ৰ বাবে দেখা দি অদৃশ্য হয়। আকৌ বালিৰ মাজত থকা পােক-পৰুৱাবােৰেও অলপ সময়ৰ বাবে দেখা দি পুনৰ তল যায়। সেইদৰে সুন্দৰী নাওৰ টিঙত উঠি অহা ৰতনীয়েও অলপ দিনৰ বাবে ধনবৰৰ ওচৰলৈ আহি হৃদয়ত প্রেমৰ জোঁৱাৰ তুলি পুনৰ চিৰদিনৰ বাবে গুচি যায়। এনেদৰে কবিতাফাঁকিৰ মাজেদি ধনবৰৰ প্রেম বিৰহৰ বিলাপ প্রকাশ পাইছে।\n(খ) ফুটুকাৰ তলতে যখিনী ছােৱালী\nধনাইৰ ছাঁতে ৰতনী নাই ঐ,\nকোনে তাৰ মুখলৈ চায়।\nউত্তৰ : উদ্ধৃত কবিতাফাঁকি সাহিত্য সৌৰভ’ৰ অন্তর্গত লক্ষ্মীনাথ বেজবৰুৱাই ৰচনা কৰা ‘ধনবৰ আৰু ৰতনী’ নামৰ গীতি কবিতাটিৰ পৰা তুলি দিয়া হৈছে। কবিতাফাঁকিৰ মাজেদি ৰতনীয়ে ধনবৰক এৰি গুছি যােৱাত বিচ্ছেদ বেদনাত শােকাকুল হোৱা ধনবৰৰ বিলাপ প্রকাশ পাইছে। ৰতনীয়ে ধনশিৰিৰ মুখেৰে উজাই আহি দিখৌমুখৰ ধনবৰহঁতৰ ঘৰত কিছুদিন থকাত ধনবৰ আৰু ৰতনীৰ মাজত প্রেম হয়। কিন্তু কিছুদিন পিছত মা-দেউতাৰ লগত ধনবৰক এৰি ৰতনী গুচি যােৱাত ধনবৰ শােকত ম্রিয়মান হয়। তেওঁ ব্রহ্মপুত্র নদীৰ পাৰত বহি আপােন মনেৰে শােক কৰি থাকে। ফুটুকানি হাবিত যেন ভূত-প্রেত ৰূপী যখিনী ছোৱালীয়ে টুক-টুক হাত-চাপৰি বাই ফুৰা দেখিছে, কিন্তু ৰতনী নথকা বাবে তালৈ কাৰাে দৃষ্টি পৰা নাই।\nClass 11 Assamese Lesson 12 question Answer\n১। তলত দিয়া প্রশ্নবােৰৰ চমু উত্তৰ দিয়াঃ\n(ক) ধনবৰ আৰু ৰতনীৰ প্ৰেমৰ অন্তৰায় কোন আছিল ?\nউত্তৰ : ৰতনীৰ মাক-দেউতাক।\n(খ) পাৰত বহি কোনেকান্দি আছিল?\nউত্তৰ : ধনবৰে।\n(গ)কবিয়ে কাক ধনাইৰ ‘কাল শতৰু’ বুলি কৈছে?\nউত্তৰ : ৰতনীক।\n(ঘ) ধনবৰ আৰু ৰতনী’ কোন শ্রেণীৰ কবিতা?\nউত্তৰ : ‘ধনবৰ আৰু ৰতনী’ কাল্পনিক মালিতা (আখ্যানমূলক গীতি কবিতা) শ্ৰেণীৰ কবিতা।\nঙ) লক্ষ্মীনাথ বেজবৰুৱাই কোনখন অসম সাহিত্য সভা অধিবেশনৰ সভাপতি হৈছিল?\nউত্তৰ : অসম সাহিত্য সভাৰ ১৯২৪ চনৰ গুৱাহাটীঅধিবেশনৰ সভাপতি হৈছিল।\n(চ) ৰতনীৰ ঘৰ ক’ত আছিল ?\nউত্তৰ : ধনশিৰিৰ পাৰত।\n(ছ) লক্ষ্মীনাথ বেজবৰুৱাৰ একমাত্র উপন্যাসখনৰ নাম কি?\nউত্তৰ : পদুমকুঁৱৰী।


কাৰ হেলিকপ্টাৰ নামিবলৈ হেলিপেড নিৰ্মাণ হৈ আছে অধিৱেশনথলীত?\nশংকৰ সংঘৰ অধিৱেশনলৈ আহিলে প্ৰধান মন্ত্ৰী মোদীয়ে দেখিব পাৰে ক’লা পতাকা\nগুৱাহাটী , February 2, 2019 8:05 pm\nসংঘৰ ৮৫ সংখ্যক শিৱসাগৰ অধিৱেশনত প্ৰধান মন্ত্ৰী মোদী। সৌজন্য-- narendramodi.in\nসমাগত শ্ৰীমন্ত শংকৰদেৱ সংঘৰ ৮৮ সংখ্যক মৰিগাঁও অধিৱেশনলৈ প্ৰধান মন্ত্ৰী নৰেন্দ্ৰ মোদী আহিব বুলি পুনৰ খবৰ ওলোৱাৰ সময়তে ইয়াক লৈ সতৰ্ক হৈ উঠিছে নাগৰিকত্ব সংশোধনী বিধেয়কৰ বিৰুদ্ধে আন্দোলনকাৰী দল-সংগঠন। ফলত অধিৱেশনলৈ আহিলেও মোদীৰ এই ভ্ৰমণ সুখকৰ নহ’ব পাৰে।\nঅধিৱেশনলৈ মোদীৰ আগমনৰ বিৰোধিতা কৰিছে কৃষক মুক্তি সংগ্ৰাম সমিতিকে ধৰি ৭০টা জাতীয়-জনগোষ্ঠীয় তথা সামাজিক সংগঠনে। নতুন দিল্লীত এখন সংবাদমেল পাতি এই কথা প্ৰকাশ কৰিছে কৃষক মুক্তি সংগ্ৰাম সমিতিৰ উপদেষ্টা অখিল গগৈয়ে।\n‘‘৭০টা সংগঠনৰ কেন্দ্ৰীয় সমিতি, জিলা সমিতি আৰু আঞ্চলিক সমিতিসমূহৰ প্ৰতিনিধিয়ে অহা ৮ বা ৯ ফেব্ৰুৱাৰিত প্ৰধান মন্ত্ৰী শংকৰ সংঘৰ অধিৱেশনলৈ অহাৰ সময়ত ক’লা পতাকা প্ৰদৰ্শন কৰি প্ৰতিবাদ সাব্যস্ত কৰিব’’, অখিল গগৈয়ে কয়।\nতেওঁ এটা জাতীয় অনুষ্ঠান হিচাপে শ্ৰীমন্ত শংকৰদেৱ সংঘই ‘অসমীয়া জাতিৰ বিপক্ষে’ বিজেপি দল থিয় দিয়াৰ সময়ত প্ৰধান মন্ত্ৰী নৰেন্দ্ৰ মোদীক অধিৱেশনলৈ নিমন্ত্ৰণ কৰাটো ৭০টা সংগঠনে বিৰোধিতা কৰা বুলিও মন্তব্য কৰে। লগতে মোদীৰ নিমন্ত্ৰণ বাতিল কৰিবলৈও গগৈয়ে আহ্বান জনায়।\nউল্লেখ্য যে, ৯ ফেব্ৰুৱাৰিত কেইবাটাও কাৰ্যসূচী লৈ প্ৰধান মন্ত্ৰী অসম ভ্ৰমণলৈ অহাৰ কথা আছে। ইয়াৰ মাজতেই শ্ৰীমন্ত শংকৰদেৱ সংঘৰ অধিৱেশনতো মোদীয়ে অংশ ল’ব পাৰে বুলি চৰ্চিত হৈ আছে।\nকিন্তু মোদীৰ আগমনৰ বিষয়ে অসম আৰক্ষীয়ে আনুষ্ঠানিকভাৱে কোনো খবৰ পোৱা নাই বুলি ২ ফেব্ৰুৱাৰিত দিচপুৰত অনুষ্ঠিত এখন সংবাদমেলত আৰক্ষী সঞ্চালক প্ৰধান কুলধৰ শইকীয়াই জানিবলৈ দিয়ে।\nইপিনে অধিৱেশন থলীত হেলিকপ্টাৰ অৱতৰণৰ বাবে হেলিপেডৰ নিৰ্মাণকাৰ্য পূৰ্ণগতিত চলি আছে বুলি জানিব পৰা গৈছে। কাৰ হেলিকপ্টাৰ নামিবৰ বাবে এই হেলিপেড বনোৱা হৈছে সেয়া জনাব বিচৰা নাই আদৰণি সমিতিয়ে।\nআনহাতে নৰেন্দ্ৰ মোদীক অধিৱেশনলৈ নহাটো কামনা কৰা বুলি পূৰ্বে সংঘৰ নৱনিৰ্বাচিত পদাধিকাৰ কমলাকান্ত গগৈয়ে নৰ্থ-ইষ্ট নাওৰ আগত মন্তব্য প্ৰকাশ কৰিছিল। ‘মোদী আজি আছে কাইলৈ নাই, কিন্তু শ্ৰীমন্ত শংকৰদেৱ সংঘ অসমৰ ৰাইজৰ লগত সদায় থাকিব লাগিব’ বুলিও নৱনিৰ্বাচিত পদাধিকাৰজনে মন্তব্য কৰিছিল।\nইয়াৰ পিছতো মোদী অহাটো কামনা কৰিছে নেকি এটা অংশই? এইবাৰৰ অধিৱেশনত মন্ত্ৰী হিমন্ত ওতপ্ৰোতভাৱে জড়িত হৈ থকালৈ চাই মন্ত্ৰীজনে মোদীক অনাৰ বাবে চেষ্টা অব্যাহত ৰাখিব পাৰে বুলিও একাংশই মন্তব্য কৰিছে।


বিশ্বজুৰি আলোড়ন : কেনেকৈ মৃত্যু হ’ল সাংবাদিক ডানিছ ছিদ্দিকীৰ? - Prag News\nHomeআন্তঃৰাষ্ট্ৰীয়বিশ্বজুৰি আলোড়ন : কেনেকৈ মৃত্যু হ’ল সাংবাদিক ডানিছ ছিদ্দিকীৰ?\nবিশ্বজুৰি আলোড়ন : কেনেকৈ মৃত্যু হ’ল সাংবাদিক ডানিছ ছিদ্দিকীৰ?\nকান্দাহাৰ : ভাৰতৰ এগৰাকী প্ৰখ্যাত সাংবাদিকে প্ৰাণ হেৰুৱাবলগীয়া হ’ল আফগানিস্তানত। আফগানিস্তানত চৰকাৰ-তালিবানৰ মাজত চলি থকা সংঘাতৰ বাতৰি সংগ্ৰহ কৰি থকাৰ সময়তে প্ৰাণ হেৰুৱায় পুলিৎজাৰ বঁটা বিজয়ী ফটো সাংবাদিক ডানিছ ছিদ্দিকীয়ে। শুকুৰবাৰে আফগানিস্তান-পাকিস্তানৰ সীমান্তৱৰ্তী চহৰ স্পিন বোলডাকত তেওঁৰ মৃত্যু হোৱা বুলি জানিব পৰা গৈছে। ৰয়টাৰ্ছত কৰ্মৰত সাংবাদিকগৰাকীয়ে দীঘলীয়া সময় ধৰি তালিবানী সন্ত্ৰাসত জৰ্জৰিত দেশখনত নিজৰ দায়িত্ব পালন কৰি আছিল। তালিবানৰ গুলীতেই তেওঁৰ মৃত্যু হোৱা বুলি প্ৰকাশ পাইছে যদিও তালিবানে এই সন্দৰ্ভত অজ্ঞতা প্ৰকাশ কৰিছে।\nতালিবানৰ দখলত পৰা স্পিন বোলডাক অঞ্চলটো পুনৰ নিজৰ নিয়ন্ত্ৰণলৈ আনিবলৈ আফগান সেনাই চলোৱা অভিযানৰ সময়তে তেওঁৰ মৃত্যু হোৱা বুলি ধাৰণা কৰা হৈছে। তালিবানে আজি এই সন্দৰ্ভত প্ৰতিক্ৰিয়া প্ৰকাশ কৰি কয়, ‘তেওঁৰ কেনেকৈ মৃত্যু হ’ল। কাৰ গুলীয়ে তেওঁৰ প্ৰাণ ল’লে আমি সেইকথা নাজানো। যিকোনো সাংবাদিকেই ৱাৰ জ’নত প্ৰৱেশ কৰিলে আমাক অৱগত কৰা উচিত। আমি তেতিয়া তেওঁৰ উচিত চোৱাচিতাৰ ব্যৱস্থা কৰিব পাৰোঁ।’ তালিবান সন্ত্ৰাসবাদীৰ মুখপাত্ৰ জাবিউল্লাহ মুজাহিদে ডানিছ ছিদ্দিকীৰ মৃত্যুত খেদো প্ৰকাশ কৰে। উল্লেখ্য যে, ২০১০ চনৰ পৰা ৰয়টাৰ্ছত ফটো সাংবাদিক হিচাপে কৰ্মৰত ডানিছ ছিদ্দিকীয়ে ইৰাক, হংকং, নেপাল আদিৰ দৰে যুদ্ধজৰ্জৰ অঞ্চলত সাহসিকতাৰে নিজৰ দায়িত্ব পালন কৰি আহিছিল। ২০১৮চনত ৰয়টাৰ্ছৰ হৈ পুলিৎজাৰ লাভ কৰা সাংবাদিকৰ দলটোৰ তেৱোঁ সদস্য আছিল। ৩৮বছৰীয়া ডানিছ ছিদ্দিকীৰ মৃত্যুৱে বিশ্বজুৰি আলোড়ন তুলিছে।\nPrevious articleবিধায়ক ফণীভূষণ চৌধুৰীৰ গাড়ী চুৰিঃ আটক ৩ধৃত\nNext articleট’কিঅ অলিম্পিকত কৰ’নাৰ ক’লীয়া ডাৱৰ!\nছৌডিৰ ‘ৰেড লিষ্ট’ত ভাৰত : কিহৰ বাবে এই নিষেধাজ্ঞা?


May 2022 - Factcrescendo Assamese\nপ্ৰধানমন্ত্ৰী মোডীয়ে ২৬ মে’ত হায়দৰাবাদ আৰু চেন্নাই ভ্ৰমণ কৰি ৩১,৫০০ কোটি টকাৰ অধিক মূল্যৰ ১১টা আন্তঃগাঁথনি প্ৰকল্পৰ আধাৰশিলা স্থাপন কৰিছে । প্ৰধানমন্ত্ৰীৰ তামিলনাডু ভ্ৰমণৰ পটভূমিত টুইটাৰত ট্ৰেণ্ডিং হৈছে #GoBackModi। ইয়াৰ মাজতে ২৬ মে’ত প্ৰধানমন্ত্ৰী নৰেন্দ্ৰ মোদীৰ চেন্নাই ভ্ৰমণৰ পূৰ্বে ছ’চিয়েল মিডিয়াত ‘তামিলনাডু চেজ গ’ বেক মোদী উই হেট ইউ’ বুলি লিখা ৰে’লৱে ষ্টেচনৰ এখন চাইনবৰ্ড […]\nMay 25, 2022 May 25, 2022 Manjori BorkotokyLeaveaComment on বাবদ ধন পৰিশোধ নকৰিলে সংযোগ বিচ্ছিন্ন কৰা হব বুলি এই বাৰ্তা ‘এপিডিচিএল’এ গ্ৰাহকসকললৈ প্ৰেৰণ কৰা নাই!\nঅসম পাৱাৰ ডিষ্ট্ৰিবিউশ্যন কোম্পানী লিমিটেডৰ পৰা বাবদ আদায় নিদিয়া আৰু পৰৱৰ্তী সময়ত বিদ্যুৎ সংযোগ বিচ্ছিন্ন হোৱাৰ বিষয়ে প্ৰাপকক অৱগত কৰা এটা টেক্সট মেছেজ অসমৰ বহু গ্ৰাহকে শেহতীয়াকৈ লাভ কৰিছে । একেটা বাৰ্তাৰ স্ক্ৰীণশ্বট মেছেজিং প্লেটফৰ্মতো ফৰৱাৰ্ড হৈ আহিছে, যিয়ে ব্যৱহাৰকাৰীসকলৰ মাজত উদ্বেগ সৃষ্টি কৰিছে কাৰণ যিসকলে ইয়াক লাভ কৰিছে তেওঁলোকে কয় যে তেওঁলোকৰ বাকী থকা […]\nMay 23, 2022 May 23, 2022 Manjori BorkotokyLeaveaComment on এই ভিডিঅ’টো পুৰণি আৰু জ্ঞানবাপী মছজিদত শেহতীয়াকৈ শিৱলিংগ উদ্ধাৰ হৈছে বুলি উত্থাপন হোৱা দাবীৰ লগত কোনো সম্পৰ্ক নাই!\nশেহতীয়াকৈ জ্ঞানবাপী মছজিদ চৌহদৰ ভিতৰত শিৱলিংগ আৱিষ্কাৰ হোৱা বুলি দাবীৰ উঠাৰ পাছত এই বাতৰিয়ে সমগ্ৰ দেশতে শিৰোনাম দখল কৰিবলৈ সক্ষম হৈছে । বিষয়টো এতিয়াও সমাধান হোৱা নাই কিন্তু তাৰ বিপৰীতে ছ’চিয়েল মিডিয়াত এই বিষয়ে একাধিক বাতৰি ভাইৰেল হৈ পৰিছে আৰু বিভিন্ন ফটো বা ভিডিঅ’ মছজিদৰ ভিতৰত আৱিষ্কাৰ হোৱা শিৱলিংগৰ বুলি দাবী কৰা হৈছে। সেইসময়তে, বাৰাণসীৰ […]\nMay 17, 2022 May 17, 2022 Manjori BorkotokyLeaveaComment on বেংক অৱ ইংলেণ্ডৰ গৱৰ্ণৰ হিচাপে ৰঘুৰাম ৰাজনক নিযুক্তি দিয়া হৈছেনে? সত্য পঢ়ক!\nভাৰতীয় ৰিজাৰ্ভ বেংকৰ প্ৰাক্তন গৱৰ্ণৰ ৰঘুৰাম ৰাজনক বেংক অৱ ইংলেণ্ডৰ নতুন গৱৰ্ণৰ হিচাপে নিযুক্তি দিয়া হৈছে বুলি দাবী কৰি বিভিন্ন পোষ্ট তথা আপডেট বৰ্তমান ছ’চিয়েল মিডিয়াত ভাইৰেল হৈ পৰিছে। ছ’চিয়েল মিডিয়া ব্যৱহাৰকাৰী সকলে ৰাজনক বেংক অৱ ইংলেণ্ডৰ নতুন গৱৰ্ণৰ হিচাপে নিযুক্তি পোৱাৰ বাবে অভিনন্দন জনোৱাৰ বিপৰীতে ভাৰত চৰকাৰক সমালোচনা কৰিছে । এনে ধৰণৰ পোষ্ট অসমৰ […]\nশেহতীয়াকৈ ঘূৰ্ণীবতাহ ধুমুহা “আছানি”য়ে দেশৰ পশ্চিমবংগ, অন্ধ্ৰপ্ৰদেশ, ওড়িশা, তামিলনাডু, পুডুচেৰী আৰু ইয়াৰ কাষৰীয়া ৰাজ্যসমূহত যথেষ্ট ক্ষতিসাধন কৰিছে । ইয়াৰ পাছতেই ইণ্টাৰনেটত এটা ভিডিঅ’ ভাইৰেল হৈ আছে। এই ধুমুহাৰ ফলত সাগৰত এখন সোণৰ ৰথ ভাঁহি আহিছে বুলি দাবী কৰা হৈছে। এনে ধৰণৰ দাবীৰে কিছু ফেচবুক পোষ্ট অসমটো ভাইৰেল হৈ পৰিছে । Facebook Link | Archived Link […]\nশেহতীয়াকৈ, কংগ্ৰেছ নেতা ৰাহুল গান্ধী নেপালত এখন বিয়াৰ বাবে গৈছিল। সেই সময়ছোৱাত, তেওঁলোকে এটা নাইট ক্লাবলৈও গৈছিল। ইতিমধ্যে সেই নিশাৰ কিছু ফটো আৰু ভিডিঅ’ ভাইৰেল হৈ পৰিছে । ইয়াৰ পিছত, এতিয়া আন এখন ছবি ভাইৰেল হৈ পৰিছে । দাবী কৰা হৈছে যে উক্ত বিয়াখনত বিজেপি নেতা জ্যোতিৰাদিত্য সিন্ধিয়াও উপস্থিত আছিল। ভাইৰেল হৈ থকা ছবিখনৰ লগতে […]\nMay 11, 2022 May 11, 2022 Manjori BorkotokyLeaveaComment on ভাইৰেল ভিডিঅ’ত সেইবোৰ ডাইন’চৰৰ পোৱালি নহয়!\nপোৱালি ডাইন’চৰৰ দৰে দেখা প্ৰাণীৰ এটা ভিডিঅ’ ছচিয়েল মিডিয়া প্লেটফৰ্মত ভাইৰেল হৈ পৰিছে । দাবী কৰা হৈছে যে এইয়া প্ৰমাণ যে প্ৰকৃততে বৰ্তমান সময়টো ডাইন’চৰৰ অস্তিত্ব আছে । একেটা ভিডিঅ’ ফেচবুকত একাধিক প্ৰফাইলৰ দ্বাৰা আপলোড কৰা হৈছে । এইটো এনে ধৰণৰ এক ফেচবুক পোষ্ট : “🔹সমুদ্ৰৰ পাৰত বিশেষ জীৱ, সকলোৱে একেমুখে কলে ডাইনাছৰ শেষ হোৱা […]\nMay 6, 2022 May 6, 2022 Manjori BorkotokyLeaveaComment on ৰাম আৰু সীতাৰ ছবি থকা এক মুদ্ৰা সঁচাকৈয়ে ১৮১৮ চনত প্ৰচলিত আছিল নেকি? সত্যটো জানক!\nশেহতীয়াকৈ, ছ’চিয়েল মিডিয়াত এটা পোষ্ট শ্বেয়াৰ কৰা হৈছিল য’ত দাবী কৰা হৈছিল যে ১৮১৮ চনত ব্ৰিটিছ শাসনৰ সময়ত ভাৰতীয় মুদ্ৰাত ৰাম আৰু সীতাৰ ফটো আছিল। পোষ্টটোৰ ছবিখনত এটা মুদ্ৰা দেখা গৈছে য’ত ‘১৮১৮’ বুলি তলত লিখা আছে। মুদ্ৰাটোৰ ওপৰত ৰাম, লক্ষ্মণ, সীতা আৰু হনুমানৰ ছবি আছে। পোষ্টটোৰ শিৰোনামটোত লিখা আছে, “সেই সময়ৰ মুদ্ৰা। সনাতন সত্য, […]


Opposition Congress and AIUDF reacted for cabinet meeting outside the capital Guwahati Cabinet Meeting: গুৱাহাটীৰ বাহিৰত কেবিনেট কিয়? "মন্ত্ৰীক পিকনিক খোৱাবলৈ কেবিনেট পাতিছে বাহিৰত”- কোনে কিয় ক'লে?– News18 assam\nCabinet Meeting: গুৱাহাটীৰ বাহিৰত কেবিনেট কিয়? "মন্ত্ৰীক পিকনিক খোৱাবলৈ কেবিনেট পাতিছে বাহিৰত”- কোনে কিয় ক'লে?\nCabinet meeting outside Guwahati: সাপ্তাহিক কেবিনেটত এটা সময়ত গছৰ পাত চাফা কৰাৰ সিদ্ধান্ত ল'ব লাগিব– প্ৰদেশ কংগ্ৰেছ\nLast Updated : November 23, 2021, 16:26 IST\nৰাজধানী গুৱাহাটীৰ বাহিৰত ড° হিমন্ত বিশ্ব শৰ্মাৰ কেবিনেট বৈঠক আয়োজন কৰাক লৈ বিৰোধী কংগ্ৰেছ আৰু AIUDFয়ে তীব্ৰ প্ৰতিক্ৰিয়া প্ৰকাশ কৰিছে ৷ কাম নকৰা মন্ত্ৰীক পিকনিক খোৱাবলৈ মুখ্যমন্ত্ৰীয়ে গুৱাহাটীৰ বাহিৰত কেবিনেট পাতিছে বুলি AIUDFয়ে কটাক্ষ কৰিছে ৷ লগতে বিত্তীয় মন্দাৱস্থাৰ সময়ত ৰাজভঁৰালৰ ধন চৰকাৰে অপচয় কৰা বুলি কংগ্ৰেছে সমালোচনা কৰিছে ৷\nৰাজধানী গুৱাহাটীৰ বাহিৰত ধেমাজিত ড° হিমন্ত বিশ্ব শৰ্মা (Dr. Himanta Biswa Sarma)ৰ প্ৰথমখন কেবিনেট বৈঠক (cabinet meeting) অনুষ্ঠিত হৈছিল ৷ ইয়াৰ পিছত কাইলৈ অনুষ্ঠিত হ'ব বঙাইগাঁৱত ড° শৰ্মাৰ কেবিনেট বৈঠক ৷ ইয়াৰ বাবে ইতিমধ্যে আটকধুনীয়াকৈ সজাই–পৰাই তোলা হৈছে বঙাইগাঁও চহৰ ৷ প্ৰতিমাহত এখনকৈ কেবিনেট গুৱাহাটীৰ বাহিৰত মুখ্যমন্ত্ৰী ড° হিমন্ত বিশ্ব শৰ্মাই অনুষ্ঠিত কৰাৰ সিদ্ধান্তক এতিয়া বিৰোধী কংগ্ৰেছ আৰু AIUDFয়ে সহজভাৱে লোৱা নাই ৷ কংগ্ৰেছৰ জ্যেষ্ঠ বিধায়ক ভৰত নৰহে এই সন্দৰ্ভত মঙলবাৰে কৰিলে প্ৰশ্ন– “ৰাজ্যৰ বিত্তীয় মন্দাৱস্থাৰ সময়ত গুৱাহাটীৰ বাহিৰত কিয় পাতিব লাগে?”\nপ্ৰদেশ কংগ্ৰেছ (APCC)ৰ কাৰ্যকৰী সভাপতি ৰাণা গোস্বামীয়েও সমালোচনা কৰিলে চৰকাৰৰ এই সিদ্ধান্তক ৷ গোস্বামীৰ দাবী– “গুৱাহাটীৰ বাহিৰত কেবিনেট পাতি ৰাজভঁৰালৰ ধন কিয় অপচয় কৰিছে চৰকাৰে?”\nবিৰোধী AIUDFৰ বিধায়ক কৰিমউদ্দিন বৰভূঞাই বঙাইগাঁৱত কেবিনেট বৈঠক আয়োজন কৰাক লৈ প্ৰতিক্ৰিয়া প্ৰকাশ কৰে ৷ বৰভূঞাই চৰকাৰক কটাক্ষ কৰি কয়– “কাম নকৰা মন্ত্ৰীসকলক পিকনিক খোৱাবলৈ মুখ্যমন্ত্ৰীয়ে বাহিৰত কেবিনেট পাতিছে ৷”\nইপিনে সপ্তাহে সপ্তাহে কেবিনেট বৈঠক অনুষ্ঠিত কৰা আৰু সাপ্তাহিক কেবিনেটত লোৱা সিদ্ধান্তসমূহৰ ওপৰতো সমালোচনা কৰিলে প্ৰদেশ কংগ্ৰেছৰ কাৰ্যকৰী সভাপতি ৰাণা গোস্বামীয়ে ৷ গোস্বামীৰ দাবী- “এনেদৰে সাপ্তাহিক কেবিনেট পাতি থাকিলে এটা সময়ত কেবিনেটত প্ৰতি মঙলবাৰে গুৱাহাটীৰ গছৰ তলৰ পাতবোৰ চাফা কৰাৰ বাবে সিদ্ধান্ত ল'ব লাগিব ৷ নহ'লে কি সিদ্ধান্ত লৈ চমক দিব চৰকাৰে ?”\nএনেদৰেই গুৱাহাটীৰ বাহিৰত কেবিনেট বৈঠক অনুষ্ঠিত কৰাক লৈ চৰকাৰক সমালোচনা কৰিলে বিৰোধী কংগ্ৰেছ আৰু AIUDFয়ে ৷\nFirst published: November 23, 2021, 16:24 IST\nAssam CabinetAssam CongressBongaigaonHimanta Biswa Sarma


April 2019 – ফটাঢোল\nApril 1, 2019 সংখ্যাটোৰ আঁৰৰ কথা\t12 Comments\nবৰ্তমান সময়ৰ ব্যস্ত পৃথিৱীখনত সকলোৱেই যেন একো একোটা যন্ত্ৰ হৈ পৰিছে। ব্যস্ততাৰ মাজতো কিন্তু সকলোৱেই বিচাৰে অকণমান আজৰি সময় হাঁহি ফূৰ্তি কৰি উপভোগ কৰিবলৈ। ময়ো তাৰ ব্যতিক্ৰম নহওঁ। হাস্য ব্যংগৰ প্ৰতি আগৰে পৰাই মোৰ এটা টান আছিল। সেই বাবে ফেচবুক একাউণ্ট খোলাৰ দিনৰ পৰাই বিভিন্ন হাস্য ব্যংগ গোটত সোমাইছিলোঁ, কিন্তু কোনোটোৱেই মোৰ মনৰ পচন্দৰ নাছিল। ২০১৭ চনৰ কথা। জুলাই মাহত প্ৰথম ফটাঢোল ই আলোচনীখন প্ৰকাশ হৈছে। সেইখনৰ বিষয়ে মোৰ বন্ধু তালিকাত থকা কোনোবা এজনে তেওঁৰ ৱালত লিখিছিল- হাস্য ব্যংগ গোট\n“বহাগ মাথোঁ এটি ঋতু নহয় নহয় বহাগ এটি মাহ, অসমীয়া জাতিৰ ই আয়ুস ৰেখা গণ জীৱনৰ ই সাহ” গণশিল্পী শ্ৰদ্ধাৰ ভূপেন হাজৰিকাদেৱৰ গীতত বহাগৰ যি সংজ্ঞা সেয়াই বহাগৰ পৰিচয়ৰ বাবে যথেষ্ট৷ চাওঁতে চাওঁতে চ’ত মাহ পাৰ হৈ বহাগ সোমাবৰ হ’ল৷ গছত নতুন কুঁহিপাত, কুলি কেতেকীৰ মাত আৰু বৰ্ষাৰ আগজাননী লৈ অহা বৰদৈচিলাৰ আগমনে বহাগ অহাৰ জাননী দিছে৷ আমাৰ অসমীয়া জাতিটো এটা সংমিশ্ৰিত জাতি৷ ইতিহাসৰ বিভিন্ন সময়ত বিভিন্ন জাতি, উপজাতিৰ লোকৰ অসম ভূখণ্ডলৈ প্ৰব্ৰজন ঘটিছিল৷ সেইবাবেই হয়তো অসমত বাৰেৰহণীয়া কৃষ্টি সংস্কৃতিৰ\nApril 1, 2019 অনুবাদ\t44 Comments\n(ঘটনাৰ পটভূমি দ্বিতীয় মহাযুদ্ধৰ সময়ৰ লণ্ডন চহৰ) চহৰখনৰ এক ব্যস্ত ৰাজপথৰ কাষতেই থকা দোকানখনৰ সন্মুখৰ সৰু খিৰিকীখনত চাৰিওকাষে কাগজ কিছুমান নুৰা কৰি কৰি আঠা মাৰি দিয়া হৈছে৷ যুদ্ধৰ এই ভয়াবহ সময়ত শত্ৰুৰ বিমানে কৰা বোমাবৰ্ষণৰ শব্দত খিৰিকীৰ কাঁচবোৰ ভাঙি নাযাবলৈ এয়া এক সাধাৰণ ব্যৱস্থা৷ দোকানখনৰ সোঁমাজতে থকা বাকচটোৰ পিছপিনে ঠিয় হৈ চশমা পিন্ধা এজন ক্ষীণকায় লোকে গ্ৰাহকক আকৰ্ষণ কৰিব পৰাকৈ ঘড়ীবোৰ সজাবলৈ আৰম্ভ কৰিছে৷ তেওঁ নিজ কামত ইমানেই মগ্ন যে লণ্ডন চহৰৰ এই ৰাতিপুৱা এটা নতুন দিনৰ বাবে ওলাই অহা\nApril 1, 2019 কৌতুক\t2 Comments\nকৌতুক – মনালিছা গগৈ\n১/ : অ’ মা অ’ মা৷ কোৱানা মই কেনেকৈ জন্ম হ’লোঁ? : এহহ আহিলা আৰু দেতাই কিনি আনিলে বজাৰৰ পৰা৷ : ইহহ, নকবা সদাই সদাই মিছা কথা৷ সঁচাকে কোৱা মই কেনেকে আহিলোঁ? : বেটা শুনা৷ আজিয়ে ক’ম মনত ৰাখি থ’বা৷ আকৌ ডাঙৰ হ’লেহে বুজিবা আৰু৷ শুনা৷ এবাৰ এটা বাকচত মিঠাই থ’লোঁ ধুনীয়াকে৷ অলপদিন পাছত সেই মিঠাইখিনিৰ লগতে তোমাক পালোঁ৷ ধুনীয়াকে বুজি পালে টিংকুৱে৷ দেউতাকে খাবলে অনা মিঠাই অলপ ৰাখি থৈ দিলে বক্সত৷ এসপ্তাহ মানৰ পাছত তাৰ হঠাতে মনত পৰিল৷ দৌৰি\nApril 1, 2019 দৈনন্দিন\t10 Comments\nলিকটীয়া বুদ্ধিজীৱীৰ পত্ৰ – জ্যোতিৰূপম দত্ত\nশ্ৰদ্ধাৰ সম্পাদক মহোদয়, আন্তৰিক শ্ৰদ্ধা গ্ৰহণ কৰিব৷ আপোনাৰ দ্বাৰা সম্পাদিত আলোচনীখনৰ বাবে মই লেখা দিবলৈ নোৱাৰিম বুইছে৷ এইকেইদিনতে কৰিবলগীয়া বহুকেইটা জৰুৰী কাম আছে৷ গতিকে আপোনাৰ অনুৰোধ ৰক্ষা কৰিব নোৱাৰিম৷ চেঃ! বৰ বেয়া কথা এটা হ’ল৷ আপোনাৰ আলোচনীখনৰ নামটোকেই পাহৰিলো নহয়! জানেই নহয়, মই বৰ ব্যস্ত লেখক৷ কেইবাখনো দৈনিক কাকতৰ প্ৰথম পৃষ্ঠাৰ এটা স্তম্ভ মোৰ বাবে ৰিজাৰ্ভ হৈয়েই থাকে৷ তাৰ উপৰিও আন কেইবাখন কাকত, আলোচনীত মোৰ দীঘলীয়া লেখা নিয়মীয়াকৈ প্ৰকাশ হয়৷ আন লেখকৰ বাবে পৃষ্ঠা সংখ্যা বা লেখাৰ কলেৱৰ নিৰ্দিষ্ট থাকে৷\nআগতে পৰীক্ষাৰ সময়ত মোৰ টোপনি বেছি হয়। তেতিয়া শুৱালকুছিৰ মাহীৰ পুতেক এটা আমাৰ ঘৰত আছিল। তাক আপা বুলি মাতো। মই ৰাতি পৰীক্ষালৈ পঢ়োতে প্ৰায়ে টেবুলত মূৰ থৈ সপোন দেখি থাকো। মূৰৰ চুলিৰ মাজডোখৰ পুৰি গোন্ধ ওলালে ঘৰৰ মানুহে গম পাই খুব গালি দিয়ে। মায়ে ৰাতিয়েই বকিবলৈ আৰম্ভ কৰে বহি লৈ। “হ’ল আইদেউ তুমি ফালিবা। লোকৰ ছোৱালীয়ে ৰাতি দুই বজালৈকে লাইট জ্বলাই পঢ়ে। আমাৰ এওঁক চোৱা।” “এ এ হ’ব, মোক তহঁতেহে লাইট জ্বলাবলৈ নিদিয়। একেটা ৰুমতে শুৱ, টোপনি খতি হয় বুলি।\nApril 1, 2019 প্ৰবন্ধ\t3 Comments\nবিহুগীতত অসমীয়া জীৱন চিত্ৰণ – জীমণি গগৈ\nবিহুটি আদৰৰ বিহুটি সাদৰৰ বিহুটি অসমৰ ধন এনুৱা বিহুটি এৰিব লাগিলে নৰ’ব অসমৰ মান। বিহু অসমীয়া জাতীয় উৎসৱ, আনন্দৰ উৎসৱ। অসমীয়াৰ মনৰ, প্ৰাণৰ, হেঁপাহৰ, আদৰৰ উৎসৱ বিহুৰ লগত বিহুগীতৰ অঙ্গাংগী সম্বন্ধ। বিহুগীত কেৱল অসমীয়া লোকসাহিত্যৰ ভঁৰালৰ মূল্যবান সম্পদেই নহয়, অসমৰ লোকজীৱনৰো অবিচ্ছেদ্য অংগ। বিহুগীতৰ ভিতৰত হুঁচৰিগীত আৰু বনগীত দুয়োবিধে পৰে। হুঁচৰি গীতবোৰ নিৰ্দোষ ধেমালিৰে ভৰা; আশীৰ্বাদসূচক গহীন ভাবৰ গীত। গৃহস্থৰ চোতালত থিয় হৈ হুঁচৰি গাওঁতে দিয়া আশীৰ্বাদত অসমীয়া মানুহৰ আন্তৰিকতা বিহুগীতৰ মাজেৰে প্ৰকাশ পায় এনেদৰে – এটা বাটিত নহৰু এটা\nApril 1, 2019 কাৰ্টুন\tLeaveacomment\nApril 1, 2019 ভিন্নস্বাদ\t5 Comments\nবিদেশ-ভ্ৰমণ – ঈশান জ্যোতি বৰা\nবিদেশত থকা বিজয় বহুদিনৰ মূৰত ঘৰলৈ উভতি আহিছে৷ বহুদিনৰ মূৰত আজি সি তাৰ বন্ধু নৰেন, অৰুণ, অনিল আৰু মুকেশৰ মুখকেইখন দেখিছে৷ আটাইৰে মাজত আজি কত যে কথা! কিমান যে বতৰা! আহক, সময় ব্যয় নকৰি আমিও পোনেপোনে উপস্থিত হওঁগৈ পাঁচ বন্ধুৰ সেই ৰঙচঙীয়া আড্ডাস্থলীত- ________________________________________________________________ “বুজিছ নৰেন, প্ৰথমেই মই ব্ৰাজিল পালোঁগৈ৷ ফুটবল যে খেলে ৰ’ণাল্ডো..” – পাণৰ চুকত সানি থোৱা চূণকণ অনিলৰ দোকানৰ বেৰখনত লিপি বিজয়ে বিদেশ-ভ্ৰমণৰ বিচিত্ৰ অভিজ্ঞতাৰ বৰ্ণনা আৰম্ভ কৰিলে৷ “অঁ অঁ মনত পৰিছে৷ চুলি যে কান্ধলৈকে পৰা!” –\nApril 1, 2019 আপদীয়া পদ্য\t3 Comments\nপঞ্চপদী – হেমেন ডেকা\n১ জীৱনটো নাটকৰ অন্য নাম মায়াৱী শব্দেৰে মুখৰিত ধাম মনত জ্বলন্ত আশা মুখত দুৰন্ত ভাষা শেষত কিন্তু যমপুৰীহে পাম৷ ২ খোজত তলবল শুৱনি ধৰা ৰঙীন নিচাত তিৰবিৰ তৰা ৰসত ডুবে প্ৰাণ নিষ্ফল অভিযান যমে বোলে- ঐ আওমৰণে মৰা৷ ৩ একাংশক কৰে চিৰদিন তোষণ এচামে আকৌ খাই থাকে ৰাম-ঠগন এয়াই হ’ল ভোটৰ অংক একেবাৰে দ’ত ভূতাতংক এনেই শুনো সমধিকাৰৰ ভাষণ৷ ৪ আমাৰ সভাৰ বিশিষ্ট অতিথি হওক এহেজাৰ দি গামোচা-সম্বৰ্ধনা লওক পাঁচশ দিলেও বাৰু হ’ব সমাজকৰ্মী উপাধি পাব নিৰ্দিষ্ট বক্তা হৈ মাত্ৰ


এখন ক্ৰিকেট টুৰ্নামেণ্ট আৰু এটা ”সন্দেহজনক বাংলাদেশী” বনুৱা (- বিকাশ শইকীয়া) - সাহিত্য ডট অৰ্গ\nএখন ক্ৰিকেট টুৰ্নামেণ্ট আৰু এটা ”সন্দেহজনক বাংলাদেশী” বনুৱা\n(এটা সঁচা ঘটনাৰ আলমত)\nলেখক: বিকাশ শইকীয়া\nমাৰ্চৰ শেষৰপিনে, ২০১৩ চন\nগুৱাহাটীৰ বেলতলাত টেনিচ বল ক্ৰিকেট টুৰ্নামেণ্ট এখনৰ আয়োজন চলি আছে৷ লগৰকেইটাই ফোনৰ ওপৰত ফোন কৰি মাতি আছে, সোনকালে আহিব লাগে৷ ইফালে কোম্পানীত মাৰ্চ এণ্ডিঙৰ টাৰ্গেট ফিল আপ কৰাৰ প্ৰেচাৰ৷ তথাপিও বছক মেনেজ কৰি, সহকৰ্মীৰ লগত শ্বিফট ডিউটি এদজাষ্ট কৰি ১০ দিনৰ ছুটী গোটালো৷\n৩১ মাৰ্চ ২০১৩…….\nৰাতিপুৱা গুৱাহাটীত নামিলো৷ মোৰ ঘৰৰ কাষতে বেলতলা স্কুল ফিল্ডখন, যোগেন দা , সুৰেন, নয়নহঁতে কামত লাগি আছে, বঙলুৱা মিঞা লেবাৰ এটাই চাইডস্ক্ৰীনৰ খুটা পুতিবলৈ গাত খান্দিছে৷\nদুপৰীয়া খেলৰ হিচাপ নিকাচ কৰি আছো, উদ্বোধন কোনে কৰিব, কাক কাক গামোচা পিন্ধাব লাগিব, বাজেটমতে কালেকচন হৈছে নে নাই, কেইটা দলে যোগ দিব৷\nকথাৰ মাজতে উৎপলে কলে, আমাৰ লেবাৰো এলাপেচা নহয়, মেট্ৰিকত লেটাৰ পোৱা লেবাৰ৷\nমই আচৰিত হৈ সুধিলো ……কি ?\n– অ’, সি বোলে তিনিটাত লেটাৰ পাইছিল\nবনুৱাটোলৈ ভালকে চালো, গাৰ ৰংটো ক’লা, সি লেতেৰা হাফপেণ্ট আৰু গেঞ্জী এটা পিন্ধিছে, আপাতদৃষ্টিত এটা বঙলুৱা মিঞা, অভিজাত স্বঘোষিত অসমীয়াৰ ভাষাত ”সন্দেহজনক বাংলাদেশী”……….\n”সন্দেহজনক বাংলাদেশী” ল’ৰাটোক হাত বাউল দি মাতিলো\n– ঐ গেদা, তই পঢ়ি আছ নেকি\n– খাৰুপেটীয়া কলেজ, ফাৰ্ষ্ট ইয়াৰ, আৰ্টছত\n– মেট্ৰিকত বোলে লেটাৰ পাইছিলি\n– হয় দাদা, চচিয়েল ষ্টাদি, চাইন্স আৰু অসমীয়াত\n– পঢ়া শুনা বাদ দি হাজিৰা কৰিবলৈ আহিলি যে\n– ঘৰৰ অৱস্থা বেয়া, HS ছেকেন্দ ইয়াৰৰ এডমিচন ফীজ গোটাবলৈ গুৱাহাটীলৈ আহিছো\n– তোৰ কলেজত ষ্টুডেন্ট এইড ফাণ্ড আছে নে নাই\nমই এতিয়ালৈ ভাবি থকা ”সন্দেহজনক বাংলাদেশী” টোৱে অসমীয়াত লেটাৰ পাইছে, কথাটো শুনি অলপ লাজ লাগিল৷\n৭৫ টা দলৰ যোগদানেৰে টুৰ্নামেণ্ট চলি থাকিল৷ দুদিন পাছত চৰিফ ঘৰলৈ উভতি গল৷ তাৰ ঠাইত নতুন ল’ৰা এটা আহিল, আহমেদ আলি, চৰিফৰ গাৱৰ, সিও চৰিফৰ দৰেই গুৱাহাটীলৈ এডমিচনৰ পইচা গোটাবলৈ আহিছে৷\n৬ এপ্ৰিল ২০১৩, শনিবাৰ\nআবেলি…… ফিল্ডত থকা কমিটীৰ অস্থায়ী কাৰ্যালয়ত বহি আছো, লগত ৰঞ্জিত দা, বিষ্ণু, প্ৰবাল আৰু মুকুল৷\nমই ক’লো, এইবাৰ খেলখন পতাৰ লগতে অলপ সামাজিক কামো কৰো, বেলতলা স্কুলত লাইব্ৰেৰীৰ কিতাপ কিনিবলৈ দুহেজাৰ টকাৰ অনুদান দিও, লগতে আমাৰ টুৰ্নামেণ্টত যে কাম কৰি আছে ল’ৰা দুটা, সিহতক হাজিৰাৰ উপৰিও কমিটীৰ ফালৰ পৰা কলেজৰ এদমিচন ফীজ দি দিওঁ৷\nসকলোৱে লগে লগে সন্মতি দিলে৷\nআহমেদক মাতি ক’লো, কাইলৈ টুৰ্নামেণ্টৰ শেষ দিন, তহঁতক কলেজৰ এদমিচন ফীজ যিমান হয় দি দিম৷ চৰিফক গাৱৰ পৰা মাতি দে, আৰু আহোতে তহত দুটাৰ মেট্ৰিকৰ মাৰ্কচিতৰ জেৰক্স কপি লৈ আহিব দিবি৷\n৭ এপ্ৰিল ২০১৩, দেওবাৰ, টুৰ্নামেণ্টৰ অন্তিম দিন…..\nসেইদিনা বঁটা বিতৰণীত মন্ত্ৰী এজন অহাৰ কথা, ৰঞ্জিত দাক কলো, মন্ত্ৰী ডাঙৰীয়াৰ ভাষণ শেষ হোৱাৰ পাছতে আমাৰ ঘোষণাটো কৰি দিব৷\nআবেলি চৰিফ আৰু আহমেদক কলো, আজি এডমিচনৰ লগতে ফৰ্ম ফিলাপৰ পইচাও পাই যাবি৷\nযথাসময়ত মন্ত্ৰী ডাঙৰীয়া আহিল,লগত বহুতো নেতা-পালিনেতা…..\nমন্ত্ৰী ডাঙৰীয়াৰ ভাষণ শেষ হোৱাৰ লগে লগে ৰঞ্জিত দাই কৈ উঠিল…… বেলতলাৰ পুমা ক্লাৱৰ সৌজন্যত ক্ৰিকেট খেল আয়োজন কৰাৰ লগতে আমি কিছু সামাজিক কামত আগবাঢ়িব খুজিছো, ইয়াৰ অংশস্বৰূপে বেলতলা স্কুললৈ আৰ্থিক অনুদান তথা দুজন আৰ্থিকভাৱে দুৰ্বল কিন্ত উদ্যমী ছাত্ৰক ক্ৰিকেট টুৰ্নামেণ্টৰ সমিতিৰ তৰফৰ পৰা কলেজৰ এডমিচন ফীজ দিবলৈ সিদ্ধান্ত গ্ৰহণ কৰিছো৷\nচৰিফ আৰু আহমেদ মঞ্চলৈ উঠি গল, মই মন্ত্ৰী ডাঙৰীয়াৰ ফালে দুটা খাম আগবঢ়াই দিলো,\nমন্ত্ৰী ডাঙৰীয়াই সুধিলে, ”কিমান আছে ?”\nৰঞ্জিতদাই কলে, ”এওঁলোকৰ এইবছৰৰ সম্পুৰ্ন এডমিচন ফীজ৷”\nমন্ত্ৰী ডাঙৰীয়াই নিজৰ ফালৰপৰাও খাম দুটাত এহেজাৰটকীয়া নোট কেইখনমান ভৰাই দিলে৷\n২৫ এপ্ৰিল ২০১৩,\nৰীগত নাইট শ্বিফট কৰি কোৱাৰ্টাৰ সোমাইছো, ফোনটো বাজি উঠিল, অচিনাকী নম্বৰ\n– দাদা মই চৰিফে কৈছো, কালি মই এদমিচন ললো, এইবাৰ ফী়জটো বাঢ়িছে, আপোনালোকে আশীৰ্বাদ কৰিব , মই ভালকৈ পঢ়িম.\nতাৰপাছত মই চৰিফৰ খা-খবৰ লোৱা নাই৷ তাক মই পাহৰি গলো৷\nৰীগত ডিউটিত আছো৷ অচিনাকী নম্বৰ এটাৰপৰা ফোন এটা আহিল৷ ৰিচিভ কৰিলো, কিন্তু নেটৱৰ্কৰ সমস্যাৰ কাৰণে সংযোগ কাট খাই গল৷ কেইবাবাৰো সংযোগ কাট খাই গল৷\nৰাতি ১০-৪৯ বজাত আননউন নাম্বাৰটোৰপৰা মেচেজ এটা আহিল\n“dada.mai.sharif.mai.h.s.exam ot star.3tat letter(76.2%).paisu. towere problem korile babe funot apunar maat huni puwa nai.”\nবি.দ্ৰ- এটা সময়ত চৰিফ নামৰ লৰাটোক গাৰ বৰণ ক’লা, আৰু গুৱাহাটীত দিনহাজিৰা কৰা মুছলমান বাবে ”বাংলাদেশী” বুলি ভাবিছিলো৷ চৰিফ আলী বাংলাদেশী হওক বা নহওক, তেতিয়াৰ মোৰ চিন্তাধাৰাৰ বাবে মই লজ্জ্বিত৷\n← ফলাফল (মনজিত)\nদেউতা (বিকাশ শইকীয়া) →


সাম্প্ৰদায়িক বক্তব্যৰ বিৰুদ্ধে কঠোৰ ন্যায়ালয়ে কি ক’লে ? - The Cross Current\nসাম্প্ৰদায়িক বক্তব্যৰ বিৰুদ্ধে কঠোৰ ন্যায়ালয়ে কি ক’লে ?\nBy দ্য ক্ৰছকাৰেণ্ট ষ্টাফ\t Last updated Jul 17, 2021\nসাম্প্ৰদায়িক ভাষণেৰে ধৰ্ম সন্দৰ্ভত ঘৃণা আৰু হিংসা বিয়পোৱা সমাজ-বিৰোধী সকলক বাৰ্তা দিয়াৰ সময় সমাগত ৷ এই মন্তব্য কৰিছে গুৰুগ্ৰামৰ এখন আদালতে ৷ শেহতীয়াকৈ ন্যায়ালয়ৰ বহুকেইটা ৰায়দান তথা মন্তব্যই দেশত ব্যাপক চৰ্চা লাভ কৰিছে ৷ কোভিড পৰিস্থিতিৰ পৰা আৰম্ভ কৰি ইউ এ পি এ আইন ,দেশদ্ৰোহী আইনলৈকে বহুক্ষেত্ৰত ন্যায়ালয়ে অতি স্পষ্ট আৰু কঠোৰ মন্তব্যৰে চৰকাৰক জবাবদিহি কৰিছে ৷ শুক্ৰবাৰৰ দিনটোতো গুৰুগ্ৰামৰ এখন আদালতে সাম্প্ৰদায়িক আচৰণৰ বিৰুদ্ধে যথেষ্ট কঠোৰ স্থিতি গ্ৰহণ কৰা দেখা গ’ল ৷ গুৰুগ্ৰামৰ আদালতত জামিনৰ বাবে আবেদন দাখিল কৰিছিল ৰামভগত গোপাল নামৰ যুৱকজনে ৷ ৰামভগত গ্ৰেপ্তাৰ হৈছিল পাতাউদিত চলি থকা এখন মহাপঞ্চায়তত তীব্ৰ সাম্প্ৰদায়িক ভাষণ দিয়াৰ অভিযোগত ৷ ৰামভগত গোপাল ওৰফে ৰাম ভক্ত গোপাল ইয়াৰ পূৰ্বেও দিল্লীৰ জামিয়া এলেকাত কা-বিৰোধী প্ৰতিবাদকাৰীৰ ওপৰত মুকলি গুলীচালনাৰ ঘটনাৰ সৈতে জড়িত আছিল৷ তাৰ পাছত পুণৰবাৰ সাম্প্ৰদায়িক বিষবাষ্প বিয়পোৱাৰ অভিযোগত তেওক আৰক্ষীয়ে গ্ৰেপ্তাৰ কৰে ৷এইজন ৰামভগতৰ জামিন আবেদন নাকচ কৰি আদালতে কয় যে, আমি সাধাৰণ মানুহৰ বিশ্বাস পুনৰুদ্ধাৰ কৰিব লাগিব যে দেশৰ ধৰ্মনিৰপেক্ষ চৰিত্ৰ এতিয়াও জীয়াই আছে। ন্যায়ালয়ে লগতে উল্লেখ কৰে যে, ধৰ্মৰ ওপৰত ভিত্তি কৰি ঘৃণা বিয়পোৱা এনে অসামাজিক উপাদানবোৰক দেশত আইন-কানুন এতিয়াও আছে বুলি এটা বাৰ্তা দিয়াৰ সময় সমাগত।\nঅভিযোগ অনুসৰি, ৰামভগতে এটা নিৰ্দিষ্ট ধৰ্মীয় সম্প্ৰদায়ৰ ছোৱালী আৰু ব্যক্তিক অপহৰণ আৰু হত্যাৰ কৰিবলৈ প্ৰৰোচিত কৰি সাম্প্ৰদায়িক ভাষণ দিছিল ৷ এই ভাষণৰ ৰেকৰ্ডিং আদালতেও পৰীক্ষা কৰিছে। ৰামভগতে নিজেই আদালতৰ আগত স্বীকাৰ কৰিছে যে ৰেকৰ্ডিঙটোত ঘৃণা বিয়পোৱা সাম্প্ৰদায়িক ভাষণ দিয়া ব্যক্তিজন তেৱেই হয় ৷\nৰামভগতৰ জামিন নাকচ কৰি আদালতে এইবুলিও কয় যে এনে লোক আৰু তেওঁলোকৰ সাম্প্ৰদায়িক ভাষণবোৰ এক প্ৰকৃত গণতান্ত্ৰিক চেতনাৰ বিকাশত বাধা সৃষ্টি কৰে। ই আমাৰ সমাজধ্বংসৰ দিশেলৈ যায় কিয়নো মানুহে ধৰ্মৰ ওপৰত ভিত্তি কৰি যুঁজিবলৈ উদ্যত হৈছে। ধৰ্মীয় সহিষ্ণুতা হৈছে সময়ৰ প্ৰয়োজনীয়তা । সমাজৰ ভিতৰৰ ব্যক্তিসকল একেলগে থকাটো প্ৰয়োজনীয়, বিশেষকৈ যেতিয়া বিভিন্ন সংস্কৃতি আৰু বিভিন্ন ধৰ্মীয় বিশ্বাস থকা লোকে একেখন সমাজত বাস কৰে।\nআদালতৰ বক্তব্য অনুসৰি সাম্প্ৰদায়িক ঘৃণা বিয়পোৱা ঘটনা বৰ্তমান সময়ত অতি সুলভ হৈ পৰিছে। যদি এনে ঘৃণা বিয়পোৱা লোকক মুকলিকৈ ঘূৰি ফুৰিবলৈ দিয়া হয় তেন্তে সাম্প্ৰদায়িক সম্প্ৰীতিৰ অস্তিত্ব বিপদাপন্ন হ’ব। লগতে এয়া এটা শিশুৱে সংঘটিত কৰা সৰু ঘটনা নহয়। শিশু হ’লেও ৰামভগতে ভাষণকালত নিজৰ অতীতত কৰা কাম বোৰৰ বৰ্ণনা এনেকৈ দিছিল যে তেওঁ যেন সাম্প্ৰদায়িক ঘৃণা বিয়পাবলৈ কোনো ভয় নকৰে।\nন্যায়ালয়ৰ এই বক্তব্যক লৈ এতিয়া সৰ্বত্ৰে চৰ্চা চলিছে ৷ সমাজবিৰোধী শক্তিয়ে ন্যায়ালয়ৰ ৰায়ৰ পৰা নিশ্চয় শিকনি লোৱাৰ সময় সমাগত ৷\nএই বাতৰি ভিডিওৰ ৰূপত চাবলৈ ইয়াত ক্লিক কৰক ৷\nফণীভূষণ চৌধুৰীৰ গাড়ী চুৰি , গ্ৰেপ্তাৰ ৰকিবুল হুছেইনৰ গাড়ীচালক


assam-election-results-2021-what-will-be-in-5-constituency-of-sonitpur-district-tv-hemanta-skd– News18 Assam\nAssam Election Results 2021 : শোণিতপুৰৰ ৫ সমষ্টিত কোনে মাৰিব বিজয়ৰ হাঁহি?\nUpdated:May 2, 2021, 6:43 AM IST\n৮,৯৭,১২৯ গৰাকী ভোটাৰৰ ৭৮.৬০% ভোটাৰে ইতিমধ্যে যোৱা ২৭ মাৰ্চত নিজৰ ভোটাধিকাৰ সাব্যস্ত কৰিছে শোণিতপুৰ জিলাৰ ৫ সমষ্টিৰ মুঠ ২৮ গৰাকী প্ৰাৰ্থীৰ বিপৰীতে৷\nLast Updated: May 2, 2021, 6:43 AM IST\nবহু প্ৰত্যাশিত বিধানসভা নিৰ্বাচনৰ ভোটগণনা অনুষ্ঠিত হ'ব আজি৷ ৮,৯৭,১২৯ গৰাকী ভোটাৰৰ ৭৮.৬০% ভোটাৰে ইতিমধ্যে যোৱা ২৭ মাৰ্চত নিজৰ ভোটাধিকাৰ সাব্যস্ত কৰিছে শোণিতপুৰ জিলাৰ ৫ সমষ্টিৰ মুঠ ২৮ গৰাকী প্ৰাৰ্থীৰ বিপৰীতে৷ অৱশেষত আজি নিৰূপিত হ'ব ই ভি এমত বন্দী প্ৰাৰ্থীৰ ভাগ্য৷ পুৱা ৮ বজাৰ পৰা দৰং মহাবিদ্যালয়ত অনুষ্ঠিত হ'ব ভোটগণনা প্ৰক্ৰিয়া৷ ইতিমধ্যে প্ৰস্তুতি সম্পূৰ্ণ কৰি তুলিছে শোণিতপুৰ জিলা প্ৰশাসনে৷\nঢেকীয়াজুলি, বৰছলা, তেজপুৰ, ৰঙাপৰা আৰু চতিয়া এই ৫ সমষ্টিৰ বাবে সাজু কৰি তোলা হৈছে মুঠ তিনিটা ভোটগণনা কক্ষ৷ ইয়াৰে দুটাত ই ভি এম গণনা হোৱাৰ বাহিৰে আনটো হ'লত গণনা কৰা হ'ব পোষ্টেল বেলট৷ ঢেকীয়াজুলি সমষ্টিৰ বাবে ২৩ ৰাউণ্ড, বৰছলাৰ বাবে ১৮ ৰাউণ্ড, তেজপুৰৰ বাবে ১৯ ৰাউণ্ড, ৰঙাপৰাৰ বাবে ১৭ ৰাউণ্ড আৰু চতিয়া সমষ্টিৰ বাবে ভোটগণনা প্ৰক্ৰিয়া সমাপন হ'ব ২০ ৰাউণ্ডত৷\nইফালে, সম্পূৰ্ণ কোভিড বিধিৰ মাজেৰে অনুষ্ঠিত হ'ব ভোটগণনা৷ আনহাতে, কোভিড টেষ্টত নিগেটিভ ধৰা পৰা ব্যক্তিয়েহে ভোটগণনা কেন্দ্ৰৰ চৌহদত প্ৰৱেশত অনুমতি লাভ কৰিব আৰু ৰাজনৈতিক দলৰ প্ৰতি দুজন এজেণ্টৰ এজনে পি পি ই কিট পৰিধান কৰাটো বাধ্যতামূলক কৰা হৈছে৷ মুঠতে নিৰ্বাচন আয়োগৰ কঠোৰ নীতি-নিৰ্দেশনাৰ মাজেদি অনুষ্ঠিত হ'ব এইবাৰৰ ভোটগণনা প্ৰক্ৰিয়া৷\nশোণিতপুৰৰ ৫ সমষ্টিত কোনে মাৰিব শেষ হাঁহি?\nজিলাখনৰ ৭১নং ঢেকীয়াজুলি সমষ্টিত এইবাৰ ৭ গৰাকী প্ৰাৰ্থীয়ে নিৰ্বাচনত প্ৰতিদ্বন্দ্বিতা আগবঢ়াইছিল যদিও মূলতঃ নিৰ্বাচনী যুঁজ অনুষ্ঠিত হৈছিল বিজেপি প্ৰাৰ্থী অশোক সিংঘল আৰু কংগ্ৰেছ প্ৰাৰ্থী বেণুধৰ নাথৰ মাজত৷ অৱশ্যে পূৰ্বৰ বিজেপি নেতা তৰুণ চাহুৱে টিকট বঞ্চিত হৈ সমষ্টিটোত নিৰ্দলীয়ৰূপে প্ৰতিদ্বন্দ্বিতা আগবঢ়োৱাত চাহ অধ্যুষিত অঞ্চলৰ কিছু ভোট অশোক সিংঘল হাতৰ পৰা কাঢ়ি নিবলৈ সক্ষম হোৱা বুলি চৰ্চিত হৈছিল৷ তাৰ মাজতো বিগত ৫ বছৰত বিধায়কৰূপে অশোক সিংঘলে আগবঢ়োৱা কাম–কাজৰ বাবে হয়তো পুণৰবাৰ সমষ্টিবাসীয়ে বিজেপি প্ৰাৰ্থী গৰাকীকে জয়ী কৰোৱাৰ সম্ভাৱনা প্ৰবল৷ কিন্তু কংগ্ৰেছ প্ৰাৰ্থী বেণুধৰ নাথো এগৰাকী শক্তিশালী প্ৰাৰ্থী৷ সমষ্টিটোত জনপ্ৰিয়তা আছে এইগৰাকী প্ৰাৰ্থীৰ৷ তেনেস্থলত ঢেকীয়াজুলি সমষ্টিত শক্তিশালী যুঁজ হ'ব এই দুই প্ৰাৰ্থীৰ মাজত৷\n৭২নং বৰছলা সমষ্টি৷ সমষ্টিটোত এইবাৰ নিৰ্বাচনত অৱতীৰ্ণ হৈছে ৪ গৰাকী প্ৰাৰ্থী৷ বৰছলা সমষ্টিত এইবাৰ ত্ৰিকোণীয়া যুঁজ সমষ্টিটোত হোৱা বুলি চৰ্চিত হৈছে৷ মূলতঃ ৩ প্ৰাৰ্থীৰ ভিতৰতে সমষ্টিটোত হয় নিৰ্বাচনী যুঁজ৷ বিজেপি প্ৰাৰ্থী গণেশ লিম্বু, কংগ্ৰেছ প্ৰাৰ্থী ৰাম প্ৰসাদ শৰ্মা আৰু অসম জাতীয় পৰিষদৰ প্ৰাৰ্থী উপেনৰাজ নাথৰ মাজত অনুষ্ঠিত ত্ৰিকোণীয়া যুঁজত অধিক লাভান্বিত হোৱাৰ সম্ভাৱনা কংগ্ৰেছ প্ৰাৰ্থী ৰাম প্ৰসাদ শৰ্মাৰ৷ কিয়নো সমষ্টিটোৰ খিলঞ্জীয়া ভোটৰ অধিকাংশ ভোট অসম জাতীয় পৰিষদৰ প্ৰাৰ্থী গৰাকীয়ে লাভ কৰাত সৰহ সংখ্যক ভোট কংগ্ৰেছ প্ৰাৰ্থীগৰাকীয়ে লাভ কৰা বুলি বৰ্তমানেও চৰ্চা অব্যাহত আছে৷ এফালে বিজেপি প্ৰাৰ্থী তথা সমষ্টিটোৰ বিধায়ক গণেশ লিম্বুৰ বিৰুদ্ধে আছে প্ৰতিষ্ঠানবিৰোধী ঢৌ৷ তেনেস্থলত কংগ্ৰেছ প্ৰাৰ্থীগৰাকী অধিক লাভাম্বিত হোৱাৰ সম্ভাৱনা দেখা গৈছে৷\nএকেদৰে, তেজপুৰতো ৭ গৰাকী প্ৰাৰ্থীয়ে সন্মানীয় সমষ্টিটোত প্ৰতিদ্বন্দ্বিতা আগবঢ়ায় যদিও কংগ্ৰেছ প্ৰাৰ্থী ডাঃ অনুজ কুমাৰ মেচ আৰু অগপ প্ৰাৰ্থী পৃথ্বীৰাজ ৰাভাৰ মাজতে হ'ব মূল যুঁজ৷ কা বিৰোধী স্থিতিৰ লোকৰ কিছু সংখ্যক ভোট অসম জাতীয় পৰিষদৰ প্ৰাৰ্থী জানমণি বৰা আৰু ৰাইজৰ দলৰ সমৰ্থিত নিৰ্দলীয় প্ৰাৰ্থী অলক নাথে লাভ কৰিব যদিও সমষ্টিটোত সেয়া মূল ফেক্টৰ হিচাপে বিবেচিত নহ'ল৷ আনহাতে, সমষ্টিবাসীৰ অভিযোগ অনুসৰি সামাজিকভাৱে জনপ্ৰিয় প্ৰাৰ্থী কংগ্ৰেছ দলে নিৰ্বাচিত কৰাত বিফল হোৱাত অগপ প্ৰাৰ্থীগৰাকীয়ে সমষ্টিটোত শেষ মুহুৰ্তত জয়লাভ কৰাৰ সম্ভাৱনা প্ৰবল হৈ পৰিছে৷\nঠিক সেইদৰে, পূৰ্বৰ বিজেপি বিধায়ক তথা বৰ্তমানৰ কংগ্ৰেছ প্ৰাৰ্থী অভিজিত হাজৰিকা আৰু বিজেপি প্ৰাৰ্থী কৃষ্ণকমল তাঁতীৰ মাজতে ৭৪নং ৰঙাপৰা সমষ্টি আৰু ৭৫নং চতিয়া সমষ্টিত কংগ্ৰেছ প্ৰাৰ্থী প্ৰাণেশ্বৰ বসুমতাৰী আৰু বিজেপি প্ৰাৰ্থী পদ্ম হাজৰিকাৰ মাজতে সমষ্টি দুটাত তুমুল প্ৰতিদ্বন্দ্বিতা হোৱাৰ সম্ভাৱনা প্ৰকট হৈ পৰিছে যদিও ফলাফল ঘোষণাৰ পূৰ্বে পূৰ্বানুমান কৰাটো কিছু জটিল৷ তাৰ মাজতে কিছু সময়ৰ পিছতে যিহেতু আৰম্ভ হ'ব ভোটগণনা প্ৰক্ৰিয়া তেনেস্থলত লক্ষণীয় হ'ব শোণিতপুৰৰ ৫ সমষ্টিৰ নিৰ্বাচনী ফলাফল৷\nFirst published: May 2, 2021, 6:43 AM IST


অসমত ফিল্ম শিল্প গঢ়াত অসমীয়া দৰ্শকৰ দায়িত্ব – চিনেকথা\nঅসমত প্রথম কথাছবি ‘জয়মতী’ প্রযোজিত হোৱাৰ পিছত আজি ষোল্ল বছৰেও অসমত এটা ‘ষ্টুডিঅ’ স্থাপন কৰি অসমীয়া ফিল্ম-শিল্পক স্থায়ী গঢ় দিব নোৱৰাটো অসমীয়া ফিল্ম প্ৰযোজককেজনৰ বাবে যে লাজৰ কথা হৈছে এনে নহয়, ই অসমীয়া দৰ্শক তথা অসমীয়া জাতিৰেই এটা অক্ষমতাৰ পৰিচায়ক কথা হৈ পৰিছে। অসমীয়া জাতীয় জীৱনৰ এই অত্ৰাহি অৱস্থাত অসমীয়া ভাষা-সংস্কৃতিৰ এটা সন্ধিক্ষণত ভাষা-সংস্কৃতি প্রচাৰ আৰু ৰক্ষাৰ আধুনিক এক শক্তিশালী আৰু প্রভাৱশালী অস্ত্ৰ অসমীয়া ফিল্মৰ এটা স্থায়ী প্রতিষ্ঠান গঢ়ি নুঠাটো আমাৰ কাৰণে শুভলক্ষণ নহয়। আৰু এই প্ৰতিষ্ঠান গঢ়াত অসমীয়া ফিল্মৰ দৰ্শকসকলৰো যে প্ৰযোজক আৰু শিল্পীসকলৰ সমানেই গধুৰ দায়িত্ব আছে আৰু এই বিষয়ে অসমীয়া প্ৰযোজক আৰু শিল্পীসকলৰ কঁকালত কেনেকৈ অসমীয়া দৰ্শকে বল দিব পাৰে তাৰ বিষয়ে দুআষাৰ কবলৈ আগবাঢ়িলোঁ।\nঅসমত অসমীয়া ফিল্ম শিল্পৰ বুৰঞ্জী এক বেজাৰৰ কাহিনী। ১৯৩৩ চনত মই চিত্ৰবন প্ৰতিষ্ঠা কৰি প্রথম অসমীয়া কথাছবি ‘জয়মতী’ৰ প্ৰযোজনা কৰোঁ। এখন অসমীয়া কথাছবি উলিওৱা সেই সময়ত এটা অসম্ভৱ কথায়েই আছিল। প্রথমতে এখন কথাছবিত যি টকা ব্যয় কৰিব লাগে তাক উলিওঁৱাটোৱেই আছিল প্ৰধান অন্তৰায়। তাৰ পাছত অসমীয়া অভিনেত্ৰী ওলোৱাত সামাজিক বাধা। তৃতীয়তে, এখন কথাছবি ৰাইজৰ মনোৰঞ্জককৈ কৰিবলৈ যিখিনি ব্যয় কৰিব লাগে অসমৰ মাত্র অসমীয়া প্ৰধান ছখন জিলাৰপৰা নুঠে। যদিও মৰসাহ দি মই ‘জয়মতী’ৰ বাবে ধন উলিয়ালোঁ আৰু নানা পুৰুষাৰ্থ কৰি-যুঁজ-বাগৰ কৰি অসমীয়া ছোৱালীক ফিল্ম-শিল্পত লগালোঁ তথাপিও ষ্টুডিঅ’ স্থায়ী কৰিবলৈ যি ‘জয়মতী’ৰ পৰা আৰ্থিক বল পাব লাগিছিল সেয়ে নহ’ল। ছবিখন শব্দ যোজনাৰ ক্ৰুটি হ’ল-ফটোগ্ৰাফীতো মাজে মাজে খুঁত থাকিল। অসমীয়া দৰ্শকৰপৰা যদিও ছবিখনে যথেষ্ট সমাদৰ পালে কিন্তু সেই সময়ত চিনেমা চোৱা ৰাইজ (cinema going public) বৰ তাকৰ থকাত ‘জয়মতী’ত চিত্ৰলেখা মুভিট’নৰ প্রায় ত্ৰিশ হাজাৰ টকা লোকচান হ’ল। চিত্রবনত চিত্ৰলেখা মুভিট’নৰ এট সম্পূৰ্ণ চাউণ্ড ষ্টুডিঅ’ আছিলেই৷ কেমেৰা, চাউণ্ড ৰেকডিং যন্ত্ৰ আৰু লেবৰেটৰী। যদি এই টকাখিনি চিত্ৰলেখাই লোকচান ভৰিবলগীয়া নহলহেঁতেন তেন্তে চিত্ৰবনৰ ষ্টুডিঅ’ স্থায়ী হৈ এই যোল্ল বছৰে সি অসমৰ এটা বৃহৎ প্রতিষ্ঠান হৈ অসমীয়াৰ হাতৰ এটা শক্তিশালী অস্ত\nহৈ পৰিলহেঁতেন। ‘জয়মতী’ প্ৰযোজনাৰ সমস্ত ক্ৰাটৰ দায়িত্ব মই কেতিয়াও অস্বীকাৰ নকৰো। কিন্তু তাৰ লগে লগে অসমীয়া দৰ্শক আৰু সমালোচকসকলে যি সহনশীলতা দেখুৱাব লাগিছিল আৰু অসমীয়া চালুকীয়া ফিল্ম-শিল্পক বি চকুৰে চাব লাগিছিল সেইদৰে নোচোৱাৰ বাবেও আমাৰ দুখ। ‘জয়মতী’ কথাছবিত টেকনিকেল ক্ৰটি যদিও আছিল তথাপিও অসমীয়া কথাছবি হিচাবে তাত মন কৰিবলগীয়া কথাও কম নহয়। কিন্তু দুখৰ বিষয়, সেই সময়ত সাহিত্যিক আৰু কিছুমান অসমীয়া সংস্কৃতিৰ বৈশিষ্ট্য বুজোতাই যদিও ‘জয়মতী’ৰ অসমীয়া সংস্কৃতিৰ ফালৰপৰা তাৰ মূল্য উপলব্ধি কৰি প্রশংসাৰে আমাক উৎসাহিত কৰিছিল তথাপিও প্রায় সমালোচক আৰু দৰ্শকেই ‘জয়মতী’ ছবিক হকে বিহকে থকা-সৰকাকৈ সমালোচনা কৰি আৰু বঙালী আৰু হিন্দুস্থানী ছবিৰ দৰে থিয়েটৰী ভাবপ্ৰৱণ আৰু কৃত্ৰিম অভিনয় আৰু সেই ধৰণৰ পৰিচালনা নাপাই ‘জয়মতী’ৰ বৈশিষ্ট্য বুজিব নোৱাৰি বৰ কঠোৰ ভাবেৰেই সমালোচনা আৰু যিহকে তিহকে মন্তব্য কৰিছিল। সমালোচকসকলৰ এনে কঠোৰতাই কেচুৱা ফিল্ম-শিল্পক যে আঘাত নকৰাকৈ আছিল এনে নহয়।\nসাধাৰণতে বঙালী আৰু হিন্দুস্থানী কথাছবিবোৰ বৰ অস্বাভাবিক। মঞ্চাভিনয় আৰু চিত্ৰাভিনয়ৰ পার্থক্য আনকি বিখ্যাত বঙালী ফিল্ম আৰু হিন্দুস্থানী ফিল্ম ডিৰেক্টৰসকলেও কৰিব নোৱৰা যেন দেখা যায়। যিসকলে ইংৰাজী আৰু হিন্দী ফিল্ম ৰিজাই চাইছে তেওঁলোকে নিশ্চয় এই কথা বুজে মঞ্চাভিনয় হৈছে কৃত্ৰিম(artificial) আৰু চিত্ৰাভিনয় হৈছে স্বাভাৱিক(natural) । সেইদৰেই ফিল্মৰ পৰিবেশো হ’ব লাগিব স্বাভাৱিক ৷ কিন্তু আনকি আজিলৈকে বঙালী আৰু হিন্দুস্থানী ফিল্ম আচল ফিল্ম অভিনয়ৰ শাৰীলৈ আহিব পৰা নাই। এই বঙালী আৰু হিন্দুস্থানী ফিল্মবোৰে আমাৰ অসমীয়া দৰ্শককো সেই সাঁচতেই গঢ়ি তেনে ৰুচিসম্পন্ন কৰি পেলাইছে। ইংৰাজী আৰু আমেৰিকান প্রথম শ্ৰেণীৰ ছবি চাই তৃপ্তি পোৱা অসমীয়া দৰ্শকে এই কথাটো ভালকৈ উপলব্ধি কৰিব পাৰে। কিন্তু ভাৰতীয় সাধাৰণ চিনেমা দৰ্শকৰ এনে ৰুচি হোৱাৰ ফলত ঠিক যি ধৰণে পৰিচালনা আৰু অভিনয় কৰিলে উপযোগী ফিল্ম পৰিচালনা আৰু অভিনয় হব-তাক কৰিলেই প্রযোজকৰ বিপদ। কাৰণ ইফালে আকৌ অভ্যস্ত ৰুচিমতে নকৰিলে ফিল্মখন সৰবৰহী (Box Office Success) হৈ নুঠে। ভি.এছ. শান্তাৰাম এজন প্রথম শ্ৰেণীৰ ভাৰতীয় পৰিচালক। কিন্তু তেৱোঁ Box Office ৰ খাতিৰত ‘শকুন্তলা’ চিত্ৰত নিজকে কিমানখিনি তললৈ নমাই আনিছিল তাক এই বিষয়ে বুজোতাসকলে জানে। ‘জয়মতী’ ফিল্মতো এই সমস্যাই হৈছে। ‘জয়মতী’ ফিল্মখন ইংৰাজী আৰু ৰুছীয় ফিল্মৰ আচল ফিল্মীয় পৰিচালনা আৰু অভিনয়ৰে কৰিবলৈ চেষ্টা কৰা হৈছে। ‘জয়মতী’ত অভিনয়ৰ ভঙ্গী স্বাভাৱিক আৰু তাৰ উপৰিও অসমীয়া কথা কোৱাৰ বিশিষ্ট ভঙ্গী, অসমীয়া মাত-কথাৰ বিশেষ প্রশ্বন ইত্যাদিলৈ ইয়াত অতি সূক্ষ্মভাৱে মন দিয়া হৈছে। অসমীয়া বচন, প্রকাশ ভঙ্গী, ঠাঁচ ইত্যাদি যে আমাৰ সাধাৰণতে চলিত ষ্টেজবোৰতকৈ বহুত বেলেগ হোৱা উচিত তাকো এই ছবিত দেখুৱাব খোজা হৈছে। তৰুণ ফুকন, নবীন বৰদলৈ এইসকল আৰু আমাৰ সেই সময়ৰ জীৱিত সাহিত্যিক আৰু নেতাসকলৰ প্রায় ভাগেই অসমীয়া কওঁতে অসমীয়াৰ সৌন্দৰ্যা আৰু তাৰ নিজা বৈশিষ্ট্য প্ৰত্যেক শাৰীতেই ফুটাই কৈছিল। তেওঁলোকৰ নিভাঁজ বচনভঙ্গী, তাৰ উপৰিও কেবাবছৰো গাৱঁৰ বহুতো সম্ভ্ৰান্ত পৰিয়ালৰ মুনিহ-তিৰোতাৰ বচনভঙ্গী বিশেষভাৱে অধ্যয়ন কৰি মই ‘জয়মতী’ ফিল্মৰ বচনভঙ্গী সেইদৰে গঢ় দিওঁ যাতে আমাৰ উঠি অহা ল’ৰা-ছোৱালীয়ে অসমীয়া ভাষাৰ সৌন্দৰ্য্য উলিয়াই তাৰ নিজা বৈশিষ্ট্য ৰাখি কথা কব পাৰে, অভিনয়ত আবৃত্তি ইত্যাদি কৰিব পাৰে; আৰু আজি ৩০/৪০ বছৰে বঙালী নাটক অনুবাদ কৰি, কলিকতীয়া অভিনেতাসকলৰ বঙালী বচনভঙ্গীৰ অনুকৰণ কৰি আমাৰ অসমীয়া অভিনেতাসকলেও যেন অভিনয় বচনভঙ্গীৰ এটা নিজত্ব উলিয়াবলৈ ইঙ্গিত পায়। কিন্তু দুখৰ বিষয় যে যদিও উচ্চশিক্ষিত আৰু এই বিষয়ে অনুভব কৰোতা অতি কম সংখ্যক অসমীয়া লোকে এই প্রচেষ্টাত আৰু তাৰ কৃতকাৰ্য্যতাত সন্তোষ পালে। কিন্তু প্রায় ভাগেই এই কথাটো উপলব্ধি কৰিব নোৱাৰিলে-আৰু বহুতে পৰিচালকৰ অভিনয়, বচনভঙ্গী কেনে হব লাগে সেই বিষয়ে অজ্ঞ বুলিও নোকোৱাকৈ নাথাকিল। এতিয়া উলিওৱা নতুন সংস্কৰণ ‘জয়মতী’ত মই সেই অসমীয়া বচনভঙ্গী আকৌ সুস্পষ্টভাৱে, আগতকৈ আৰু সূক্ষ্মভাৱে চাই দিছোঁ। অৱশ্যে এতিয়াও বঙালী আৰু হিন্দী ফিল্মৰ বচনভঙ্গীত প্রভাৱিত হৈ সৰহভাগ দৰ্শকে এই বচনভঙ্গী সতকাই ভাল নাপাবও পাৰে। মোৰ কিন্তু উদ্দেশ্য নকৈ উঠি অহা অসমীয়া ল’ৰা ছোৱালী আৰু ডেকা-গাভৰুৰ আগত অসমীয়া বচনভঙ্গীৰ নিদৰ্শন দাঙি ধৰাহে। এইবাৰ এই কথাটো নতুনকৈ উঠি অহা ল’ৰা-ছোৱালীৰ এক-তৃতীয়াংশইয়ো ললেও মোৰ চেষ্টা সাৰ্থক হৈছে বুলি ধৰিম। আৰু এটা কথা যে মই ‘জয়মতী’ ছবিখন আৰু তাৰ অভিনেতাক একেবাৰেই বাস্তৱিক (realistic) দৃষ্টিৰে পৰিচালনা কৰিছোঁ যিটো সকলো ইংলিছ, আমেৰিকান আৰু ৰুছীয় প্রথম শ্ৰেণী ফিল্মৰ লক্ষণ। সেইকাৰণে মোৰ জয়মতীয়ে ৰাজসভাত বক্তৃতা দি -আন ঠাইত নানা ভাবপ্রৱণ বক্তৃতাৰে গোৰোহণি মৰা নাই। ধৈৰ্যশীলা, অল্পভাষিণী অসমীয়া সম্ভ্ৰান্ত বোৱাৰীয়ে নিজৰ কাৰ্য্যৰে, মৌনভাৱে, য’ত কথা কব লাগে মাত্ৰ তাতহে মাতি আৰু ঘটনাৰ মাজেদি নিজৰ কৰ্ম্মৰ দ্বাৰাই চৰিত্ৰবল দেখুৱাই যায়, সেইদৰেই ‘জয়মতী কো অঁকা হৈছে। অসমীয়া তিৰোতাৰ চৰিত্ৰ মই যিদৰে উপলব্ধি কৰিছোঁ সেই মতে ‘জয়মতী’ক ৰাইজৰ আগত দাঙি ধৰিছো ৷ নীৰবতা অসমীয়া চৰিত্ৰৰ প্ৰধান লক্ষণ। সেই লক্ষণ জয়মতী চৰিত্ৰত মই পৰিস্ফুট কৰিবলৈ চেষ্টা কৰিছোঁ।\nইয়াৰ পিছতে ‘জয়মতী’ কথাছবিত আৰু এটা অসমীয়া ৰাইজে মনযোগ দিবলগীয়া কথা হৈছে জয়মতী কথাছবিৰ দৃশ্যসজ্জা। মন কৰোতাই অলপ ভাবিলেই পাব যে আজিলৈকে অসমীয়া ৰজাদিনীয়া (বাঁহ-কাঠ স্থাপত্যৰ) ঘৰবাৰী আৰু তাৰ ভিতৰৰ সাজসজ্জা কেনেকুৱা আছিল তাৰ সঠিক ছবি কোনেও দিব নোৱাৰে। গড়গাৱঁৰ কাৰেং, ‘তলাতল ঘৰ ইত্যাদি যি ইটা আৰু পকীঘৰ আছে আৰু মঠমন্দিৰ আছে এইবোৰ বঙ্গদেশৰ পৰা অনা ঘনশ্যাম খনিকৰে গঢ়া আৰু পশ্চিমৰ ফালৰপৰা অনা খনিকৰে গঢ়া। অসম দেশ কাঠ-বাঁহৰ স্থাপত্যৰ বাবেই ভাৰত বিখ্যাত আছিল। পুৰণি কামৰূপী সভ্যতাৰ সময়ত শিলৰ মঠ-মন্দিৰ আৰু ৰাজপ্ৰাসাদ আছিল। কিন্তু আহোম ৰাজত্বৰ প্রথম ভাগৰেপৰা মাজভাগলৈ কাঠ-বাঁহৰ স্থাপত্যৰেই ঘৰ-বাৰীৰ স্থাপত্য আছিল। জয়মতী কথাছবিত ‘মেটেকা’ থকা ৰজাৰ ঘৰবাৰী ইটা-পকীৰ নাছিল। তাৰোপৰি গদাপাণি সেই সময়ত তুখং গাঁৱত কিছু বেয়া অৱস্থাত আছিল বুলি বুৰঞ্জীয়ে কয়।\nআগৰ দিনৰ কাঠ-বাঁহৰ বিতোপন ঘৰ-বাৰীৰ নিদৰ্শন আজি ক’তো একো নাই। আজিলৈকে কোনো অসমীয়া প্রত্বতাত্বিকে বা চিত্ৰশিল্পীয়ে কোনো নিদৰ্শনকেই আঁকি আমাক দিয়া নাই। অসমীয়া বাঁহ-কাঠৰ ঘৰ-বাৰীৰ নিদৰ্শন আজিকালিৰ সত্ৰৰ ঘৰবাৰী, গাঁৱলীয়া সত্ৰান্ত মানুহৰ ঘৰ-বাৰীত আগৰ সেই বাঁহ-কাঠ স্থাপত্যৰ পিতলৰ, ৰূপৰ কামি খুওৱা বেৰ, হেঙুল হাইতাল বোলোৱা ৰুৱা-মাৰলী ইত্যাদিৰ একো নিদৰ্শন পাবলৈ নাই, কিছু আভাষহে পোৱা যায়। এই বাঁহ-কাঠ স্থাপত্যৰ একো নিদৰ্শন নোপোৱাত বিপদত পৰি মই বুৰঞ্জীবিদ ডঃ সূৰ্য্কুমাৰ ভূঞা, প্রত্বতান্বিক সৰ্ব্বেশ্বৰ কটকী, পুৰাতত্বিদ আনন্দ আগৰৱালা, ৰজনীকুমাৰ পদ্মপতি, সাহিত্যগুৰু পদ্মনাথ আৰু সাহিত্যৰথী বেজবৰুৱাকে আদি কৰি সাহিত্যিক, প্রত্নতাত্বিক শিল্পীসকলৰ সৈতেও নানা পুথি-পাজি চাই আলোচনা কৰি, শেষত সত্ৰৰ ঘৰ-বাৰী, অসমীয়া পুথিত থকা ছবি, অসমীয়া কাঁহীবাটি, কাপোৰ-কানি, ঘৰ-বাৰীৰ বিষয়ে কিম্বদন্তি আৰু বিদেশী ভ্ৰমণকাৰীয়ে লিখাৰপৰা সমল গোটাই সেই বাটেদিয়েই কল্পনাক চলাই ‘জয়মতী’ৰ দৃশ্য সজ্জা ৰচনা কৰিলোঁ। কামৰূপৰ ভাল বাঁহ-কাঠৰ কাম জনা মানুহৰ দ্বাৰাই সেইবোৰ নিৰ্ম্মাণ কৰোৱা হৈছিল। পিছত দৃশ্য-সজ্জাই অসমৰ বাঁহ-কাঠ স্থাপত্যক জীৱন্ত কৰি তুলিলে বুলি সকলোৱে সন্তোষ প্রকাশ কৰিছিল। বেজবৰুৱা ডাঙৰীয়াই দৃশ্য-সজ্জা দেখি “দুই ঘণ্টা আহোম ৰাজ্যত সোমাই থকা যেন লাগিছিল” বুলি কৈছিল। ডঃ ভুঞা আদি সকলোৱেই দৃশ্য-সজ্জা সম্পূৰ্ণ অসমীয়া বাঁহ-কাঠৰ স্থাপত্যৰ হৈছে বুলি মন্তব্য কৰিছিল।\nঅৱশ্যে এইবোৰ আৰু সমৃদ্ধকৈ নিশ্চয় দেখুৱাব পাৰি। আমি অসমীয়া মানুহ আন প্রদেশৰ দৰে ধনী হোৱা হ’লে আৰু ‘ছিকন্দৰ’ৰ দৰে দহ লাখ টকা খৰচ কৰি ‘জয়মতী’ কৰিবলৈ পোৱা হ’লে অৱশ্যেই পৃথিবী তভক্ খুৱাব পৰা বাঁহ-কাঠৰ কাৰেং দেখুৱাব পাৰিলোঁহেঁতেন। পিছে মনটো থাকিলে কি হ’ব-সিফালে যে ধন নাই! অসমীয়া দৰ্শকসকলে যেতিয়া অসমীয়া কথাছবি চাই লাখ লাখ টকা খৰচ কৰি কৰা বঙালী, হিন্দুস্থানী কথাছবিৰ সৈতে ৰিজাই অসমীয়া ছবি কিয় তেনে সাজ-সজ্জাৰে নোলায় বুলি ভাবে আৰু ক্ষুণ্ণ হয় তেতিয়া সদায় অসমীয়া জাতিৰ আৰ্থিক অৱস্থা আৰু অসমীয়া কথাছবিখন যে মাত্র ছয়খন জিলাত থকা মানুহৰ আধাখিনি লোকসংখ্যা অসমীয়াৰ মাজত চলিব আৰু সেই জনসংখ্যাই দিয়া খোৰাক খাই অসমীয়া কথাছবিয়ে তিমানখিনিহে দিব পাৰিব তাকো যেন ভালকৈ মনত ৰাখে। ইয়াক মনত ৰাখিলেই অসমীয়া প্রযোজকক অসমীয়া দৰ্শকে কথাছবি শিল্প গঢ়াত এক প্রধান সহায় কৰা হ’ব।\nঅসমীয়া কথাছবি ভাল কৰাৰ এটা ডাঙৰ অন্তৰায় হৈছে, যিমান টকা ব্যয় কৰিলে এখন ভাল ছবি হয় তিমানখিনি টকা ছখন জিলাত প্ৰায়েই নুঠে আৰু উঠিলেও কোনোমতে কাণে কাণ মাৰিহে ৰক্ষা পৰে। অসমীয়া যি কেইখন ছবি ‘জয়মতী’ৰ পিছত ওলাইছে তাৰ ভিতৰত ‘ইন্দ্ৰমালতী’য়েই খৰচৰ উপৰিও কিছু লাভ দিয়ে। কিন্তু ইন্দ্ৰমালতী কটকিনাকৈ প্রায় বাৰ হেজাৰ টকাৰ ভিতৰত উলিওৱা হৈছিল। ইমান কম টকাৰে ছবি উলিয়াই সৰ্ব্বাঙ্গসুন্দৰ কৰিব নোৱাৰি। আজিকালিতো ষাঠি সত্তৰ হেজাৰৰ কমে ছবিকে উলিয়াব নোৱাৰি। এতিয়া ওলোৱা ছবি ‘চিৰাজে’ ৰাইজৰপৰা আশাতীত সমাদৰ পাইছে আৰু টকাও যথেষ্ট উঠিছে; কিন্তু তেনে ছবিৰ বাবে সেইদৰে খৰচো হ’ব। চিৰাজত প্রায় একলাখ টকা খৰচ হৈছে। হয়তো ‘চিৰাজত দহহেজাৰ বা বিশহেজাৰ টকা ওপৰঞ্চি ৰব। কিন্তু চিৰাজৰ দৰে সদায় যে প্ৰত্যেকখন ছবিয়েই এক লাখ টকা খৰচ কৰি উলিয়ালে ৰাইজৰ সেই সমাদৰ পাব তাৰো একো নিশ্চয়তা নাই। সেইকাৰণে এতিয়া প্ৰধান কথা হৈছে অসমীয়াৰ এটা নিজৰ ষ্টুডিঅ’ৰ আৱশ্যক৷ তেতিয়া বহুত কম খৰচত ছবি উলিয়াব পাৰিব আৰু এখনত কিছু লোকচান হ’লেও আকৌ এখন উলিয়াবলৈ সমৰ্থ হৈ থাকিব।\nএই কথাটো মই আজি বহুত দিনৰ পৰা উপলব্ধি কৰিছোঁ। আজি যোল্ল বছৰেও আন যি কেইজন প্রযোজকে অসমীয়া ছবি উলিয়াইছিল তেখেতসকলে এই বিষয়ে আগবাঢ়িব নোৱাৰাত অসমীয়া শিল্পীসকলে আৰু নতুনকৈ উঠি অহা ডেকাসকলে অসমত এটা ষ্টুডিঅ’ স্থাপন কৰিবলৈ সদায় মোক ধৰি থকাত আকৌ এবাৰ চেষ্টা কৰি চাওঁ বুলি আগবাঢ়িব খুজিছোঁ। আৰু সেইবাবেই প্রথম কথাছবি ‘জয়মতী’ৰ শব্দসংস্কাৰ কৰি, আকৌ কিছু টকা ব্যয় কৰিও তাকে ৰাইজৰ আগলৈ অনা হৈছে। ৰাইজৰপৰা এই নতুন উদ্যমত আৰু অসমৰ শিল্প জগতৰ প্রধান অভাব এটা গুচোৱাৰ চেষ্টাত ৰাইজে সকলো দোষক্ৰটিলৈ নাচাই ‘জয়মতী’ৰ যোগেদি মোৰে সৈতে সহযোগ কৰিব বুলি আশা কৰিলোঁ।\nগড় মাপকাঠী 4.9 / 5. ভোট : 71\nনগা পাহাৰত গদাপাণি – জয়মতী চলচ্চিত্ৰৰ চিত্ৰনাট্যৰ কিছু অংশ


Prozine in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Prozine ar byavahar, ppali, parshwakriya, upkaar, kriya-pratikriya aaru satarkatabani\nmember can buy this for ₹3.4\nProzine की जानकारी\nProzine ৰ লাভ আৰু ব্যৱহাৰসমূহ- Prozine Benefits & Uses in Assamese- Prozine ar laabh aaru byavaharsamuh\nProzine ৰ পালি আৰু সেয়া কেনেদৰে ল'ব- Prozine Dosage & How to Take in Assamese - Prozine ar paali aaru xeya kenedore lobo\nProzine ৰ পাৰ্শ্চক্ৰিয়াসমূহ- Prozine Side Effects in Assamese- Prozine ar parshwakriyasamuh\nProzine সংক্ৰান্ত সতৰ্কতাবাণীসমূহ- Prozine Related Warnings in Assamese- Prozine xonkranta xatarkatabanisamuh\nঅইন দৰৱৰ সৈতে Prozineৰ গুৰুতৰ ক্ৰিয়া-প্ৰতিক্ৰিয়া- Severe Interaction of Prozine with Other Drugs in Assamese- Oinor xoite Prozine ar gurutor kriya-pratikriya\nProzine মতভেদসমূহ- Prozine Contraindications in Assamese- Prozine nishedhsamuh\nProzine ৰ বিষয়ে সততে সোধা প্ৰশ্নসমূহ- Frequently asked Questions about Prozine in Assamese- Prozine ar bikhoye satate xodha prashnasamuh\nখাদ্য আৰু মদৰ সৈতে Prozine ক্ৰিয়া-প্ৰতিক্ৰিয়া- Prozine Interactions with Food and Alcohol in Assamese- khadya aaru modor xoite Prozine kriya-pratikriya\nProzine ৰ লাভ আৰু ব্যৱহাৰসমূহ - Prozine Benefits & Uses in Assamese - Prozine ar laabh aaru byavaharsamuh\nProzine তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nProzine ৰ পালি আৰু সেয়া কেনেদৰে ল'ব - Prozine Dosage & How to Take in Assamese - Prozine ar paali aaru xeya kenedore lobo\nProzine-ৰ উপাদানসমূহ - Prozine Active Ingredients in Assamese - Prozine-ar upadaansamuh\nProzine ৰ পাৰ্শ্চক্ৰিয়াসমূহ - Prozine Side Effects in Assamese - Prozine ar parshwakriyasamuh\nগৱেষণাৰ ভিত্তিত, Prozine ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nProzine সংক্ৰান্ত সতৰ্কতাবাণীসমূহ - Prozine Related Warnings in Assamese - Prozine xonkranta xatarkatabanisamuh\nProzine-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nProzine এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Prozine খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nProzine-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Prozine গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Prozine গ্ৰহণ কৰিব নালাগে।\nবৃক্কত Prozine কি প্ৰভাৱ দেখা গৈছে?\nবৃক্ক ৰ বাবে Prozine সম্পূৰ্ণৰূপে সুৰক্ষিত।\nযকৃতত Prozine কি প্ৰভাৱ দেখা গৈছে?\nকলিজা ৰ বাবে Prozine সম্পূৰ্ণৰূপে সুৰক্ষিত।\nহৃদযন্ত্ৰৰ ক্ষেত্ৰত Prozine ৰ কি প্ৰভাৱ দেখা গৈছে?\nProzineএ হৃদয়ত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Prozineৰ গুৰুতৰ ক্ৰিয়া-প্ৰতিক্ৰিয়া - Severe Interaction of Prozine with Other Drugs in Assamese - Oinor xoite Prozine ar gurutor kriya-pratikriya\nProzine তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nProzine মতভেদসমূহ - Prozine Contraindications in Assamese - Prozine nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Prozine লোৱা অনুচিত যাতে -\nProzine ৰ বিষয়ে সততে সোধা প্ৰশ্নসমূহ - Frequently asked Questions about Prozine in Assamese - Prozine ar bikhoye satate xodha prashnasamuh\nএই Prozine-এ অভ্য়াস বা নিচাৰ সৃষ্টি কৰে নেকি?\nহয়, আপুনি Prozineৰ প্ৰতি আসক্ত হৈ পৰিব পাৰে। সেয়ে এয়া লোৱাৰ আগেয়ে ডাক্তৰৰ সৈতে পৰামৰ্শ কৰক।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Prozine লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, কিন্তু Prozine লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nহয়, Prozine লৈ মানসিক বিসংগতিৰ চিকিত্সা কৰিব পাৰি।\nখাদ্য আৰু মদৰ সৈতে Prozine ক্ৰিয়া-প্ৰতিক্ৰিয়া - Prozine Interactions with Food and Alcohol in Assamese - khadya aaru modor xoite Prozine kriya-pratikriya\nখাদ্য আৰু Prozineৰ ক্ৰিয়া-প্ৰতিক্ৰিয়া\nখাদ্যৰ সৈতে Prozine লোৱাটো স্বাভাৱিক।\nমদ আৰু Prozineৰ মাজৰ প্ৰতিক্ৰিয়া\nProzine আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nProzine ৰ অনুকল্প - Substitutes for Prozine in Assamese\nProzine ৰ মূল্য আৰু পেকৰ চাইজ - Prozine Price and Pack Size in Assamese - Prozine ar mulya aaru pakor size\nআপুনি বা আপোনাৰ পৰিয়ালৰ কোনোবাই Prozine লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Prozine ব্যৱহাৰ কৰিছিল নেকি?\nআপুনি কিমান পৰিমাণে Prozine সেৱন কৰিছিল?\nআপুনি Prozine ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Prozine সেৱন কৰে?


জেপিএল ২০২৩ – সোনটো ৰঞ্জন বৰুৱা – ফটাঢোল\nJune 1, 2019 ভিন্নস্বাদ\t13 Comments\nজেপিএল ২০২৩ – সোনটো ৰঞ্জন বৰুৱা\nৰেগুলাৰ বাৰখনলৈ সোমাবলৈ লওঁতেই সি পালেহি। গাড়ীৰ ভিতৰৰ পৰাই সি চিঞৰিলে\n-“ঐ আহ, আজি নবহোঁ, এঠাইত যাওঁ ।”\n– “ক’ত যাৱ?”\n– “বাটত কৈ যাম ব’ল, বিৰাট আৰ্জেন্ট দেৰি হ’ব নহ’লে।” আৰু প্ৰশ্ন নকৰি চিধা গাড়ীত বহিলোঁ।\n“আজি আমাৰ বাবে বিৰাট স্পেচিয়েল দিন, সকলোৱে আমাৰ দাবী মানি ল’লে।”\n” দাবী মানি ল’লে মানে? “\n” তইতো জান, আই পি এলৰ দৰে নিলামৰ ব্যৱস্থা কৰিবলৈ আমি দাবী জনাই আছিলোঁ। সদায় আমি বিক্রী হ’বলৈ তৎপৰ হৈ থাকোঁ বা বিক্ৰী যাওঁ। কিন্তু খেলুৱৈৰ দৰে সন্মান কেতিয়াও নাপাওঁ। “\n” কথাটো হয় বাৰু, সকলোৱে লেইলেই চেইচেই হে কৰে।”\n” তই চা, আমি যাৰ ওচৰত বিক্ৰী যাওঁ, তাৰ প্ৰতি আমি কিমান লয়েল, কোনো পোহনীয়া জীৱতকৈ কম নহয়। কিন্তু কেতিয়াবা আমাৰ বিশ্বাসযোগ্যতাৰ উদাহৰণ দিয়া দেখিছনে?”\nআগত গাড়ীৰ জাম, সি নিশ্চুপ হৈ গাড়ী চলাবলৈ ল’লে। মনে মনে ভাবিলোঁ, হয় কথাটো, ইহঁতে ইমান নিষ্ঠাৰে প্ৰভুভক্তি কৰে কিন্তু নেজ লৰাই গৌৰৱ কৰিব পৰাকৈ কোনেও স্বীকাৰ নকৰে। ফ্ৰেঞ্চাইজী খেলুৱৈয়ে দল সলনি কৰাৰ পাছত নতুন দলত নিষ্ঠা আৰু বিশ্বাসযোগ্যতাৰে পুৰণা দলৰ বিৰুদ্ধে খেলাৰ দৰে ইহঁতেও লাজ চৰম নোহোৱাকৈ নতুন মালিকৰ তলত পুৰণা মালিকৰ বিপক্ষে খেলিব পাৰে।\n“এইবাৰ আমাৰ দাবী সকলো ৰাজনৈতিক দলে মানি লৈছে, নলৈ পাৰে জানো? আমিয়েতো ৰাজনৈতিক দলৰ সকলো প্ৰয়োজন পূৰণ কৰি দেশক বিকাশৰ দিশে লৈ যোৱাত সহযোগ কৰিছোঁ । গতিকে এইবাৰ সকলো ৰাজনৈতিক দলেই সাংবাদিক ক্ৰয় কৰিবলৈ সম্মতি জনাই জে পি এল মানে জাৰ্নেলিষ্ট প্ৰিমিয়াৰ লীগ্ পাতিবলৈ লৈছে। আজি খেলুৱৈৰ নিলাম হ’ব” অকণমান মুকলি পাই সি পুনৰ কথা আগ বঢ়ালে।\n“হাঃ হাঃ হাঃ, এইখন চুপাৰ ডুপাৰ হিট্ লীগ্ হ’ব চাবি। আই পি এলে পাত্তাই নাপাব । আৰে তহঁতৰ প্ৰতিটোৱেই ঘাগু ঘাগু অলৰাউণ্ডাৰ। প্ৰতিজনেই হুক ষ্টেটড্ৰাইভ মাষ্টাৰ, গুগলি দুচৰা চুইং, প্ৰয়োজনত কি কৰিব নোৱাৰ তহঁতি। ফিল্ডিংততো চুবই নোৱাৰি। গালিত যি বাঘৰ দৰে চুপ লৈ থাক নহয়, বিৰোধীয়ে ভুল শ্বট্ খেলিল কি নেখেলিল, আউট। কেতিয়াবাতো তালফাল আপীল কৰি মিছাকৈয়ে বিপক্ষক আউট কৰি দিয়.. চুপাৰ হিট্ হ’ব চাবি। চাল্লা আম্পায়াৰৰ লগত ব্লেকমেইলিং,দালালি কৰি খেলৰ ফলাফল তহঁতৰ দৰে কোনে সলাব পাৰিব? হাঃ হাঃ হাঃ ….\nপুনৰ জাম আৰম্ভ হল, সি আকৌ নিশ্চুপ হৈ গাড়ী চলালে। মনে মনে তাৰ কথাটো জুকিয়াই চালোঁ। সঁচাকৈ ইহঁত পাক্কা খিলাড়ী। কভাৰত ফিল্ডিং কৰিবলৈ দিয়ক, মালিকৰ অনিষ্ট কৰিব পৰা একো খবৰ বাউন্ডেৰী পাৰ হ’বলৈ নিদিয়ে। মালিকৰ লেগত স্কুৱাৰ্ লেগ্ হৈ এনেদৰে পৰি থাকে যে মালিকে ক্ৰয় কৰা কৃতজ্ঞতা অনুভৱ সৰ্বসময়ত কৰি থাকে। মালিকৰ প্ৰতিটো লেগক ফাইন-লেগ্ বুলি সাবটি ধৰি লৈ যি কোনো পৰিস্থিতিৰ মুখামুখি হৈ হ’লেও থাৰ্ডমেনৰ হাতত পৰাৰ আগেই খবৰ কেটচ্ কৰি লয়।\nসাংবাদিকে যি বেইমানি কৰি ডিপ্ বাউণ্ডেৰি চেফ্ কৰে, খেলুৱৈৰ পৰা সেয়া আশা নকৰাই ভাল। সিহঁতে অকল খেলিবহে জানে, সেইটো কৰিবলৈ গৰজিব,কামুৰিব পাৰিব লাগিব।\nনীৰৱতাৰ অন্ত পেলাই সি পুনৰ আৰম্ভ কৰিলে ” বুজিছ, এইখন লীগ্ চুপাৰ হিট্ হ’ব। খেলৰ নিয়ম মতে খেলৰ সময়ত গালি গালাজ, ঠাট্টা, কুৎসা, মিথ্যাকথা সকলো লিগেল,গতিকে কিমান উপভোগ্য হ’ব ভাবি চা। এনেও আমাৰ খেলত ৰাইজে কিমান আমোদ পাই দেখিয়ে আছ ।আমাৰ খেলৰ পৰা সৃষ্টি হোৱা ভুল বুজাবুজি, সংঘৰ্ষ , শত্ৰুতা, শংকা আদিৰে ৰাজনৈতিক দলে দেশৰ বিকাশ কৰিব পাৰে। ৰাজনৈতিক দলৰ লাভ দেশৰ লাভ গতিকে ইয়াত ব্লেকমানি ইউজ্\nকৰিলেও হুৱাইটেই হ’ব বুলি চৰকাৰে ঘোষণা কৰি দিছে । পালোঁহিয়েই ব’ল…..।”\nভিতৰলৈ সোমাই গৈ দেখিলোঁ, বিৰাট কাৰবাৰ।ৰঙীন লাইটৰ জিকমিকনি, বাৰত ৰঙীন পানীয়ৰ গিলাচৰ তিৰবিৰণি। ইতিমধ্যে হলটো ক্ৰেতা বিক্ৰেতা, দৰ্শক পণ্যৰে ভৰি পৰিছে। ইফালে সিফালে চাই সি মোক এচুকলৈ লৈ গ’ল। সেই চুকৰ টেবুলবোৰ বুদ্ধিজীৱী সকলৰ মনোৰঞ্জনৰ বাবে সংৰক্ষিত বুলি টেগ্ কৰা আছে। লগতে এক নিৰ্দেশনা-সকলো বুদ্ধিজীৱীয়ে মুখ আৰু কাণ বন্ধ ৰাখিব লাগিব। মাত্র চকু খোলা ৰাখি লক্ষ্য কৰি থাকিব পাৰিব। নিজ নিজ শিবিৰ মতে বুদ্ধিজীৱীসকলে টেবুল বাছি লৈছে। ইখন টেবুলত বহা বুদ্ধিজীৱীৰ লগত সিখন টেবুলত বহাসকলৰ মাজত অহি-নকুল সম্পর্ক। কেইজনমানে চিনিব নোৱাৰাকৈ মাফলাৰ মাৰি আহিছে,যাতে পিছত শিবিৰ সলনি কৰিলেও কোনেও ধৰিব নোৱাৰে । ময়ো মোৰ শিবিৰৰ টেবুলৰ কাষলৈ গৈ চকীত বহি নিলামৰ আলেখ লেখ চাবলৈ ল’লোঁ। মোক তাতে এৰি সি ইতিমধ্যে তাৰ সাংবাদিক বন্ধুসকলৰ মাজত বিলীন হৈ গ’ল।\n“.. দলসমূহে পূৰ্ণ যুঁজাৰু মনোভাবেৰে খেলিব লাগিব।বিনিময়ত বিৰোধীয়ে দিয়া গালি গালাজ, ধক্কা মুক্কা আদি গম্ভীৰতাৰে ল’ব নালাগিব, কিয়নো তাৰ বাবে এই নিলামত আপোনালোকে উপযুক্ত পাৰিশ্ৰমিক পাব। এতিয়া জেপিএলৰ কেন্দ্রীয় সমিতিক আসন গ্ৰহণ কৰিবলৈ অনুৰোধ জনালোঁ। ” নিলামৰ সঞ্চালকৰ ঘোষণাৰ লগে লগে কেন্দ্রীয় সমিতিয়ে আসন গ্ৰহণ কৰিলে।\nসকলো দেশত দূৰ্নীতি দেখিলেও চকুমুদা মূধাফুটা সাংবাদিক, তেওঁলোকৰ তত্বাৱধানতে আজিৰ নিলাম হ’ব। বিভিন্ন চেনেলৰ অসংখ্য সাংবাদিক বিভিন্ন মুদ্ৰাত বহি আছে। বাতৰিকাকতৰ মালিক, ৰাজনৈতিক দলৰ দালাল সকলো নিৰ্ধাৰিত স্থানত বহি আছে। সকলোৰে উৎসুকতা। নিলামৰ মূল প্ৰক্ৰিয়ালৈ অপেক্ষা কৰি আছে।\nসঞ্চালকজনে পুনৰ ঘোষণা কৰিলে-\n” আজিৰ নিলামত অংশগ্রহণ কৰা সাংবাদিক বন্ধুসকল, মন দি শুনক। নিলামত বিক্রী হোৱা সাংবাদিকৰ মগজু আৰু মুখৰ গৰাকী ক্ৰয় কৰা মালিকৰ হ’ব। তেখেতে যেনেদৰে ইচ্ছা কৰে তেনেদৰে ব্যৱহাৰ কৰিব পাৰিব। বিক্রী হোৱা সাংবাদিকক নিজৰ মগজু ব্যৱহাৰ কৰিবলৈ দিয়া নহ’ব। এবাৰ বিক্রী হোৱাৰ পাছত এই চিজনলৈ বিৰোধীলৈ থু পেলাবলৈহে মুখ খুলিব পাৰিব।চেনেলত বহি মালিকৰ মতে বিৰোধীক ধমক্ দিয়ে ভূকে, আঁচুৰে, কামোৰে চব কৰিব পাৰিব। নিজেও মাৰ খাই ৰাইজৰ দয়া বুটলিবলৈ সুযোগ পাব।………”\nসদৌশেষত নিলাম আৰম্ভ হ’ল।\n“প্ৰথমে সেইসকল বন্ধুৱে হাত দাঙক, যিসকলৰ পূর্বে বিক্রি হোৱাৰ অভিজ্ঞতা আছে। যি কলমৰ লগতে মালিকৰ পূজা কৰাৰ অভিজ্ঞতা আছে।” লগালগ একুৰি মান হাত ওপৰলৈ উঠিল। নিজ নিজ পোহনীয়া সংবাদিকক দেখি নেতাসকলে মিচিকিয়াই হাঁহিলে। আইকন প্লেয়াৰ হিচাপে এওঁলোকৰ নিলাম হৈ গ’ল।\nসঞ্চালকে পুনৰ ঘোষণা কৰিলে-\n“এইবাৰ সেইসকল বন্ধুৱে হাত দাঙক, যি কৌৰৱৰ চাউল খাই পাণ্ডৱৰ গুণ গাই পাইছে।”\nতিনি কুৰি মান হাত ওপৰলৈ উঠিল। বিক্রী যোৱাৰ জন্মজাত গুণ তথা একে সময়তে দুটা পাৰ্টিৰ মাল হজম কৰিব পৰা গুণৰ বাবে এইসকলক কিনিবলৈ হেঁটাওপৰা লাগিল। সকলো টি ভিৰ সাংবাদিক, সাংবাদিকৰ উচ্চ বৰ্ণ। চনচনি চেনেলৰ মুখফটা দেৱীৰ নিলাম আৰম্ভ হোৱাৰ সময়ত মেহ্ফিল জমি গ’ল।সদায় বিৰোধীক গালিৰে পৰাস্ত কৰি দিয়া মুখফটা দেৱীক নিজৰ দলত ৰাখিবলৈ ইজনে সিজনৰ ওপৰত বিড অফাৰ দিব ধৰিলে। শেষত সৰ্বাধিক ধনত বিক্রী হৈ গ’ল। দ্বিতীয় সৰ্বোচ্চ দামত বিক্রি হ’ল চৰকাৰৰ ওপৰত প্ৰশ্ন কৰাৰ বাবে বুদ্ধিজীৱীৰ ওপৰত হাত তোলা বিদ্ৰোহী চেনেলৰ বিদ্ৰোহীজন। বিডৰ ওপৰত বিড পৰাৰ বাবে আকাশলঙ্ঘী দামত এজন এজনকৈ সকলো বিক্রী হৈ গ’ল।\nপৰবৰ্তী শ্ৰেণী সাংবাদিকৰ নিলাম আৰম্ভ হোৱাৰ আগতে সঞ্চালকে বিৰতি ঘোষণা কৰিলে। মই বাৰলৈ খোজ ল’লো । তাতে নিজৰ শিবিৰৰ বুদ্ধিজীবী এজন লগ পাই নিলামৰ ক্ৰয়-বিক্ৰয়ৰ বিষয়ে আলোচনা কৰোঁতে অলপ সময় পাৰ হৈ গ’ল।\nনিজৰ টেবুললৈ ঘূৰি আহি দেখিলোঁ ইতিমধ্যে নিলামে শেষ পৰ্য্যায় পালেহি। বহু সাংবাদিক বিক্রী নোহোৱাকৈ ৰৈ গ’ল যদিও দল গঠন কৰিব পৰাকৈ কিনা-বেচা হৈ গ’ল।\nকাকতৰ সাংবাদিকৰ নিলাম প্ৰক্ৰিয়া চলি আছে।ক্ৰেতা পায় নে নাপায় তাৰ চিন্তাত নিলামৰ বাবে ইচ্ছুক সাংবাদিকসকলৰ মুখ শুকাই যোৱা যেন অনুভৱ কৰিলোঁ। সম্পাদকৰ আতংকত মৰি মৰি জীয়াই থকা এই সাংবাদিকসকলৰ নিলাম আৰম্ভ হ’ল।\nসঞ্চালকে এইসকলৰ বিক্রীৰ চৰ্ত ঘোষণা কৰিলে –\n“যিসকলে চলে-বলে কিম্বা কৌশলে বিজ্ঞাপন আনিব জানে,সেইসকলে হাত দাঙক।”\nপোন্ধৰ বিশখনমান হাত ওপৰলৈ উঠিল। ভালদৰে লক্ষ্য কৰি দেখিলোঁ তাৰ বেছিভাগেই ঈ আৰু ই ৰ মাজত পাৰ্থক্য কি ক’ব নোৱাৰিব, কিন্তু ক’ত বিজ্ঞাপন পোৱা যাব ভালদৰেই জানে। কাকতৰ মালিকৰ বাবে বাতৰিতকৈ বিজ্ঞাপন বেছি প্ৰয়োজনীয়। বাতৰি টিভিৰ বাতৰি চাই আৰামত বনাই ল’ব পাৰি কিন্তু বিজ্ঞাপন নহ’লে ধন ক’ৰ পৰা আহিব? মন্ত্রীৰ ভৰিত পৰি চৰকাৰী বিজ্ঞাপন পোৱা নোপোৱাৰ নিশ্চিতি নাই। নিলাম আগবাঢ়িল।ক্ৰেতাৰ আগ্ৰহ কম, বেচিভাগ বেছি প্ৰাইচতে বিক্রি হৈ যাব ধৰিলে।\nনিলাম আকৰ্ষণহীন হোৱাৰ বাবে টেবুলৰ চৌকাষে বহি থকা নিজা শিবিৰৰ বুদ্ধিজীৱীসকলৰ মাজত ক্ৰয়-বিক্ৰয়ৰ খুঁতবোৰ আলোচনা আৰম্ভ হ’ল। এনেতে সঞ্চালকৰ ঘোষণা কাণত পৰিল-\n“এইবাৰ আহিছো বুদ্ধিজীৱী সমাজলৈ….. ।\nঘোষণাটো শুনাৰ লগে লগে মোৰ চকুৰ আগতো ভৱিষ্যতৰ এক সোনালী সপোনে দোলা দি গ’ল……..।\n« মেগী – দীপামণি শইকীয়া\nকৃষ্ণাৰ্জুনৰ গৃহস্থালি – ধনজিত বৰুৱা »\nসঁ‌চাকৈ বৰ বেলেগ লিখিছে দেই . . মজা\nসাংঘাটিক লিখিছেহে!!! বঢ়িয়া লাগিল।\nআৰু এভাগ সম্পদ এইটো\nআলোচনীত স্থান দিয়াৰ বাবে ধন্যবাদ দাদা\nমজ্জা হৈছে ভাই।তোৰ লিখা এৰিব নোৱাৰি।\nসাংঘাটিক ব্যংগ৷ভাল পালোঁ৷\nতোমাৰ লেখা সাংঘাতিক ৷ এইয়াহে ব্যংগ !\nবাপৰে কি এৰিলেহে এইটো।


সম্পাদকীয়–তৃষ্ণা টি. ভূঞা – ফটাঢোল\n“নোৱাৰোঁ কথাটি হেৰা বেয়া কথা বৰ\nকদাপি নহয় সিটি কথা মানুহৰ৷“\nশ্ৰেণীকোঠাত মাষ্টৰৰ মাৰৰ ভয়তে মুখস্থ কৰি আঁওৰোৱাৰ পৰা গধূলি মা দেউতাক দেখাই টেটু ফালি আবৃত্তি কৰালৈ ওপৰোক্ত কবিতালানি আমাৰ আটাইৰে আপোন৷ “তোমাৰ প্ৰিয় কবিতা এফাকি গোৱা“ বুলি কলেজ ৰেগিঙত সোধোঁতেও মুখেৰে এইফাকি কবিতাহে ওলাইছিল৷ সময় বাগৰিল৷ কবিতা নতুন হ’ল৷ মডাৰ্ণ কবিতা আহিল য’ত কবিয়ে প্ৰেয়সীৰ চুলিক চাওমিনৰ লগত তুলনা কৰিও ৱাহ ৱাহ বুটলিলে৷ খাৰখোৱা মগজুৱে কিন্তু সেইবোৰ নুবুজিলে আৰু স্কুলীয়া দিনৰ সেই সাৰুৱা কবিতাবোৰহে মনত ৰাখিলে৷\nআজি ২০১৯ চনৰ ফেব্ৰুৱাৰী মাহৰ দুৱাৰদলিত ভৰি দি অনুভৱ কৰিছোঁ, এইবোৰ যে কবিতা অকবিতাৰ কথা গাই আছোঁ, জীৱনৰ কোন ক্ষণত বাৰু এই সাৰুৱা কবিতাবোৰৰ বচন আখৰে আখৰে পালন কৰিছোঁ৷ “মই গান্ধীজীৰ দৰে হ’ম, সদায় সত্য পথত ৰ’ম“ বুলি হেঁপাহেৰে আবৃত্তি কৰা চোকা ল’ৰাজন আজি দুৰ্নীতিৰ বোকাত কিয় লিপ্ত? বা “ডাল ভৰি ভৰি ফল ফুল লাগে ক’ত পাওঁ তলসৰা“ শীৰ্ষক শুৱনি গাঁওখন এতিয়া অভাৱে জুৰুলা কৰা পৰিত্যক্ত অঞ্চল কিয় হৈ পৰিলে? “এনেখন শুৱলা মাত“ ৰ অসম দেশখন এতিয়া কিয় অবাইচ মাত, ক্ষোভ, গৰিহণা, ঠগবাজিৰ কেন্দ্ৰভূমি হৈ উঠিল?\nএই অল্পমতিৰ মগজুৰ পৰিসৰে ঢুকি পোৱামতে এই সকলো সমস্যা, সকলো গ্লানি-বিদ্বেষ, হিংসা-প্ৰতিহিংসাৰ কাৰক হৈছে আমাৰ অন্তৰত থূপ খাই থকা ঋণাত্মক চিন্তাধাৰা আৰু তাৰেই নিৰ্ধাৰিত আমাৰ জীৱনৰ সিদ্ধান্ত আৰু গতিপথ৷ শৈশৱত খোলা চকুৰে দেখা আমাৰ সেই নিষ্পাপ সপোনবোৰো এই বৰ্তমানৰ ঋণাত্মক চিন্তাৰ ক’লা ডাৱৰে জানো পংগু কৰি পেলোৱা নাই? ’নাজানো’, ’নোৱাৰোঁ’, ’নহ’ব’, ’অসম্ভৱ’ ইত্যাদিৰে দিনটো আৰম্ভ কৰি ৰাতিটোও শেষ নকৰোঁ জানো আমি আজিকালি?\nআহক এই চেগতে অকণমান আত্মবিশ্লেষণ কৰোঁ আৰু এই ঋণাত্মক চিন্তাধাৰাক মন-মস্তিস্কৰ পৰা আজুৰি উলিয়াই দিওঁ৷\nআমি মানুহবোৰে জীৱশ্ৰেষ্ঠ বুলি নিজকে গণ্য কৰিলেও কিন্তু এক সুস্থিৰ চিন্তাধাৰাৰ জীৱ বুলি সদায়ে পৰিচয় দিব নোৱাৰোঁ৷ আমাৰ চিন্তা পৰিৱৰ্তনশীল, বহু সময়ত আত্মবিৰোধী আৰু পশ্চগামী৷ সৰুতে যিটো বীজগণিতৰ নিমিলা অংক মিলাবলৈ দিন ৰাতি একাকাৰ কৰিছিলোঁ, এতিয়া আনকি বজাৰৰ বাজেটখন নিমিলিলে আমি হাৰ মানি “থ হেৰৌ“ বুলি স্মাৰ্টফোনটো হাতত লৈ ফেচবুক খুলি বহি যাওঁ৷ আমি অলপ বিপদ বা বিৰোধ পালেই আমাৰ সপোনৰ পৰা দৈনন্দিন কাৰ্য্যসূচীলৈ সকলো পৰিৱৰ্তন কৰি দিওঁ৷ অসফল হোৱাৰ ভয়টোৱে আমাৰ মন-মগজুক এনেদৰে গ্ৰাস কৰি পেলাইছে যে আমি জীৱনৰ পথত অহা বহুখিনি কাম, সপোন, কৰ্তব্য এনেদৰে ভৰিৰে পিটিকি মোহাৰি পেলাই দিছোঁ যাতে আমাৰ নামৰ কাষত অসফলতাৰ মোহৰ নালাগে৷\nকিন্তু জীৱনৰ চৰম সত্যটোৱে হৈছে যে আমি জীৱনত আগুৱাই যাবলৈ বহুত ঘাত-প্ৰতিঘাত, তিতা-কেঁহা, ককৰ্থনা-তিৰস্কাৰ সহ্য কৰিবলগীয়া হ’বই৷ “জীৱন জীৱন বৰ অনুপম“ এনেই শুই বাগৰি অনুভৱ কৰিব নোৱাৰি৷ এই কঠোৰ বাটচোৱা বা ঘাত-প্ৰতিঘাতবোৰ আমাৰ জীৱনত নানা ৰূপত, বিভিন্ন সময়ত, অপ্ৰত্যাশিত বা অসামান্য ক্ষণ বা ঠাইত আহিব পাৰে৷ জীৱনৰ যুঁজখনৰ কোনো ধৰা-বন্ধা স্থান-কাল-পাত্ৰ নাথাকে৷\nনিউটনৰ সিদ্ধান্ত অনুসৰি সকলো ক্ৰিয়াৰে এক সমৰৈখিক আৰু বিপৰীতমূলক প্ৰতিক্ৰিয়া থাকে৷ জীৱনৰ প্ৰাকৃতিক চকৰিটোও প্ৰায় এনেকৈয়ে চলে৷ ভিৰ বাছ এখনত দৌৰি সোমাব লাগিলেই যদি প্ৰত্যাহ্বানৰ সন্মুখীন হবলগীয়া হয়, জীৱনৰ যুঁজত কুমজেলেকুৱা হৈ হাত সাৱটি থাকিলে কেনেকৈ বহি বহি সাফল্য পাব বাৰু!\nইয়াতেই মহাকাশচাৰী বিজ্ঞানীসকলৰ এক উদাহৰণ দিব বিচাৰিছোঁ৷ মহাকাশচাৰীসকলৰ অনুভৱ অনুসৰি যেতিয়াই তেওঁলোক বহিঃমণ্ডললৈ যায়, তাত ঘৰ্ষণ আৰু মাধ্যাকৰ্ষণ অতি কম পৰিমাণে অনুভৱ কৰে৷ তেনেকুৱা অৱস্থাত তেওঁলোকৰ মাংসপেশী আৰু হাড় ইমানেই দুৰ্বল হৈ পৰে যে তেওঁলোকৰ বহুতেই খোজ কঢ়াৰ সামৰ্থ্য বা পৃথিৱীলৈ ঘূৰি অহাৰ সামৰ্থ্য হেৰুৱাই পেলায়৷ এক বিৰোধমুখী প্ৰতিক্ৰিয়া অৰ্থাৎ ঘৰ্ষণ আৰু মাধ্যাকৰ্ষণৰ অবিহনে যে মানৱ জীৱনৰ ক্ৰিয়া-প্ৰতিক্ৰিয়াও বন্ধ হ’ব পাৰে তাৰ এক জ্বলন্ত উদাহৰণ এই মহাকাশচাৰীসকলৰ অনুভৱ৷ তথাপিও তেওঁলোক পিছ হুহুঁকি নৰয়, অসফলতা বা মৃত্যুৰ ভয়ে তেওঁলোকৰ সপোনক কুঠাৰাঘাত কৰি পংগু কৰি নোতোলে৷\nসেয়েহে, যদি আমি কেতিয়াও প্ৰত্যাহ্বান বা বিৰোধৰ সন্মুখীন নহওঁ, আমি ক’ব নোৱাৰিম যে আমি প্ৰকৃত অৰ্থত মানৱ জীৱন যাপন কৰিছোঁ৷ বিখ্যাত সমাজবিজ্ঞানী গফমেনৰ মতে এই ভোগ-বিলাসৰ দুখ-কষ্টবিহীন আৰামী জীৱন কেৱল ঘৰচীয়া বা পোহনীয়া প্ৰাণীৰহে হ’ব পাৰে, সমজুৱা প্ৰাণী হিচাবে আমি মানুহবোৰে সুখ-দুখ, হাঁহি-কান্দোন ইত্যাদিৰ সন্মুখীন হোৱাটো বাঞ্চনীয়৷ ‘Presentation of Self in Everyday Life’ শীৰ্ষক কিতাপখনত গফমেনে পুনৰাই লিখিছে যে আপুনি যদি আপোনাৰ জীৱনত কোনোদিন দুখ বা সংঘৰ্ষ অনুভৱ কৰা নাই, তেতিয়া হয়তো আপোনাৰ জীৱনটো inherited অৰ্থাৎ আহৰণ কৰাহে, acquired অৰ্থাৎ আয়ত্ব কৰা নহয়৷ যিকোনো ধনাত্মক জীৱনৰ পৰিচয় ইয়াক আয়ত্ব কৰিবলৈ কৰা ঋণাত্মক সংঘৰ্ষসমূহৰ ফল যিয়ে আমাৰ জীৱনক এক সুকীয়া দৃষ্টিৰে চোৱাত সহায় কৰে৷ এই যে ঋণাত্মক ভাৱনা, গতিবিধি এইবোৰৰ কথা আলোচনা কৰি আছোঁ এয়া আন একো নহয় বৰঞ্চ আমি আমাৰ ব্যক্তিগত বা সামাজিক জীৱনত মুখামুখি হোৱা মুহূৰ্তবোৰ – কৰ্মক্ষেত্ৰত পোৱা দৈনন্দিন বিৰক্তি বা তিক্ততা, আপোনাৰ নিজৰ পৰিবাৰ বা স্বামীৰ লগত হোৱা মনোমালিন্য, বেৰোজগাৰী ইত্যাদি৷\nসেয়েহে, খোলা চকুৰে সপোন দেখি তাক বাস্তৱ ৰূপ দিব পৰা সামৰ্থ্যৱান এক সফল ব্যক্তি হ’ব বিচাৰিলে আমি এই ঘাত-প্ৰতিঘাতবোৰ হাঁহিমুখে আকোৱালি লৈ আগুৱাই যাব লাগিব৷ তাৰ কাৰণে প্ৰতি পদতে লাগিব আমাক এক নিষ্পাপ শিশুৰ দৰে জগত জিনিব পৰা সপোন৷ “নোৱাৰোঁ কথাটি হেৰা বেয়া কথা বৰ“ বুলি আঁওৰোৱাৰ লগতেই এই বাক্যশাৰী জীৱনৰ গতিপথত আখৰে আখৰে পালন কৰিবও পাৰিব লাগিব৷ হিংসা-দ্বেষ আদিৰ দৰে ঋণাত্মক ভাৱনাবোৰক মচি নাইকিয়া কৰি মানুহ হিচাবে খোজ দিব লাগিব৷ সদায় মনত ৰখা উচিত যে আমি জীৱশ্ৰেষ্ঠ মানৱ৷ আমাক আন জন্তুতকৈ শ্ৰেষ্ঠ আমাৰ বিচাৰ বিবেচনাই বনায়৷ সেয়েহে অসফলতা, ভয়, লাজ ইত্যাদিক গতিয়াই আকৌ মানুহ হিচাবে পৰিচয় দিওঁ আহক৷\nশেষত, বাইবেলৰ এষাৰি কথাৰে সামৰণি মাৰিছোঁ য’ত জোচেফে নিজৰ ভায়েকসকলক কৈছে “তোমালোকে ভাবিছা মোৰ ওপৰত অত্যাচাৰ হৈছে, কিন্তু ভগৱানে ইয়াৰ ছলেৰে তোমালোকক বৰদান দিছে৷ দুখ নকৰিবা, দুখ-বেদনা, কান্দোন, খঙ ইত্যাদিক এক ধনাত্মক ৰূপ দিবলৈ চেষ্টা কৰা৷ বিৰোধী পাহাৰখন ভাঙি দিয়া এক সুখ আৰু হাঁহিৰ বন্যাৰে আৰু সিহঁতক ভুল প্ৰতিপন্ন কৰা!“\n« ৰচনা-স্ক্ৰীণশ্বত এক অস্ত্ৰ — ৰিমঝিম বৰঠাকুৰ\nকৌতুক – কমল তালুকদাৰ »\nঅতি সুন্দৰ সম্পাদকীয়। অভিনন্দন তৃষ্ণা\nধন্যবাদ ৰিমঝিম 😊🙏\nৱাহ, খুব ভাল লাগিল ।\nপ্ৰথম সম্পাদকীয়ই পঢ়িবলৈ লৈছিলো, সম্পাদকীয়ই নিৰাশ নকৰিলে ।\nধন্যবাদ প্ৰীতম 😊🙏\nধন্যবাদ প্ৰীতম 😊\nবৰ ধুনীয়া সম্পাদকীয়। অভিনন্দন ….\nসুন্দৰ চম্পাদকীয়। বাকীসমুহ পঢ়িম এতিয়া। মেগাজিন ঝাকাছ হব।\nআৰম্ভণি কৰিছোঁ ।\n“ভোগ-বিলাস, দুখ-কষ্টবিহীন আৰামী জীৱন কেৱল ঘৰচীয়া বা পোহনীয়া প্ৰাণীৰহে হ’ব পাৰে” — গফমেন । সুন্দৰ উদ্ধৃতি ।\nসুন্দৰ সম্পাদকীয়৷ভাল লাগিল৷\nবৰ সুন্দৰ আৰু সময়োপযোগী হৈছে সম্পাদকীয়টো। অভিনন্দন জনালোঁ তৃষ্ণা।\nসুন্দৰ সম্পাদকীয় । পঢ়ি বহুত ভাল লাগিল।\nধন্যবাদ বা 😊🙏\nসুন্দৰ আৰু সময়োপযোগী সম্পাদকীয় তৃষ্ণা, ভাল লাগিল পঢ়ি।\nবাকী লিখাবোৰ পঢ়ি আছো, এতিয়ালৈ পঢ়া আটাইবোৰেই ভাল লাগিছে।\nসুন্দৰ আৰু অনুপ্ৰেৰণাদায়ী সম্পাদকীয়।\nভাল লাগিল সম্পাদকীয়টো,ঋণাত্মক ভাৱধাৰাবোৰ মনৰ পৰা আতৰাই ৰাখিব পাৰিলেহে সকলোবোৰ বস্তু সুন্দৰ দেখি।\nমই পৰহিহে গম পাইছিলো তুমি সম্পাদিকা বুলি । প্ৰথম সেয়ে সম্পাদকীয়টোকে পঢ়িলো । খূউৱ সুন্দৰ হৈছে ।\nখুব ভাল লাগিল পঢ়ি ৷ সময়োপযোগী ৷\nসুন্দৰ সম্পাদকীয় ৷ আপোনাৰ লগতে আলোচনীৰ লগত জড়িত সকলোলৈ\nইমান ধুনীয়া আলোচনী এখন উপহাৰ দিয়াৰ বাবে অভিনন্দন থাকিল৷\nসম্পাদকীয় পঢ়িভাল লাগিল। আশা কৰা মতেই সুন্দৰ আলোচনী।\nসদৌটি ৰাইজলৈ ধন্যবাদ জ্ঞাপন কৰিছো৷ আপোনালোকৰ মৰম আৰু অনুপ্ৰেৰণাৰ কাৰণে মই চিৰ কৃতজ্ঞ হৈ ৰম৷ 🙏\nখুব ভাল হৈছে সম্পাদকীয়। আলোচনীও সৰ্বাংগসুন্দৰ । অভিনন্দন তৃষ্ণা।\nধন্যবাদ ৰাজশ্ৰী বা\nআলোচনীখন প্ৰথমতে সম্পাদকীয়ৰ পৰাই আৰম্ভ কৰিছো ।যথেষ্ট মনোগ্ৰাহী হৈছে ।অভিনন্দন তৃষ্ণা ।\nঅতি মননশীল সম্পাদকীয়, সুন্দৰ সংখ্যাটিৰ বাবে অভিনন্দন তৃষ্ণা বা\nসম্পাদকীয় অতি সুন্দৰ৷ এনে এখন মেগাজিন উপহাৰ দি এমহীয়া কষ্টখিনি পাহৰাই দিয়া বাবে অশেষ ধন্যবাদ৷\nপোনহৈ থকা ফটো এখন নোপোৱাৰ দুখটোও পাহৰি গ’লো\nপ্ৰেৰণাদায়ক সম্পাদকীয়, খুউব ভাল লাগিল তৃষ্ণা।\nসুন্দৰ সম্পাদকীয় । বৰ ধুনীয়া কথা লিখিছা ।\nভাল লাগিল তৃষ্ণা৷অভিনন্দন৷\nসুন্দৰ ভাৱ আৰু সাৱলীল ভাষাৰ উপকৰণেৰে সম্পাদকীয় লিখনি বৰ উপাদেয় হৈছে ।পঢ়ি বৰ ভাল পালোঁ ।\nধন্যবাদ বৰমা 😊🙏\nসুন্দৰ সম্পাদকীয়। আত্মবিশ্লেষণৰ বৰ প্ৰয়োজন আমাৰ।\nসুন্দৰ সম্পাদকীয়! পঢ়ি বৰ ভাল লাগিল৷ আপোনালৈ অভিনন্দন থাকিল৷\nভাল হৈছে ৱাইফী৷ মৰম মৰম 😘😘😘\nসম্পাদকীয় পঢ়ি আপ্লুত হ’লো ৷ ইমান ধুনীয়াকৈ লিখিছে ৷\nভাল লাগিল পঢ়ি । ফটাঢোল ই আলোচনী প্ৰথম বাৰৰ বাবে পঢ়িছোঁ, প্ৰায় লেখাবোৰেই পঢ়িছোঁ বহুত ভাল লাগিছে ।\nবৰ সুন্দৰ সম্পাদকীয়৷ সচাকৈয়ে ঋণাত্মক চিন্তাধাৰণা বোৰ এৰি নিদিলে বিপদ অনিবাৰ্য্য৷\nতৃষ্ণা ,বৰ ধুনীয়া সম্পাদকীয়।


শ্ৰীয়া চৰণ - অসমীয়া ৱিকিপিডিয়া\n২০১৯ চনত চৰণ\n১১ ছেপ্টেম্বৰ, ১৯৮২ (৩৯ বছৰ)\nদেহৰাদুন, উত্তৰ প্ৰদেশ, (বৰ্তমান উত্তৰাখণ্ড), ভাৰত\nলেডি শ্ৰী ৰাম কলেজ ফ'ৰ ৱমেন\n২০০১ - বৰ্তমানলৈকে\nAndrei Koscheev (বি. ২০১৮)\nশ্ৰীয়া চৰণ ভাটনাগৰ (ইংৰাজী: Shriya Saran Bhatnagar) (জন্ম-১১ ছেপ্টেম্বৰ ১৯৮২) -ক শ্ৰীয়া নামেৰেও জনা যায়৷ শ্ৰীয়া এগৰাকী ভাৰতীয় চলচ্চিত্ৰ অভিনেত্ৰী আৰু মডেল৷ তেখেতে সাধাৰণতে তেলেগু, তামিল আৰু হিন্দী ভাষাৰ ছবিত অভিনয় কৰে৷ দেহৰাদুনত জন্ম লাভ কৰা শ্ৰীয়াই শৈশৱৰ অধিকাংশ সময় হৰিদ্বাৰত অতিবাহিত কৰিছিল৷ ২০০১ চনত তেখেতৰ নৃত্যগুৰু ৰেণু নাথানে থিৰকটি কিউ হাৱা নামৰ এটি সংগীত ভিডিঅ’ত অংশগ্ৰহণৰ সুবিধা উলিয়াই দিয়ে৷ এই ভিডিঅ’টোৱে শ্ৰীয়াৰ পৰিসৰ বঢ়ালে আৰু ভাৰতীয় ছবিৰ জগতখনত পৰ্যাক্ৰমে শ্ৰীয়াক দেখিবলৈ পোৱা গ’ল৷ শ্ৰীয়াই এগৰাকী প্ৰতিভাশালী নৃত্যশিল্পী হোৱাৰ বাসনা পুহি ৰাখিছিল যদিও তেখেতক শীৰ্ষ চৰিত্ৰত অভিনয়ৰ সুযোগ দিয়া হ'ল৷ ২০০১ চনত তেলেগু ছবি ইষ্টমৰ জৰিয়তে শ্ৰীয়াৰ অভিষেক ঘটে৷ তাৰ ঠিক পিছৰটো বছৰতে শ্ৰীয়াই ব্যৱসায়িকভাৱে সফল ছবি সন্তোষমত অভিনয় কৰে৷\nহিন্দী আৰু তামিল ভাষাৰ ছবিজগতত কাম কৰি থকাৰ সমান্তৰালভাৱে শ্ৰীয়া চৰণে কেইখনমান তেলেগু ভাষাৰ ছবিতো অভিনয় কৰে৷ ২০০৭ চনত শ্ৰীয়াই ৰজনীকান্ত অভিনীত শিৱাজী নামৰ ছবিখনত অভিনয় কৰে৷ ছবিখনে সেইসময়ৰ তামিল উদ্যোগত সৰ্বাধিক-উপাৰ্জনকাৰী ছবিৰ তালিকাভুক্ত হয়৷ ২০০৭ চনতে মুক্তি লাভ কৰা হিন্দী ভাষাৰ ছবি আৱাৰাপনত অভিনয় কৰি শ্ৰীয়াই সমালোচকৰ দৃষ্টি আকৰ্ষণ কৰে৷ ২০০৮ চনত শ্ৰীয়াক দেখা যায় আমেৰিকান-ভাৰতীয় প্ৰযোজনাত মুক্তি লাভ কৰা ইংৰাজী ভাষাৰ ছবি “দ্য আডাৰ এণ্ড অৱ দ্যা লাইন”ত৷ ছবিখনত তেখেতে মুখ্য চৰিত্ৰ ৰূপায়ণ কৰে৷ ২০০৯ চনত তামিল ভাষাৰ ছবি কান্থাস্বামী আৰু ২০১০ চনত মালায়ালম ভাষাৰ ছবি পক্কীৰী ৰাজাত শ্ৰীয়াই অভিনয় কৰে৷ এনেকৈয়ে শ্ৰীয়া দক্ষিণ ভাৰতীয় ছবি উদ্যোগত এগৰাকী শীৰ্ষস্থানীয় অভিনেত্ৰীৰ মৰ্যাদা পায়৷ বিশ্ববিখ্যাত লেখক ছলমান ৰুশ্বডিৰ গ্ৰন্থৰ আধাৰত ২০১২ চনত দীপা মেহতাই পৰিচালনা কৰা মিডনাইটছ্ চিলড্ৰেনত শ্ৰীয়াক দেখিবলৈ পোৱা যায়৷ ছবিখনৰ জৰিয়তে শ্ৰীয়াই আন্তঃৰাষ্ট্ৰীয় পৰ্যায়ত ইতিবাচক প্ৰশংসা লাভ কৰে৷ ২০১৩ চনৰ ছবি পৱিত্ৰা আৰু চন্দ্ৰা হৈছে শ্ৰীয়া চৰণৰ অন্য দুখন সফল ছবি৷ ২০১৪ চনত তেখেতে সমালোচকৰ দ্বাৰা সমাদৃত তেলেগু ভাষাৰ ছবি মনমত অভিনয় কৰে৷\n১৯৮২ চনৰ ১১ ছেপ্টেম্বৰত হৰিদ্বাৰত শ্ৰীয়া চৰণ ভাটনাগৰৰ জন্ম হয়৷ পিতৃ আছিল পুষ্পেন্দ্ৰ চৰণ ভাটনাগৰ আৰু মাতৃ আছিল নিৰজা চৰণ ভাটনাগৰ৷ পিতৃয়ে ভাৰত হেভি ইলেকট্ৰিকেলছ লিমিটেডত কৰ্মৰত আছিল আৰু মাতৃ ৰাণিপুৰ আৰু নতুন দিল্লীস্থ দিল্পী পাব্লিক স্কুলৰ এগৰাকী ৰসায়ন বিজ্ঞানৰ শিক্ষয়িত্ৰী আছিল৷ মাতৃয়ে শিক্ষাদান কৰা দুয়োখন শিক্ষানুষ্ঠানৰ পৰা শ্ৰীয়াই স্কুলীয়া শিক্ষা সমাপ্ত কৰে৷ শ্ৰীয়াৰ জ্যেষ্ঠ ভ্ৰাতৃ হৈছে অভিৰূপ৷ তেখেত মুম্বাইৰ বাসিন্দা৷\nচাৰণ এগৰাকী প্ৰতিষ্ঠিত নৃত্যশিল্পী৷ মাতৃয়ে প্ৰথমে তেখেক কথক আৰু ৰাজস্থানী লোকনৃত্যত প্ৰশিক্ষিত কৰোৱায়৷ পৰৱৰ্তী সময়ত তেখেতক শোভানা নাৰায়ণৰ দ্বাৰা তেখেতক কথক শৈলীত প্ৰশিক্ষিত কৰোৱা হয়৷মহাবিদ্যালয়ত অধ্যয়ণৰ কালছোৱাত শ্ৰীয়া চৰণে বহুকেইটা নৃত্যদলৰ লগত জড়িত হৈ পৰিছিল৷ তেওঁলোকে নৃত্যৰ শৈলীৰ লগত সামাজিক বিষয়ৰ একত্ৰীকৰণ কৰিছিল৷\n২০১৮ চনৰ ১২ মাৰ্চত শ্ৰীয়াই তেখেতৰ ৰাছিয়ান প্ৰেয়স এন্দ্ৰেই কছিছভৰ লগত বৈবাহিক জীৱনৰ পাতনি মেলে৷ বিবাহোনুষ্ঠানভাগ শ্ৰীয়াৰ লোখনৱালা বাসগৃহতেই সম্পন্ন হয়৷\n↑ "Sivaji changed my life completely: Shriya Saran". Hindustan Times. 19 January 2012. http://www.hindustantimes.com/bollywood/shivaji-changed-my-life-completely-shriya-saran/story-QJwhjDTfvbniIutc2X7gWJ.html। আহৰণ কৰা হৈছে: 27 September 2017. "Hindi comes naturally to me because it's my mother tongue."\n↑ 2.0 2.1 "Birthday Bumps: Shriya Saran turns 30". IBM Live. http://ibnlive.in.com/photogallery/7374.html। আহৰণ কৰা হৈছে: 17 February 2013. "Actress Shriya Saran was born on September 11, 1982"\n↑ Kapoor, Chetna (20 March 2018). "Shriya Saran marries Russian beau Andrei Koscheev". International Business Times. http://www.ibtimes.co.in/shriya-saran-marries-russian-beau-andrei-koscheev-wedding-photosvideos-marriage-764309। আহৰণ কৰা হৈছে: 23 March 2018.\n↑ 4.0 4.1 "Sizzling Shriya's Life in Pics (click through multiple pages)". NDTV. http://www.ndtv.com/album/listing/entertainment/shriya-saran-s-new-item-song-8144। আহৰণ কৰা হৈছে: 11 July 2011.\n↑ 5.0 5.1 5.2 "Shreya Saran's official website — section Me, Myself". http://www.shriyasaran.com/welcome/index1.html। আহৰণ কৰা হৈছে:5September 2010.\n↑ "Konchem Touchlo Vunte Chepta – Episode 12 – December 20, 2014". Zee Telugu. https://www.youtube.com/watch?v=LEYdEwOyDhA। আহৰণ কৰা হৈছে: 13 December 2015. at 2:50 min. she confirms her birth place)\n↑ 7.0 7.1 "Tharathinoppam — Abhaya Interviews Shreya Saran — Part 2". 13 June 2010. https://www.youtube.com/watch?v=ax8RbKjMzfs। আহৰণ কৰা হৈছে: 20 October 2011.\n↑ "'Sivaji' has beenagreat experience: Shriya". Sify. http://sify.com/movies/tamil/interview.php?id=14396519&cid=2408। আহৰণ কৰা হৈছে: 13 December 2010.\n↑ "Deft moves with times". The Hindu (Chennai, India). 29 April 2008. http://www.hindu.com/mp/2008/04/29/stories/2008042950670100.htm.\n↑ "Pics leaked! Shriya Saran and husband Andrei Koscheev look ROYAL in their wedding pictures". Bollywood Hungama. 20 March 2018. http://www.bollywoodhungama.com/news/features/pics-leaked-shriya-saran-husband-andrei-koscheev-look-royal-wedding-pictures/.\nৱিকিমিডিয়া কমন্সত শ্ৰীয়া চৰণ সম্পৰ্কীয় মিডিয়া ফাইল আছে।\nআইএমডিবিত শ্ৰীয়া চৰণ\nশ্ৰীয়া চৰণ সম্পৰ্কে বলিউড হাংগামাত থকা তথ্য\nইনষ্টাগ্ৰামত শ্ৰীয়া চৰণ\nটুইটাৰত শ্ৰীয়া চৰণ\nফেইচবুকত শ্ৰীয়া চৰণ\n"https://as.wikipedia.org/w/index.php?title=শ্ৰীয়া_চৰণ&oldid=273080"ৰ পৰা অনা হৈছে\nএই পৃষ্ঠাখন4মে' 2021 তাৰিখে ০৬:৫৩ বজাত অন্তিম সংশোধন কৰা হৈছিল।


নগাঁৱত চোৰ-পুলিচ খেল! হাতত হেণ্ডকাফ লৈয়ে পলাল চোৰ; আকৌ ধৰিব বুলি ৰাস্তাৰে নগৈ জাঁপ দিয়ে বিলত, তাৰ পিছত আৰম্ভ হ'ল আচল খেল...চাওক Video\nখুবেই মৰ্মান্তিক! চাইকেলেৰে গৈ আছিল ঘৰলৈ; কিন্তু গৈ নাপালে, ৰে'লৰ খুন্দাত একেলগে প্ৰাণ হেৰুৱালে পিতৃ-পুত্ৰই, ৰে'ল চলাচলৰ সময় নজনাৰ বাবে এই ঘটনা সংঘটিত\nনগাঁৱত চোৰ-পুলিচ খেল! হাতত হেণ্ডকাফ লৈয়ে পলাল চোৰ; আকৌ ধৰিব বুলি ৰাস্তাৰে নগৈ জাঁপ দিয়ে বিলত, তাৰ পিছত আৰম্ভ হ’ল আচল খেল…চাওক Video\nআৰক্ষীয়ে ধৃত চোৰটোক আৰক্ষী চকীৰ ভিতৰত ৰাখে যদিও চোৰটোৱে প্ৰস্ৰাৱ কৰিব যোৱা চলেৰে পলায়ন কৰে\nআৰক্ষীৰ পৰা বাচিবলৈ চোৰে নতুন নতুন উপায় অৱলম্বন কৰে। কিন্তু কেতিয়াবা কেতিয়াবা সফল হয় আৰু কেতিয়াবা বিফল হয়। সেই একে ঘটনা নগাঁৱৰ (Nagaon) এটা চোৰৰ সৈতে সংঘটিত হৈছে। একপ্ৰকাৰে ক’ব গ’লে ধৃত চোৰ ইকবাল হুছেইনৰ আজি শনি লাগিল। ইমানদিনে ধৰা পৰা নাছিল আজি পৰিল, তাৰ পিছত পলাল কিন্তু লাভ নহ’ল আকৌ পৰিল ধৰা। সম্পূৰ্ণ ঘটনাটো এনেধৰণৰ।\nনগাঁও সদৰ আৰক্ষী থানাৰ (Nagaon Sadar Police Thana) অন্তৰ্গত মৰিকলং আৰক্ষী (Morikolong Police) চকীৰ পৰা এটা চোৰে আৰক্ষীৰ জিম্মাৰ পৰা পলায়নৰ অপচেষ্টা কৰা ঘটনাই চাঞ্চল্যৰ সৃষ্টি কৰিছে। জানিব পৰা মতে মৰিকলঙৰ সমীপৰ ভোটাইআটিৰ পৰা ইকবাল হুছেইন নামৰ এটা গভাইত চোৰক শনিবাৰে পুৱাৰ ভাগত স্থানীয় ৰাইজে কৰায়ত্ত কৰি মৰিকলং আৰক্ষীক গতাই দিছিল।\nআৰক্ষীয়ে ধৃত চোৰটোক আৰক্ষী চকীৰ ভিতৰত ৰাখে যদিও চোৰটোৱে প্ৰস্ৰাৱ কৰিব যোৱা চলেৰে পলায়ন কৰে। তাকো হাতত হেণ্ডকাফ লৈয়ে পলায়ন কৰে চোৰটোক (Thief Runaway With Handcuff)। আৰক্ষীয়ে পুনৰ ধৰিব বুলি ৰাস্তাৰে নগৈ আৰক্ষী চকীখনৰ সন্মুখত থকা মৰিকলং বিলত (Morikolong) জঁপিয়াই সাতুৰি সাতুৰি পলায়নৰ অপচেষ্টা কৰে।\nচোৰটো কেনেকৈ পলায়ন কৰিলে তাৰ ততেই ধৰিব নোৱাৰিলে আৰক্ষীয়ে। এই লৈ আজি আৰক্ষীৰ মাজত হাহাকাৰ পৰিৱেশৰ সৃষ্টি হয়। প্ৰায় এঘণ্টা সময় চোৰটোক বিচাৰি পানীমেটেকাৰ মাজত আৰক্ষীয়ে চলালে অভিযান। অৱশেষত মৰিকলং বিলত পানী মেটেকাৰ ভিতৰত লুকাই থকা অৱস্থাত কৰায়ত্ত কৰিবলৈ সক্ষম হয়।\nউল্লেখ্য যে ধৃত চোৰটোৰ ঘৰ জুৰীয়াৰ (Juria) সমীপৰ দগাঁৱত বুলি জানিব পৰা গৈছে। চোৰটোৱে দীৰ্ঘদিন ধৰি নগাঁও চহৰকে ধৰি জিলাখনৰ বিভিন্ন ঠাইত মানুহৰ ঘৰত কৌশলেৰে সোমাই মোবাইল, নগদ ধন আদিকে ধৰি বিভিন্ন সামগ্ৰী চুৰি কাৰ্যত লিপ্ত থকাৰ অভিযোগ আছে।\nআৰু পঢ়কঃ https://khatangkhobor.com/news/train-and-cycle-collision-father-and-son-died-at-sapatgram-in-bilasipara/8730/\nTags: AssamCrimeMorikolongMorikolong PoliceNagaonNagaon PoliceNagaon Sadar Police ThanaThief Runaway With Handcuffঅপৰাধঅসমনগাঁওনগাঁও আৰক্ষীনগাঁও সদৰ আৰক্ষী থানামৰিকলংমৰিকলং আৰক্ষীহাতত হেণ্ডকাফ লৈয়ে পলায়ন চোৰৰ